
EXTINDEREA ALIANŢEI NORD-ATLANTICE ÎN BALCANII DE VEST. ADÂNCIREA TENSIUNILOR NATO-RUSIA 
Relaţiile NATO-Rusia au continuat să se deterioreze în cursul anului 2015. Tensiunile s-au adâncit  pe fondul disensiunilor generate de extinderea Alianţei Nord-Atlantice în Balcanii de Vest şi de de instalarea unor elemente antibalistice în estul Europei. 

Muntenegru, invitat să adere la NATO

Miniştrii de Externe ai statelor membre NATO reuniţi la Bruxelles la începutul lunii decembrie 2015 au avut pe agenda de lucru invitarea Republicii Muntenegru de a adera la NATO la summit-ul din anul 2016 de la Varşovia -, gest prin care Alianţa reconfirmă politica uşilor deschise. Este prima extindere a NATO după 2009. 


S-a mai discutat despre situaţia din zona Mării Negre şi măsurile de securitate care urmează să fie dezvoltate în perioada următoare. A fost abordată, de asemenea, problema războiului hibrid, a situaţiei din Ucraina şi a luptei împotriva Statului Islamic. A fost luată decizia înfiinţării unui birou al Alianţei la Chişinău. De asemenea, miniştrii de Externe au prezentat logo-ul summit-ului NATO de la Varşovia. În cadrul sesiunii privind situaţia din Afganistan s-a luat în discuţie continuarea prezenţei în această ţară în cadrul misiunii Resolute Support, prelungirea sprijinului financiar acordat forţelor de securitate afgane până în 2020 şi continuarea asistării şi antrenării acestora. Reuniunea miniştrilor de Externe ai NATO a reprezentat un important pas în politica transformării şi adaptării Alianţei la provocările contemporane de securitate.  

Muntenegru a fost invitat oficial să facă parte din Alianţa Nord-Atlantică urmând să devină al 29-lea stat membru NATO. Hotărârea a fost adoptată, în unanimitate, de miniştrii de Externe ai statelor membre NATO. "Este o decizie istorică şi ultima extindere a alianţei politico-militare în ultimii şase ani. Arată angajamentul nostru permanent în favoarea Balcanilor Occidentali şi ilustrează politica porţilor deschise" a declarat secretarul general al NATO, Jens Stoltenberg. “Felicităm Muntenegrul. Acesta este începutul unei alianţe foarte frumoase”
. 
 
La rândul său, ministrul de Externe al Muntenegrului a declarat că ţara sa a aşteptat demult această decizie, foarte importantă pentru stabilitatea în Balcanii de Vest. “Este, într-adevăr, o zi mare şi, cred, binemeritată pentru ţara mea. Invitaţia adresată Muntenegrului este o veste mare şi pentru Balcanii Occidentali, pentru consolidarea securităţii şi a stabilităţii” a declarat Igor Luksic, şeful diplomaţiei din Muntenegru - o personalitate complexă, fiind, de asemenea, vicepremier, economist şi poet. Igor Luksici a promis că ţara sa va continua implementarea reformelor, de exemplu prin lupta împotriva corupţiei sau îmbunătăţirea sectorului apărării. "Suntem conştienţi că invitaţia nu este finalul procesului, ci începutul unuia nou" a subliniat. "Suntem hotărâţi să evoluăm constant şi să lucrăm fără încetare, nu pentru a le face altora pe plac, ci pentru a schimba în bine societatea noastră"
 a precizat vicepremierul muntenegrean. Aderarea va deveni efectivă în cel mult un an şi jumătate, după ratificarea documentului de către cele 28 de parlamente naţionale ale statelor  membre. Un sondaj a relevat că 52% dintre muntenegreni sunt în favoarea aderării ţării la NATO.  

După separarea de Serbia şi proclamarea independenţei, în 2006, Muntenegru, stat cu 620.000 de locuitori, s-a angajat într-un proces de apropiere de NATO. Eforturile Muntenegru în acest sens au fost susţinute de Statele Unite.  Două state din regiune, Croaţia şi Albania, sunt cei mai noi membri NATO, la care au aderat în 2009. Alte trei ţări, Georgia, Bosnia şi Herţegovina şi Macedonia, aspiră să adere la Alianţă, “dar sunt mult mai puţin avansate în drumul lor spre NATO”. În plus, mai ales după războiul-fulger cu Rusia din vara anului 2008, cazul Georgiei este “foarte sensibil politic”. Ucraina, de asemenea, doreşte să adere la NATO. Alianţa Nord-atlantică “este, însă, conştientă de faptul că acest lucru ar fi un veritabil casus belli în ochii Moscovei”
.  Criza din estul Ucrainei îngreunează, suplimentar, atingerea ţelului Kievului.

Demersuri ale Alianţei pentru activarea Consiliul NATO-Rusia

Miniştrii de Externe ai statelor membre ale Alianţei au luat în discuţie şi situaţia Consiliului NATO-Rusia. Alianţa Nord-Atlantică ar putea convoca în perioada următoare o reuniune oficială a Consiliului NATO - Rusia. “Am decis să găsim o modalitate de a folosi Consiliul NATO - Rusia ca instrument de angajare politică în vederea reluării cooperării cu Rusia. Vom investiga problema şi, după ce vom decide, vom anunţa ora şi data noii şedinţei” a afirmat secretarul general al Alianţei Nord-Atlantice, Jens Stoltenberg. A subliniat că “deşi NATO a îngheţat, practic, cooperarea militară cu Rusia” după anexarea Crimeii în 2014, “Alianţa a fost de acord să menţină deschise o serie de contacte politice şi militare cu Rusia”. “Consiliul NATO - Rusia continuă să funcţioneze întrucât în 2014 a avut mai multe întâlniri de lucru” a menţionat secretarul general al Alianţei. Jens Stoltenberg a mai precizat că ”decizia de a invita Muntenegru nu are legătură cu Rusia, dar cu Muntenegru şi NATO. Decizia nu e direcţionată împotriva cuiva, vizând securitatea noastră. Orice naţiune are dreptul de a-şi alege drumul şi securitatea. Nimeni altcineva nu are dreptul să intervină”.

La rândul său, ministrul german de Externe, Frank-Walter Steinmeier, a declarat că se “aşteaptă la o reluare, în curând, a contactelor diplomatice între NATO şi Rusia, în pofida tensiunilor dintre cele două părţi privind conflictul din Ucraina”
. Miniştrii de Externe ai statelor membre NATO au discutat despre o posibilă reluare a întrevederilor diplomatice în cadrul Consiliului NATO - Rusia în contextul în care se doreşte o evitare a incidentelor periculoase precum doborârea  avionului militar rus de către aviaţia Turciei, un stat membru al Alianţei Nord-Atlantice. Şeful diplomaţiei germane a apreciat că trebuie făcute pregătirile necesare în vederea întrunirii Consiliului NATO-Rusia, care nu s-a mai reunit la nivel de diplomaţi din iunie 2014. 
Alţi miniştri de Externe ai ţărilor membre NATO au manifestat mai multă rezervă. ”Cum ar trebui, exact, să fie dialogul, urmează să se decidă” a afirmat ministrul slovac de Externe, Miroslav Lajcak, cu sublinierea că “dialogul este necesar” indiferent de faptul că acesta s-ar desfăşura “în cadrul Consiliului NATO-Rusia sau într-o altă formă”
. La rândul lor, statele NATO din estul Europei au arătat multă pridenţă legat de revenirea la mai vechile relaţii ale Alianţei cu Rusia.

Kremlinul a transmis că nu are cunoştinţă despre intenţia Alianţei Nord-Atlantice de a relua activitatea Consiliului NATO - Rusia. “Nu am auzit această declaraţie şi nu ştiu nimic despre vreun demers în acest sens” a precizat Dimitri Peskov, purtătorul de cuvânt al preşedintelui Vladimir Putin. Pe de altă parte, însă, Dmitri Peskov a precizat că invitarea Muntenegru în NATO va atrage represalii din partea Rusiei. ”Moscova a subliniat la toate nivelurile posibile că expansiunea continuă a NATO, a infrastructurii NATO spre est, nu poate să nu ducă la contramăsuri din est, adică din partea rusă, în sensul asigurării intereselor de securitate şi susţinerii parităţii de interese”
 a puctat Peskov, cu precizarea că este necesar ca, legat de acest subiect, să fie formulate poziţii oficiale din partea Ministerului de Externe şi Ministerului Apărării din Rusia, precum şi de către preşedintele Vladimir Putin.

Consiliul NATO-Rusia, înfiinţat în anul 2002, a mai fost suspendat în august 2008 ca urmare a intervenţiei ruse în Georgia. Suspendarea dialogului şi a cooperării sub egida acestui Consiliu a durat, în epocă, aproape un an. La o reuniune comună a miniştrilor de Externe, în 2009, s-a decis reluarea cooperării militare NATO-Rusia, în paralel cu restructurarea structurilor de cooperare din cadrul Consiliului NATO-Rusia. Cooperarea la nivel diplomatic s-a reluat în septembrie 2010. În aprilie 2014, activitatea Consiliului NATO-Rusia a fost din nou îngheţată ca urmare a conflictului din Ucraina şi trecerii Crimeii în componenţa Federaţiei Ruse. Este posibil ca în primul trimestru al anului 2016 să fie reluate reuniunile Consiliului NATO-Rusia la nivel diplomatic şi militar.

Moscova: „extinderea NATO către est va atrage măsuri de retorsiune”
Potrivit şefului departamentului pentru cooperarea cu Europa din cadrul Ministerului Afacerilor Externe de la Moscova,, Andrei Kelin, ţările occidentale  obligă autorităţile de la Podgorica să adere la NATO “în ciuda opoziţiei majorităţii populaţiei”, iar invitaţia, în acest sens, din partea Alianţei, reprezintă un „nou atac împotriva securităţii Europei şi, totodată, la adresa relaţiilor dintre Rusia şi NATO”
.  Andrei Kelin a admis că diplomaţi ruşi au purtat discuţii cu autorităţile muntenegrene pentru a le convinge de lipsa oportunităţii aderării la NATO. Rusia a avertizat că decizia ar dăuna securităţii europene şi ar tensiona şi mai mult relaţiile dintre NATO şi Moscova. 
Ministerul rus de Externe a subliniat că admiterea statului Muntenegru în NATO riscă să destabilizeze sistemul de securitate euro-atlantic. "Decizia NATO de iniţiere a negocierilor pentru admiterea statului Muntenegru reprezintă un act cu valenţe de confruntare care riscă să destabilizeze sistemul de securitate euro-atlantic. O nouă serie de extindere a Alianţei Nord-Atlantice afectează în mod direct interesele Rusiei şi va atrage măsuri simetrice"
 a transmis Ministerul rus de Externe. „Extinderea continuă a Organizaţiei Tratatului Nord-Atlantic către est va conduce la măsuri de retorsiune din partea Moscovei”
 a avertizat, la rândul său, Dmitri Peskov, purtător de cuvânt al Kremlinului. 

Pe fondul nemulţumirii, Rusia a transmis că intenţionează să intensifice cooperarea cu Serbia, inclusiv în domeniul "securităţii europene".  "Suntem pregătiţi să intensificăm şi să extindem cooperarea cu Serbia, inclusiv în domeniul economic şi în cel al securităţii europene" a precizat ministrul rus de Externe, Serghei Lavrov, după o întrevedere cu preşedintele Serbiei, Tomislav Nikolici. "Apreciem foarte mult contribuţia personală a dumneavoastră la eforturile de consolidare a parteneriatului între Rusia şi Serbia", i-a transmis Serghei Lavrov preşedintelui Serbiei, Tomislav Nikolici.
Anterior, secretarul general al NATO, Jens Stoltenberg, a atras atenţia Rusiei să nu se amestece în relaţiile dintre Muntenegru şi Alianţa Nord-Atlantică. „Dacă poate exista o consecinţă a amestecului rus, aceasta este doar o mai mare dorinţă din partea noastră de a invita Muntenegru să devină membru cu drepturi depline al Alianţei”
 a afirmat Jens Stoltenberg. 

Serbia critică aderarea Muntenegru la NATO

Invitarea Muntenegrului să adere la NATO a provocat o nouă dispută între Podgorica şi Belgrad. Preşedintele Serbiei, Tomislav Nikolic, a declarat că „Muntenegru îşi anulează voluntar independenţa, acceptând orice doar pentru a-şi asigura primirea în NATO”
. Tomislav Nikolic a menţionat că, prin opţiunea pro-NATO, Muntenegru asumă riscul de a avea neînţelegeri cu cei aflaţi în dezacord cu Alianţa Nord-Atlantică. 
În replică, premierul muntenegrean, Milo Djukanovic, s-a declarat “surprins de afirmaţiile liderului sârb”, întrebându-se dacă “astfel de poziţii ar putea ilustra o nouă abordare a oficialilor de la Belgrad faţă de Muntenegru”. Pe de altă parte, a dat asigurări că nu se va lăsa “descurajat de asemenea declaraţii” şi va depune “eforturi în sensul îmbunătăţirii relaţiilor dintre Podgorica şi Belgrad” - încă  tensionate după aproape un deceniu de la desprinderea Muntenegrului de Serbia. Premierul Milo Djukanovic a subliniat că, odată cu procesul aderării la NATO, va continua să urmărească obiectivul integrării europene şi a descris Muntenegrul drept “cea mai dezvoltată ţară din regiunea Balcanilor de vest”
. 
Anterior, secretarul general al Alianţei Nord-Atlantice a declarat că ”Serbia nu are scopul sau nu aspiră să adere la NATO, însă NATO nu a forţat nici o ţară să adere la Alianţă. NATO subliniază faptul că fiecare stat, conform suveranităţii, are dreptul de a decide care sunt alianţele de securitate din care vrea sau nu vrea sa facă parte”. Jens Stoltenberg s-a declarat conştient de faptul că NATO este un subiect controversat în Serbia. “Există poziţii diferite când vine vorba de NATO în Serbia şi, desigur, acest apect ascunde multe probleme şi cauze diferite, dar una este, desigur, legat de ceea ce s-a întâmplat în 1999” a precizat, cu referire la bombardamente din 1999. Dar “vom continua să depunem eforturi pentru pace, pentru cooperare (…) şi vom continua să depunem eforturi pentru o relaţie mai constructivă cu Rusia”
 a afirmat Jens Stoltenberg.
Manifestaţii proruse şi proteste împotriva aderării la NATO

Mii de militanţi ai opoziţiei proruse şi prosârbe din Muntenegru au protestat la Podgorica împotriva viitoarei aderări la NATO a ex-republicii iugoslave, solicitând un referendum cu privire la această temă, pe care guvernul nu intenţionează să-l organizeze. "Dacă se evită organizarea unui referendum şi dacă obiectivul guvernului este de a face să treacă fraudulos decizia asupra aderării de Parlament, Muntenegru va fi adus în pragul unui conflict civil" a transmis partidul de opoziţie Noua Democraţie Sârbă. 

Manifestanţii au fluturat drapele ruseşti şi sârbe, scandând: "Putin este sârb! " şi "Mama Rusia!". "Nu războiului- Nu NATO!" şi "Noi suntem împotriva războiului. Dar voi?" se putea citi pe pancartele participanţilor la acţiunea de protest. “NATO asasin!" au mai scandat manifestanţii, dintre care unii purtau lumânări în memoria celor zece persoane, între care şapte civili, ucise în 1999, în timpul bombardamentelor Alianţei Nord-Atlantice asupra Muntenegrului.  "Ei ne-au invitat să aderăm la NATO doar pentru a avea ceva mai mulţi soldaţi împotriva Rusiei. Nu trebuie să participăm la acest joc"
 a declarat Momir Bulatovic, fost preşedinte muntenegrean şi apropiat al lui Slobodan Milosevic. După destrămarea Iugoslaviei la începutul anilor 1990, Muntenegru a fost iniţial parte a unei uniuni cu Serbia - Republica Federală a Iugoslaviei, inclusiv în timpul bombardamentelor NATO în primăvara anului 1999.

Anterior invitării Muntebegru de a adera la NATO, protestatari pro-ruşi conduşi de partidul de dreapta Noua Democraţie Sârbă au demonstrat timp de săptămâni pe străzile capitalei muntenegrene, Podgorica, cerând demisia premierului Milo Djukanovici, care să fie urmată de un guvern de tranziţie sau de alegeri anticipate imediate. Djukanovici - prezent, la nivel înalt, în viaţa politică din Muntenegru din 1991 - a precizat că nu va demisiona. Şi-a acuzat oponenţii că ar da ascultare unor îndemnuri ale Serbiei şi Rusiei şi ar instiga la revoltă înainte de reuniunea miniştrilor de Externe ai NATO - scopul fiind de a da impresia că  Muntenegrul este instabil, astfel încât NATO să nu-i mai adreseze invitaţia de aderare. Muntenegru are o importantă minoritate sârbă, în mod tradiţional favorabilă Rusiei şi care, ca şi Moscova, se opune aderării la NATO. 

Premierul muntenegrean, Milo Đukanović, a cerut votul de încredere al Parlamentului, după câteva săptămâni de proteste faţă de aderarea la NATO. "Au fost ridicate semne de întrebare dacă acest guvern beneficiază de sprijinul Parlamentului"
 a declarat Milo Đukanović, exprimându-şi convingerea că aderarea la Alianţa Nord-Atlantică este în interesul ţării sale. 

Opoziţia a cerut demisia lui Đukanović. Dacă premierul nu obţine sprijinul Parlamentului la votul prevăzut pentru începutul anului 2016, trebuie să convoace alegeri legislative, rămânând premier interimar până la formarea unui nou Guvern.

Moscova: „Instalaţiile antibalistice NATO” din estul Europei „încalcă prevederile Tratatului forţelor nucleare intermediare”

O sursă puternică de tensiuni între Rusia şi Alianţa Nord-Atlantică este planul NATO de instalare a unor elemente antibalistice în România şi Polonia. Rusia consideră că sistemele militare sunt îndreptate împotriva sa, deşi Alianţa Nord-Atlantică a dat asigurări că sunt vizate capacităţile balistice ale unor ţări  precum Iranul. Sistemul antirachetă de la Deveselu a devenit funcţional în 18 decembrie, iar oficiali NATO au evidenţiat componenta defensivă a acestuia. 

Rusia a avertizat în mod repetat că elementele antirachetă de la Deveselu reprezintă încălcări ale Tratatului forţelor nucleare intermediare (INF), cerând României şi Statelor Unite să conştientizeze "responsabilitatea" montării acestor sisteme şi să renunţe la plan cât nu este "prea târziu".  

După inaugurarea sistemului din România, Ministerul rus de Externe a transmis: "Am exprimat în mod repetat poziţia şi evaluările privind planul sistemului antirachetă al SUA şi am notat că proiectul intră în contradicţie cu măsurile de consolidare a securităţii şi stabilităţii internaţionale. Cu toate acestea, Statele Unite şi aliaţii continuă să lucreze la acest program destabilizator şi periculos, iar argumentele pe care le aduc devin tot mai puţin credibile. Pe 18 decembrie au fost finalizate lucrările de construcţie la Deveselu, în România. După fixarea şi testarea echipamentelor, baza va intra în fază de pregătire operaţională în prima jumătate a anului 2016. Instalaţii de lansare MK 41 (Aegis) sunt utilizate pentru acest sistem antirachetă. (...) Acest lucru ne permite să considerăm prezenţa lor o încălcare a prevederilor Tratatului INF de către Statele Unite".
Rusia deţine rachete care pot distruge orice element antibalistic instalat de Statele Unite, a avertizat generalul Serghei Karakaiev, şeful Forţelor strategice ruse, referindu-se la sistemele antirachetă instalate în România şi în Polonia. "Evaluările specialiştilor arată că sistemele antirachetă americane (...) nu vor putea rezista unui atac intens al unităţilor strategice ruse". Oficialul militar a dat asigurări că pe teritoriul Rusiei există sisteme moderne de rachete balistice ale căror poziţii nu sunt cunoscute de "inamici". "Există sisteme de rachete pe teritoriul Rusiei - din regiunea centrală Tver până în Irkuţk, Siberia - care sunt ascunse de atacurile inamice" a afirmat Serghei Karakaiev. "De aceea, Rusia nu intenţionează să monteze rachete strategice în regiunea Arctica. Nu sunt necesare"
. 
Pe fondul acuzaţiilor formulate de Rusia de nenumărate ori în ultimul an, Casa Albă a dat asigurări că sistemul american de apărare antirachetă care va fi amplasat în România nu încalcă Tratatul forţelor nucleare intermediare. Preşedintele rus, Vladimir Putin, nu s-a arătat convins de argumentele NATO. Vladimir Putin a avertizat că Rusia va consolida capacităţile nucleare strategice ca reacţie la sistemele antirachetă instalate de Statele Unite în Europa de Est, cu precizarea că armata rusă a dezvoltat armament care poate distruge orice instalaţie antibalistică. 
Potrivit liderului de la Kremlin, „pretextele” conform cărora sistemele antirachetă din Europa de Est ar viza ameninţările balistice din partea Iranului şi Coreei de Nord ascund adevăratele intenţii ale Statelor Unite, de a dobândi superioritate militară. "Adevăratul scop este neutralizarea potenţialului nuclear al altor state, inclusiv al Rusiei şi al aliaţilor ei" a subliniat Vladimir Putin. Preşedintele rus a atras atenţia că extinderea sistemului antirachetă al Statelor Unite în Europa de Est reprezintă o ameninţare la adresa capacităţilor nucleare ruse, subliniind că infrastructura ofensivă a NATO se apropie de frontierele ruse şi evocând un scenariu "foarte periculos"
.
Baza de la Deveselu, finalizată - scutul antirachetă, funcţional 
 La ceremonia de declarare a capabilităţii tehnice a facilităţii antirachetă Aegis Ashore din cadrul Bazei militare de la Deveselu au participat şeful diplomaţiei române, Lazăr Comănescu, ministrul român al Apărării Naţionale, Mihnea Motoc, ambasadorul Statelor Unite ale Americii în România, Hans Klemm; directorul Agenţiei pentru Apărarea Antirachetă a SUA, viceamiralul James D. Syring; asistentul Secretarului General al NATO, Patrick Auroy. Cu prilejul marcării capabilităţii tehnice a scutului antirachetă, ambasadorul SUA la Bucureşti, Hans Klemm, a subliniat că sistemul a fost construit pentru a contracara ameninţările din afara Europei, nefiind îndreptat împotriva Rusiei şi este cel mai bun exemplu al relaţiilor bilaterale deosebite. "Aş vrea să clarific pentru ce anume a fost construit acest sistem antirachetă şi, mai important, pentru ce nu a fost construit. În primul rând, sistemul antirachetă de la Deveselu este menit să contracareze ameninţările venite din afara Europei. (...) Nu este, repet, nu este, îndreptat împotriva Rusiei şi nici nu deţine capabilităţi menite să ameninţe Rusia". Hans Klemm a afirmat că acest lucru i-a fost detaliat şi Federaţiei Ruse, anterior, în repetate rânduri. Ambasadorul SUA la Bucureşti a declarat că toate construcţile militare majore ale facilităţii antirachetă de la Deveselu au fost finalizate, sunt operaţionale şi au fost realizate cu un buget mai mic decât cel prevăzut.
Potrivit diplomatului american, „celebrarea pietrei  de hotar" a scutului antirachetă de la Deveselu, faza a doua a Abordării Europene Adaptative în Etape, este "cel mai bun exemplu al faptului că relaţiile bilaterale militare dintre SUA şi România sunt deosebite". Marcarea capabilităţii tehnice a facilităţii antirachetă de la baza Deveselu „arată faptul că în cadrul NATO, atunci când partenerii lucrează împreună, cu profesionalism şi determinare, nimic nu este imposibil de realizat"
. 

La rândul său, şeful diplomaţiei române, Lazăr Comănescu, a precizat că, din perspectiva României, participarea la sistemul antirachetă reprezintă un angajament strategic, susţinut de întreaga clasă politică şi de opinia publică.  Ministrul român de Externe a adăugat că scutul de la Deveselu este o dovadă de consolidare a parteneriatului strategic România-SUA, cu precizarea că scutul nu este îndreptat împotriva Federaţiei Ruse şi va fi utilizat strict în scopuri defensive, în faţa ameninţărilor din afara continentului. "Acesta reflectă nivelul superior al relaţiei bilaterale cu Statele Unite, la aniversarea a 135 de ani de relaţii bilaterale şi consolidează, în acelaşi timp, profilul României în cadrul NATO. Ne bucurăm, astfel, de o excelentă materializare a dimensiunii de securitate a parteneriatului strategic româno-american, pe care o dorim extinsă şi în celelalte domenii, cu precădere în cel economic"
 a declarat şeful diplomaţiei române.
Memento: „Nu cred că scutul este alegerea românilor”; „Nici o infrastructură NATO nu a salvat Parisul”

Preşedintele Dumei ruse de Stat, Serghei Narîşkin, a participat, la sfârşitul lunii noiembrie 2015, la lucrările Adunării Generale a Adunării Parlamentare a Cooperării Economice a Mării Negre (APCEMN). Evenimentul s-a desfăşurat la Bucureşti, în Senatul României. Tema principală de dezbatere a fost Realizarea Obiectivelor Dezvoltării Durabile în regiunea CEMN: implicarea parlamentară. Rusia a preluat preşedinţia Adunării Parlamentare a Cooperării Economice a Mării Negre pentru primul semestru din 2016, de la România, în cadrul celei de a 46-a sesiuni plenare a APCEMN.   

La scurt timp după ce preşedintele Dumei de Stat şi-a început discursul în Senat, şase parlamentari ucraineni au ieşit în faţă cu două pancarte pe care era scris "Putin return Crimeea back to us" şi "2008 - Georgia, 2014 - Ukraine - Who's next? - Putin stop!". Un membru al delegaţiei ucrainene a strigat ”Afară din Crimeea”. Serghei Narîşkin a calificat protestul parlamentarilor ucraineni din timpul Adunării Parlamentare a CEMN de la Bucureşti, drept un "semn de laşitate" şi un "gest neruşinat". "Toţi cei care au fost prezenţi în sală au văzut acest gest neruşinat care a fost făcut de unii colegi şi mi se pare că acele fapte şi gesturi nu pot să aibă loc. Nu trebuie să aibă loc pentru că dialogul dintre parlamentari trebuie să fie făcut într-o atmosferă deschisă şi fără aceste semne de laşitate" a afirmat Serghei Narîşkin. 
Referitor la acuzaţiile parlamentarilor ucraineni privind anexarea Crimeei, politicianul rus a susţinut că referendumul din martie 2014 a fost făcut "în mod foarte deschis" şi că situaţia ar fi fost mult mai gravă pentru cetăţenii peninsulei decât situaţia din Doneţk şi Lugansk, înainte de încetarea focului. "În martie 2014 poporul din Crimeea a făcut în mod foarte deschis şi observat de toată lumea alegerea. În acea perioadă, mulţi politicieni din ţările vestice au vizitat Crimeea şi au văzut cu ochii lor cum trăieşte poporul acolo şi ce simte. În cazul în care cetăţenii de acolo nu ar fi făcut această alegere în martie 2014, lucrurile ar fi fost mult mai grave pentru ei, poate mult mai grave decât tot ce a fost pe teritoriul Doneţk şi Lugansk înainte de încetarea focului, conform acordurilor. Datorită acestei alegeri pe care au făcut-o cetăţenii de acolo, noi am evitat un lucru mult mai grav"
 a declarat oficialul rus.
De asemenea, Serghei Narîşkin a menţionat că a avut loc un referendum în Crimeea încă din 1991, prin care locuitorii şi-au exprimat dorinţa de a face parte din Federaţia Rusă, dar nu a fost luat în considerarea de guvernul rus din epocă. "În 1991 pe teritoriul Crimeei s-a ţinut un referendum cu întrebarea dacă poporul peninsulei vrea să rămână în componenţa acelei ţări mari în care a fost timp de două secole şi nimeni nu a luat în seamă rezultatele acelea, cu 98% pentru. Din păcate, nu au fost luate în considerare rezultatele nici de guvernul de atunci al Federaţiei Ruse. Pot să spun că aceasta a fost o miopie politică a guvernului nostru"
.
Preşedintele Dumei de Stat de la Moscova se află pe o listă cu oficiali ruşi care au interdicţie de acces în Uniunea Europeană. Ministerul Afacerilor Externe de la Bucureşti a transmis că Serghei Narîşkin a putut fi invitat la summit-ul APCEMN având în vedere ”obligaţia de drept internaţional de a permite intrarea celor care, în temeiul unui acord multilateral, se bucură de privilegii şi imunităţi”. "Ministerul Afacerilor Externe subliniază faptul că România acordă o importanţă deosebită implementării corecte a regimurilor de sancţiuni, în deplină conformitate cu prevederile instrumentelor internaţionale. Decizia Senatului României de a adresa invitaţia de participare preşedintelui Dumei de Stat a Federaţiei Ruse, Serghei Narîşkin, la cea de-a 46-a sesiune a Adunării Generale a Adunării Parlamentare a Cooperării Economice a Mării Negre a avut în vedere faptul că România are o obligaţie de drept internaţional de a permite intrarea pe teritoriul său a celor care, în temeiul unui acord multilateral, se bucură de privilegii şi imunităţi"
 a precizat Ministerul român de Externe, cu menţiunea că România a informat partenerii din Uniunea Europeană cu privire la acest caz.

Referindu-se la interdicţia de a intra pe teritoriul Uniunii Europene, preşedintele Dumei de Stat a fost critic. "Este ca o acţiune a unui barbar pentru că toate acele acţiuni întreprinse au fost contra principiilor democratice, contra principiilor drepturilor omului şi contra principiilor existente la nivelul Uniunii Europene". Serghei Narîşkin a apreciat că acestea sunt tentative de a pedepsi politic o ţară pentru alegerile pe care le face. "Acele eforturi de a pedepsi sunt împotriva celor două milioane de cetăţeni ai Crimeei supuşi  restricţiilor, la fel ca mine. Vă puteţi închipui ce gândesc acele două milioane de oameni din Crimeea despre Uniunea Europeană, despre democraţie şi despre valorile ei"
.
Legat de scutul antirachetă de la Deveselu, Serghei Narîşkin a afirmat că Rusia nu are nimic împotriva structurii, dar crede că scutul este alegerea clasei politice din România, nu a românilor. "Alegerea amplasării acelui scut antirachetă aici este o alegere a României şi noi doar respectăm această alegere. Totuşi, eu nu cred că aceasta este alegerea poporului român. În aceste condiţii, noi, Federaţia Rusă, trebuie să facem toţi paşii să asigurăm securitatea cetăţenilor şi a teritoriului nostru"
 a declarat oficialul rus. Preşedintele Dumei de Stat de la Moscova a apreciat că prin extinderea sistemului NATO se cheltuiesc foarte mulţi bani din bugetele tuturor ţărilor membre NATO, inclusiv de la contribuabilii români. 
Oficialul rus a mai precizat că Washingtonul a încercat să convingă Moscova de faptul că sistemul antirachetă de la Deveselu nu este îndreptat împotriva Rusiei. "Le-am propus să semnăm un fel de acord că acest sistem antirachetă nu este împotriva Rusiei şi de atunci a fost evidentă sinceritatea partenerilor noştri americani" a relatat Serghei Narîşkin. "Toată această istorie cu extinderea NATO care durează de 20 de ani este construită pe nişte lucruri neadevărate. S-a spus de foarte multe ori că ameninţarea vine din partea Federaţiei Ruse. Ameninţări adevărate nu vor veni din partea Rusiei, ci din partea celorlalţi, iar atentatele de la Paris ne-au confirmat tot ce am susţinut în acei 20 de ani" a afirmat preşedintele Dumei de stat de la Moscova. Serghei Narîşkin a subliniat că "nici o infrastructură NATO, nici toate celelalte scuturi antirachetă nu au salvat Parisul de la atentatele  teroriştilor"
. 

Ulterior, preşedintele Dumei de Stat a Rusiei, Serghei Narîşkin, a afirmat că Alianţa Nord-Atlantică reprezintă o "tumoare canceroasă" a Europei, considerând că ar fi bine să fie dizolvată.  "Am o relaţie specială cu această organizaţie, care cred că este o tumoare malignă a întregului continent european" a declarat la o întâlnire cu reprezentanţii Adunării Naţionale din Serbia. Potrivit lui Serghei Naraskin, dizolvarea Alianţei ar putea avea loc în mai multe etape. "Mai întâi, trebuie excluse Statele Unite ale Americii. Apoi, întreaga organizatie ar putea fi dizolvată fără probleme"
.

Turcia primeşte de la NATO sisteme antiaeriene de interceptare
Statele membre NATO au aprobat trimiterea unor echipamente militare suplimentare pentru monitorizarea spaţiului aerian turc, dar şi proceduri pentru evitarea doborârii unui alt avion militar rus, a precizat secretarul general al Alianţei Nord-Atlantice, Jens Stoltenberg. Oficialul NATO a menţionat că este vorba despre măsuri pur defensive. "Am stabilit un pachet de măsuri de garanţie pentru Turcia, dată fiind situaţia instabilă din regiune". Surse militare au menţionat că NATO trimite în Turcia sisteme antiaeriene de interceptare, avioane-radar de tip AWACS, o unitate navală de comandă şi fregate cu sisteme antinavale şi antiaeriene. Sistemele vor avea funcţii duble - apărarea Turciei şi facilitarea operaţiunilor coaliţiei internaţionale conduse de Statele Unite care efectuează raiduri antiteroriste în Siria şi Irak.

S-a considerat că prezenţa NATO va tempera unele acţiuni ale Turciei. "Este o iniţiativă care, la prima vedere, pare a fi o consolidare a susţinerii pentru Turcia, dar are şi rolul de a constrânge Ankara să se comporte mai inteligent" a afirmat Nick Witney, fost director al Agenţiei Europene pentru Apărare - în prezent,  analist la institutul Consiliul European pentru Relaţii Externe. Potrivit unor surse NATO, doborârea bombardierului rus a convins aliaţii să ofere mai multă susţinere Turciei, paralel cu reducerea tensiunilor între Moscova şi Ankara prin asumarea unui rol mai important în gestionarea riscurilor în spaţiul aerian turc. "Procedurile NATO de gestionare a ameninţărilor sunt mai prudente decât cele ale Turciei"
. Un oficial turc a dezvăluit, fără a oferi detalii, că Ankara şi NATO intenţionează să creeze un sistem prin care problemele din spaţiul aerian comun să fie evitate. Chiar dacă Alianţa Nord-Atlantică a susţinut public Turcia pe fondul tensiunilor cu Rusia după doborârea bombardierului, unele state NATO au exprimat îngrijorări, somând Ankara să aibă o atitudine prudentă. 
Ucraina renunţă la neutralitate şi face un pas spre NATO

Parlamentul Ucrainei a votat, în 22 decembrie 2015, pentru renunţarea la neutralitate şi pentru aderarea la NATO. Nu este limpede, însă, când va începe Ucraina să depună eforturi în sensul aderării la NATO. Preşedintele Petro Porsosenko a afirmat că va încerca să “aducă Ucraina în NATO” întrucât “Rusia susţine rebelii separatişti din est” iar “Ucraina are nevoie de securitate”. Ucraina a adoptat statutul de neutralitate în anul 2010.

Andrei Kelin, reprezentantul Rusiei la OSCE, a apreciat că votul din Parlamentul de la Kiev este "un pas neprietenos faţă de noi. Acest vector politic va suplimenta neplăcerile şi va acutiza relaţiile". La rândul său, premierul rus, Dmitri Medvedev a avertizat că decizia va avea "consecinţe negative". Dacă Ucraina aderă la NATO "se transforma într-un oponent militar al Rusiei"
 a precizat Dmitri Medvedev. 

Rusia replică prin construirea unei baze militare aeriene în Belarus
Extinderea Alianţei Nord-Atlantice spre Est va duce la o schimbare militar-poltică majoră în Europa, iar Rusia va lua măsuri de răspuns adecvate a declarat purtătorul de cuvânt al Ministerului de Externe al Federaţiei Ruse, Aleksandr Lukasevici. "Poziţia principială a Rusiei cu privire la apropierea Ucrainei de NATO este binecunoscută. Continuarea extinderii Alianţei spre Est va duce la o schimbare militar-politică majoră nu doar în Europa, ci şi în întreaga lume, va afecta în mod direct interesele de securitate ale Rusiei şi va obliga ţara noastră să ia măsurile necesare adecvate". Potrivit oficialului rus, "actuala conducere a Ucrainei vede în apropierea de NATO alternativa la dezvoltarea unor relaţii normale cu Rusia", iar "acest lucru poate duce la o complicare a relaţiilor cu aceasta ţară frăţească, ar putea împiedica o serie de posibilităţi de cooperare, inclusiv în domeniul economic şi energetic". "Actuala decizie a Radei Supreme a Ucrainei, iniţiată de preşedintele Petro Porosenko, a fost luată într-un moment în care se remarcau tendinţe pozitive în reglementarea crizei din sud-estul Ucrainei"
 a mai menţionat Aleksandr Lukasevici. 
Reprezentantul MAE de la Moscova şi-a exprimat convingerea că "este puţin probabil ca schimbarea euro-atlantică înregistrată în politica internă şi externă a Ucrainei să contribuie la ieşirea statului ucrainean din profunda criză economică şi politică internă". "Este evident că ambiţiile pro-NATO ale Ucrainei vor complica şi mai mult găsirea de căi pentru un dialog şi acord naţional ucrainean. Rusia se pronunţă împotriva unor noi linii de demarcaţie în spaţiul euro-atlantic"
 a afirmat Aleksandr Lukasevici. 

Rusia a anunţat că va construi o nouă bază militară aeriană în Belarus - ţară aflată la graniţa de nord cu Ucraina. Ministrul rus al Apărării, Serghei Şoigu, a precizat că Belarusul este de acord cu această operaţiune ce se va desfăşura în orasul Babrujsk. Planurile au în vedere ca baza să fie complet operaţională în anul 2016. Decizia a fost luată pentru a "asigura securitatea spaţiului aerian"
 a afirmat Serghei Şoigu după o întâlnire cu omologul său din Belarus.  Acţiunile Moscovei au fost decise după ce Parlamentul Ucrainei a votat cu o largă majoritate - 303 voturi pro şi opt voturi contra - în favoarea renunţării la neutralitate şi a aderării la NATO. Ministrul rus de Externe, Serghei Lavrov, a numit decizia Kievului "contraproductivă" cu menţiunea că va spori tensiunile. 
Vladimir Putin a semnat noua doctrină militară a Rusiei
Preşedintele Vladimir Putin a semnat noua doctrină militară a Rusiei, s-a precizat într-un comunicat al Kremlinului din 25 decembrie 2015. Noua doctrină militară prevede că principalele riscuri externe pentru Rusia sunt extinderea capacităţilor militare ale NATO şi destabilizarea din mai multe regiuni. Doctrina menţionează că principalele riscuri interne sunt acţiunile de destabilizare a situaţiei din ţară şi acţiunile teroristilor. Documentul evidenţiază îngrijorarea Rusiei privind "întărirea capacităţilor ofensive ale NATO la frontierele Rusiei şi măsurile luate pentru desfăşurarea unui sistem global de apărare antirachetă"
 în Europa de Est.  De asemenea, parte a listei de risc este Prompt Global Strike - sistemul de atac global rapid. În fapt, este vorba despre un sistem american având ca scop o lovitură militară convenţională de precizie oriunde pe glob, într-o oră. Conceptul figureaza pe al treilea loc, deopotrivă cu scutul antirachetă strategic pentru Europa, considerat de Moscova o ameninţare la adresa echilibrului strategic al continentului. Moscova a denunţat, în mod repetat, decizia Alianţei Nord-Atlantice de a plasa trupe în ţări membre situate la frontierele Rusiei, precum statele baltice şi Polonia, deopotrivă cu proiectul american al scutului antirachetă în Europa de Est. Caracterul defensiv al doctrinei militare ruse este, totuşi, păstrat, punându-se accentul pe angajarea militară a Rusiei exclusiv cu condiţia ca toate soluţiile non-violente să fie epuizate.
În doctrina militară a Rusiei se menţionează că "probabilitatea unui război de anvergură împotriva Rusiei s-a diminuat", dar, pe de altă parte, sunt enumerate o serie de ameninţări care s-au adâncit în unele domenii - precum revendicările teritoriale, "ingerinţa în afacerile interne" ale statelor şi trimiterea de arme strategice în spaţiu. Noua doctrină militară a Rusiei introduce conceptul de "disuasiune non-nucleară", care presupune menţinerea unui înalt nivel de pregătire a forţelor militare convenţionale şi un angajament pentru organizaţiile regionale de securitate precum CSI sau Organizaţia pentru Cooperare de la Shanghai. Războiul hibrid se concentrează pe operaţiuni militare şi informaţii, evitând lupta directă. Rusia îşi rezervă, totuşi, dreptul de a folosi arsenalul nuclear în caz de agresiune împotriva sa ori a aliaţilor săi, sau în caz "de ameninţare la însăşi existenţa statului"
. Tema "atacului preventiv" nu apare. Moscova indică faptul că una dintre principalele sarcini ale forţelor armate pe timp de pace va fi "asigurarea intereselor naţionale ale Rusiei în Arctica" - regiune strategică pentru dezvoltarea economică şi aprovizionarea energetică viitoare a Rusiei.
NATO "nu reprezintă o ameninţare pentru Rusia", a declarat purtătorul de cuvânt al Alianţei Nord-Atlantice. "Orice măsură luată de NATO pentru a asigura securitatea membrilor săi este defensivă în natură, proporţionalitate şi în conformitate cu dreptul internaţional". "Acţiunile Rusiei (…) încalcă dreptul internaţional şi subminează securitatea europeană" a adăugat. "NATO va continua să caute o relaţie constructivă cu Rusia", dar "acest lucru este posibil doar cu o Rusie care respectă legislaţia şi principiile dreptului internaţional - inclusiv dreptul naţiunilor de a-şi alege viitorul în mod liber"
.

Gorbaciov: Extinderea NATO spre Est a destabilizat securitatea Europei

Fostul lider sovietic Mihail Gorbaciov a apreciat că extinderea frontierelor NATO spre Est a destabilizat securitatea în Europa. "Extinderea blocului nord-atlantic spre răsărit a distrus structura securităţii europene, stipulată în Actul final de la Helsinki din 1975. Este o întoarcere cu 180 de grade de la Charta de la Paris din 1990, care a pus capăt războiului rece". "Nici un lider de la Kremlin nu poate ignora un astfel de lucru", iar SUA nu trebuiau să încerce să stabilească "un mega imperiu". a declarat fostul preşedinte al URSS, evidenţiind o "pierdere catastrofală a încrederii" în relaţiile dintre Rusia şi Occident. "În cazul în care, în actualele condiţii tensionate, cineva îşi va pierde cumpătul, nu vom supravieţui în anii următori" a avertizat Mihail Gorbaciov. Legat de izbucnirea unei conflagraţii de amploare în Europa, a afirmat că aceasta “s-ar transforma, inevitabil, într-un conflict nuclear”.
Fostul lider al URSS a considerat inoportună excluderea Rusiei din G8. "A fost o greşeală excluderea Rusiei din G8. Aceasta aminteşte de o vendetta şi nu duce nicăieri. Sancţiunile nu pot fi un instrument dacă ne dorim să menţinem relaţii exemplare" a afirmat Mihail Gorbaciov, amintind de nivelul  cooperării între Moscova şi Berlin după 1990. "După căderea Zidului Berlinului, Rusia şi Germania au făcut paşi importanţi pentru îmbunătăţirea relaţiilor. În nici un caz acestea nu ar trebui distruse" a subliniat, cu precizarea că, în prezent, în Germania “s-ar părea că a început un concurs” - cine va acţiona mai dur faţă de Rusia. "Mulţi politicieni din Germania doresc să ia parte la o nouă divizare a Europei" a menţionat MIhail Gorbaciov: "Germania a mai încercat o dată să-şi extindă sfera de influenţă în Est, în timpul celui de Al Doilea Război Mondial. Chiar mai are nevoie de încă o lecţie?".
Referitor la Crimeea, fostul lider sovietic a afirmat că "noua Germanie vrea să intervina peste tot. Chiar dacă referendumul a avut unele lacune, nu ar trebui să existe nici o îndoială ca oamenii de acolo şi-au exprimat clar şi fără ambiguităţi dorinţa de a fi parte a Rusiei". Mihail Gorbaciov a invitat ţările europene - cu precădere, Germania - să restabilească vechile relaţii bune cu Rusia. În opinia sa, încercarile Occidentului de a destabiliza Rusia şi pe preşedintele Vladimir Putin sunt "foarte stupide şi extrem de periculoase"
.

SUMMIT UE: CRIZA IMIGRAŢIEI, LUPTA ANTI-TERORISM ŞI BREXIT, ÎN CENTRUL DISCUŢIILOR
Liderii europeni s-au reunit la Bruxelles în perioada 17-18 decembrie la ultimul Consiliu European al anului 2015. Pe agenda formală a discuţiilor s-au aflat subiecte importante - printre care criza imigraţiei, solicitările de reformă avansate de premierul britanic pentru a se evita un „Brexit, combaterea terorismului, uniunea economică şi monetară.   Reuniunea la vârf a oferit  prilejul ca Xavier Bettel, premierul Luxemburgului, să-i predea preşedinţia Consiliului Europei premierului Olandei, Mark Rutte. Olanda va asigura preşedinţia Consiliului în primul semestru al anului 2016.
“Scopul nostru este clar: trebuie să redobândim controlul asupra frontierelor noastre externe pentru a limita afluxul de imigranţi şi a conserva Schengen" a precizat Donald Tusk în invitaţia la summit. „Trebuie să acţionăm împreună, cu celeritate” pentru a opri fluxurile de imigranţi, a afirmat preşedintele Comisiei Europene, Jean-Claude Juncker, după încheierea ultimului summit european din 2015 - în timpul căruia încercase să convingă statele membre UE să accepte propunerea de constituire a corpului european de pază a frontierelor. „Am avansat propunerea şi sunt încrezător că vom ajunge la un acord de principiu. Trebuie să ne protejăm frontierele externe”  scopul fiind „salvarea liberei circulaţii în cadrul spaţiului Schengen, pilon central al integrării europene” a afirmat Jean-Claude Juncker.
.  
Un important mini-summit premergător
Consiliul European a fost precedat, în 17 decembrie 2015, de un „mini-summit” destinat imigraţiei. Iniţiativa a aparţinut Comisiei Europene şi Germaniei. În pofida intenţiei preşedintelui Comisiei Europene, Jean-Claude Juncker - care voia o participare numeroasă - doar nouă ţări au dat curs apelului: Germania,  Austria, Suedia - care nu doreşte să participe la relocarea a 22.000 de imigranţi intraţi în Europa prin Italia sau Grecia, Olanda, Belgia, Luxemburg, Portugalia, Slovenia, Franţa şi Turcia - din afara Uniunii Europene, reprezentată de premierul Ahmet Davutoglu. „Această întâlnire destinată subiectului imigraţiei este chiar mai importantă decât Consiliul”  a declarat un diplomat, sub protecţia anonimatului. „Participanţii vor să aibă posibilitatea de a transmite date importante, înainte de Crăciun, în ţările lor de origine”. Întâlnirea a stârnit „nelinişti în rândul reprezentanţilor statelor din Europa centrală”
 întrucât ar fi putut prefigura o Europă cu două viteze: ţările care acceptă imgranţi şi rămân în zona Schengen de liberă circulaţie - şi celelalte. 
Statele participante s-au declarat dispuse să preia o parte a poverii Turciei, acceptând o parte a refugiaţilor sirieni şi irakieni de pe teritoriul acestui stat. În schimb, Ankara ar trebui să garanteze „etanşeizarea frontierei sale cu Uniunea Europeană”. Demersul european s-ar adăuga ajutorului de trei miliarde de euro promise Ankarei şi „redinamizării” negocierilor de aderarea a Turciei la Uniune. Potrivit unui raport al preşedinţiei luxemburgheze, numărul imigranţilor care îşi riscă viaţa, zilnic, pentru a ajunge din Turcia în Grecia a scăzut „foarte puţin” în decembrie 2015, în pofida planului de acţiune convenit la sfârşitul lunii noiembrie 2015 între Bruxelles şi Ankara.

Merkel: „Baricadarea nu este o opţiune rezonabilă”
Angela Merkel a atenţionat în legătură cu revenirea la „soluţiile naţionale” în faţa afluxului de imigranţi, susţinând necesitatea repartizării acestora între statele membre UE „în mod obligatoriu”. „În secolul XXI, baricadarea nu este o opţiune rezonabilă” a afirmat cancelarul german într-o perioadă în care ţări precum Ungaria, Slovacia şi Polonia au contestat „relocarea” imigranţilor. Statele membre UE întârzie notificarea locurilor de primire disponibile, iar organizarea celor 11 „hotspots” în Italia şi în Grecia avansează într-un ritm lent.
Schulz: Retragerea în spatele graniţelor nu protejează de terorişti
Cu ocazia Consiliului European din decembrie 2015, Martin Schulz a subliniat că nu ar trebui să învinuim pe deplin UE pentru problemele de securitate recente şi că Europa are de parcurs un drum lung în combaterea terorismului. „Este uşor de învinuit Europa sau Schengen pentru eşecurile în domeniul securităţii în statele membre şi de a crede în iluzia că retragerea în spatele graniţelor naţionale ne va proteja de terorişti, aceştia provenind deseori din mediul local (…) Pentru a păstra libertatea de circulaţie trebuie să acţionăm rapid şi decisiv” a declarat preşedintele Parlamentului European. Martin Schulz a opinat că Europa are în continuare „un foarte lung drum de parcurs în lupta contra criminalităţii organizate şi a terorismului” referindu-se, cu precădere, la prevenirea radicalizării şi la lupta împotriva finanţării terorismului. 

În privinţa relaţiei cu Rusia, Martin Schulz a subliniat necesitatea de a „explora modalităţile pentru implicarea Rusiei în mod constructiv în eforturile internaţionale pentru soluţionarea conflictul sirian”, dar „Siria şi Ucraina nu sunt conexate între ele”. Schulz a subliniat că „sancţiunile pot fi revizuite cu o condiţie: dacă sunt făcute progrese substanţiale şi sunt îndeplinite acordurile de la Minsk”
.

Bilanţ de etapă privind imigraţia

În 15 decembrie, Comisia Europeană a dat publicităţii un prim bilanţ, „care a decepţionat”, privind soluţiile adoptate în vederea soluţionării crizei imigranţilor. Relocarea celor 160.000 de imigranţi sosiţi în Grecia şi Italia s-a dovedit un proces foarte lent. În fapt, au fost relocaţi doar 64 de imigranţi în condiţiile în care în Grecia au fost înregistrate peste 750.000 de persoane începând cu luna ianuarie 2015. În plus, doar în Lesbos - Grecia, şi în Lampedusa - Italia  sunt operaţionale două „hot spots”, elemente-cheie ale dispozitivului anticriză, destinate identificării solicitanţilor de azil şi a imigranţilor economici. 

Politica de retrimitere în statele de origine, considerată un alt element-cheie al dispozitivului european, se loveşte de probleme. Revizuirea codului Schengen astfel încât să fie permise controale sistematice la frontierele externe, nu e pusă la punct. Situaţia este valabilă şi pentru reforma în privinţa acordurilor de la Dublin care prevăd că solicitarea de azil trebuie făcută în ţara de sosire.
Propunerea Comisiei Europene de constituire a corpului european de pază a frontierelor nu este luată, încă, în discuţie. Declarativ, „este imposibil de evaluat, într-un timp scurt, un document de 550 de pagini”. În fapt, ideea de a se aduce atingere principiului suveranităţii naţionale a fost primită cu rezerve în ţări precum Italia, Franţa, Germania - în timp ce alte state, printre care Polonia, se opun vehement, afirmând că se „merge prea departe”
. Dosarul a fost amânat.  

Brexit: Cameron vrea o „discuţie clară” cu partenerii

În noiembrie 2015, David Cameron a stabilit patru domenii - competitivitate, guvernanţă economică, suveranitate şi securitate socială - în care urmăreşte obţinerea de reforme pentru a răspunde preocupărilor britanicilor legat de apartenenţa Regatului Unit la UE. Liderii europeni au abordat subiectul Brexit cu ocazia dineului de lucru din 17 decembrie 2015. Sub presiunea euroscepticilor, premierul britanic încearcă să impulsioneze reformele solicitate partenerilor săi. „Mă voi bate pentru Marea Britanie şi cred că vom ajunge la o înţelegere mulţumitoare” a declarat David Cameron. El solicită măsuri pentru diminuarea imigraţiei din celelalte state UE şi posibilitatea de a nu acorda imigranţilor europeni ajutoare sociale în primii patru ani. Mulţi lideri europeni consideră că măsurile sunt discriminatorii. „Unele propuneri britanice par inacceptabile” a afirmat Donald Tusk. La rândul său, Angela Merkel a afirmat că Germania nu va ceda legat de  „principiile fundamentale ale integrării europene”. Subiectul Brexit se va afla în centrul discuţiilor viitorului summit din februarie 2016, când preşedintele Consiliului European crede că se va ajunge la un acord. 
Poziţia lui David Cameron a fost fermă: dacă nu se ajunge la un acord, nu  poate fi evitată ieşirea Marii Britanii din UE în urma unui referendum. Premierul britanic a dorit „să trezească un elan politic” în timpul dineului de lucru din prima zi a summit-ului, a precizat purtătorul de cuvânt din Downing Street. David Cameron admite că este prea devreme pentru a se ajunge la un acord asupra textului, dar aşteaptă „un semnal” din partea liderilor europeni în sensul „voinţei de a colabora cu Marea Britanie pentru a remedia Europa”
. Obiectivul Londrei este de a obţine un consens politic pentru demararea negocierilor în vederea ajungerii la un acord la summit-ul european din 18-19 februarie 2016.

Uniunea economică şi monetară
Liderii UE au luat în discuţie principalele puncte ale raportului celor cinci preşedinţi - Jean-Claude Juncker, în strânsă colaborare cu Donald Tusk, Jeroen Dijsselbloem, Mario Draghi şi Martin Schulz - privind uniunea economică şi monetară. Raportul schiţează un plan de aprofundare a Uniunii Economice şi Monetare. Se concluzionează că fundamentul UEM trebuie consolidat pentru a se asigura o funcţionare corespunzătoare a uniunii monetare şi pentru a permite statelor să fie pregătite pentru a face faţă provocărilor mondiale. Aceasta ar trebui să permită tuturor statelor membre să beneficieze în urma participării la moneda unică. Drumul către o UEM mai rezilientă şi completă ar trebui să fie deschis şi transparent pentru toate statele membre UE. Raportul subliniază necesitatea conservării integrităţii pieţei unice, care trebuie finalizată şi pe deplin exploatată. Raportul îndeamnă la acţiuni pe mai multe fronturi, puse în aplicare în mai multe faze. Pe parcursul primei faze, începând din iulie 2015, trebuie consolidată rezilienţa UEM pe baza instrumentelor existente şi prin utilizarea optimală a tratatelor existente - „aprofundare prin acţune”. Pe parcursul celei de a doua faze s-ar consolida prima fază şi s-ar putea conveni - în anumite condiţii - asupra unor măsuri pentru a se finaliza arhitectura economică şi instituţională a UEM.
Comisia Europeană şi majoritatea statelor membre UE doresc instituirea unei garanţii europene pentru depozitele bancare „ale particularilor”, ca fiind ultima „cărămidă” la dispozitivul instaurat în timpul crizei. Scopul este aprofundarea supravegherii băncilor şi gerarea unor eventuale falimente. Pentru moment, Germania manifestă reţineri în privinţa acestui principiu.
Uniune energetică şi o politică prospectivă privind clima

Liderii UE au salutat acordul istoric privind schimbările climatice obţinut în cadrul COP 21 la Paris şi au solicitat accelerarea lucrărilor referitoare la o uniune energetică în concordanţă cu o politică prospectivă privind clima. Au subliniat importanţa diversificării furnizorilor, a surselor şi a rutelor - unul dintre obiectivele uniunii energetice. Premierul italian, Matteo Renzi, a protestat vehement împotriva proiectelor europene legate de gazul rusesc. Proiectul South Stream, care trebuia să lege Rusia de Italia via Marea Neagră, a fost abandonat în favoarea North Stream care interesează, cu precădere, Germania.   
Consiliul European a prelungit sancţiunile împotriva Rusiei

Consiliul European a prelungit până în 31 iulie 2016 sancţiunile impuse Rusiei. Sancţiunile au fost iniţiate în 31 iulie 2014, pentru un an, ca replică la anexarea Crimeei. În vara anului 2015, Consiliul a decis o nouă extindere cu şase luni, liderii europeni legând durata sancţiunilor de punerea completă în aplicare a acordurilor de la Minsk. Întrucât acordurile Minsk nu au fost implementate în totalitate până în decembrie 2015, durata sancţiunilor a fost prelungită. 
Măsuri diplomatice

Rusia este eliminată din G8. Statele UE au susţinut suspendarea negocierilor pentru primirea Rusiei în OECD şi în Agecţia Internaţională pentru Energie. A fost anulat summit-ul UE-Rusia. Au fost suspendate discuţiile bilaterale pe problema vizelor şi privind un nou acord Rusia-UE

Măsuri restrictive

A fost interzisă intrarea în statele UE a 147 de persoane. Conturile lor din străinătate au fost blocate. Au fost blocate şi conturile a 37 de entităţi economice.

Sancţiuni privind piaţa de capital

- Investitorilor europeni nu le este permis să cumpere noi datorii sau acţiuni, cu o maturitate mai mare de 90 de zile, ale băncilor deţinute în proporţie de 50% sau mai mult de către stat, care reprezintă majoritatea activelor bancare din Rusia.

- Nici un individ sau entitate din UE nu poate să mai investească în bonduri, acţiuni sau instrumente financiare al băncilor ruse care au ca acţionar statul, ceea ce ar reprezenta o lovitură dură pentru sectorul financiar rus. Interdicţia include atât pieţele primare cât şi cele secundare. Datoria guvernamentală nu este supusă acestor interdicţii. De asemenea, creditele sindicalizate nu sunt afectate.

- Un posibil pas următor ar fi introducerea altor sancţiuni, care să interzică achiziţionarea de bonduri şi acţiuni de la companii din sectoarele sancţionate - respectiv, energie şi apărare. Companiile sancţionate nu vor mai putea lista acţiuni pe bursele europene. “Restricţionarea accesului la pieţele de capital ale instituţiilor financiare ruse deţinute de stat va creşte costul împrumuturilor şi le va afecta capacitatea de a finanţa economia rusă, dacă autorităţile ruse nu le vor oferi surse alternative de finanţare” se arată în document. Măsura “va produce un climat de piaţă nesigur care va afecta mediul de afaceri din Rusia şi va accelera ieşirile de capital”
.

Restricţionarea exporturilor de înaltă tehnologie 

Este vorba despre restricţionarea exporturilor de tehnologie pentru foraje marine la mare adâncime, pentru gazele de şist şi pentru explorarea în zona arctică. Va exista un sistem de autorizare a vânzărilor, furnizărilor, transferurilor sau exporturilor, directe sau indirect, de tehnologie către Rusia. Printre produsele care nu pot fi exportate se regăsesc tubulatura folosită la construcţia conductelor magistrale de transport a gazului şi petrolului, sonde, platforme de foraj plutitoare sau submersibile, precum şi macarale şi echipamente şi utilaje de dragare. Interdicţia privind exporturile de tehnologii înalte va viza şi componente de care are nevoie sectorul energetic rus. Documentul arată că tehnologiile folosite în domeniul energetic reprezintă doar 150 de milioane de euro în exporturile UE către Rusia, dar va afecta puternic companiile ruseşti, care nu pot găsi în altă parte aceste componente. „Rusia are nevoie de tehnologii UE pentru a dezvolta unele sectoare competitive şi orientate spre export, inclusiv producţia de energie şi oţel”, se arată în document. “Posibilitatea ca Rusia să substituie astfel de produse care provin din UE şi SUA este mică, pentru că nu există produse similare”. Interdicţia afectează proiectul South Stream şi facilitatea de gaz natural lichefiat din peninsula Yamal. „Vor exista, astfel, întârzieri în proiectele majore energetice”
. Proiectul de gaz lichefiat al companiei Novatek din peninsula Yamal are ca parteneri principali compania franceză Total, specializată în foraje la mare adâncime, şi pe cea chineză, CNCB. Novatek a fost afectată şi de punerea pe lista sancţiunilor de către SUA a unuia dintre acţionari. Compania intenţionează ca, odată dezvoltat proiectul din pensinsula Yamal, să exporte 16,5 milioane de tone de GPL pe an.
Embargou asupra livrărilor de armament

Propunerea are în vedere instituirea embargoului asupra livrărilor de armament din întregul sector al apărării. Embargoul este reversibil. 
REPUBLICA MOLDOVA A DEVENIT

“ELEVUL CODAŞ AL PARTENERIATULUI ESTIC”

Tablou politic şi social sumbru

Republica Moldova a încheiat anul 2015 fără să aibă un premier în funcţie şi un guvern învestit. Chişinăul s-a confruntat cu o gravă criză politică după ce guvernul condus de liberal-democratul Valeriu Streleţ a fost demis în 29 octombrie 2015, printr-o moţiune de cenzură, de către opoziţia de stânga prorusă, cu sprijinul Partidului Democrat - parte a coaliţiei de guvernare. Căderea Executivului a dus la destrămarea alianţei majoritare din Parlament. Partidul Liberal Democrat, declarându-se “trădat de aliaţii democraţi” a trecut în opoziţie, neacceptând să negocieze participarea la o nouă coaliţie de guvernarea. Între timp, criza s-a adâncit, PLDM a revenit la masa negocierilor cu PD, Partidul Liberal şi Grupul fostului premier Iurie Leancă, dar a avansat condiţii care nu au fost acceptate de ceilalţi participanţi la discuţii. 

Proiectul legii bugetului pentru 2016 era inexistent la sfârşitul anului 2015. Economia era în cădere liberă. Pensionarii şi salariaţii din sectorul public riscă să rămână fără venituri începând cu luna februarie 2016, întrucât “banii existenţi în bugetul de stat” la finalul anului 2015 erau “suficienţi pentru achitarea plăţilor sociale doar până în prima lună a anului 2016”. Pentru anul 2016 este prognozată o scădere a PIB-ului şi o criză economică asemănătoare celei din 1998. Negocierile pentru formarea unei majorităţi parlamentare care să poată învesti un guvern “s-au transformat în reglări de conturi”
. Cifrele Băncii Mondiale indică faptul că Republica Moldova este cea mai săracă ţară din Europa.

Potrivit sondajului din Barometrul Opiniei Publice, dat publicităţii în prima parte a lunii decembrie 2015 de Institutul de Politici Publice de la Chişinău (IPP), 88% din cei chestionaţi au declarat că Republica Moldova merge într-o direcţie greşită, iar lupta împotriva corupţiei este percepută de majoritatea cetăţenilor ca fiind una mimată. Barometrul anterior indica o stare depresivă în Republica Moldova, din perspectiva încrederii în instituţii. Astfel, dintre persoanele intervievate, nu aveau deloc încredere în guvern 66%, în Parlament - 67%, în preşedintele Timofti - 77 %,  în Justiţie -56%, în partidele politice - 60%.  În topul încrederii conducea Biserica - 38%.

Uniunea Europeana a criticat de nenumărate ori clasa politică de la Chişinău, care a transformat Republica Moldova “dintr-un elev exemplar al Parteneriatului Estic în unul codaş”. Prezent la Conferinţa anticorupţie organizată la Chişinău de Institutul de Politici şi Reforme Europene (IPRE), Pirkka Tapiola, şeful Delegaţiei UE în Republica Moldova, a afirmat că Bruxelles-ul nu poate veni la Chişinău să guverneze şi să lupte cu oligarhii. "În toate societăţile aflate în tranziţie, ca şi în Republica Moldova, există corupţie, iar aceasta blochează dezvoltarea ţării, întrucât există anumite grupuri de interese care nu vor schimbări. Totodată, în Republica Moldova nu există un consens naţional, iar societatea este foarte polarizată. Cred că a venit timpul ca toţi cetăţenii să schimbe voinţa politică în altă direcţie"
 a afirmat oficialul european. 

Toate partidele vor să nominalizeze premierul

După o lungă perioadă în care nu s-au purtat negocieri politice, PLDM, PD, PL şi grupul Leancă s-au întrunit într-o şedinţă în 14 decembrie 2015. Discuţiile s-au blocat după ce liberal-democraţii au revendicat dreptul de a nominaliza viitorul premier „apolitic” sau „tehnocrat”. Anterior, PD anunţase că „după ce funcţia de premier a fost deţinută timp de 6 ani de PLDM, a venit timpul ca PD să deţină această funcţie”. Pe de altă parte,  PL a considerat revendicarea PLDM denotă dorinţa de blocaj. “Dacă PLDM şi PD nu se vor înţelege, ne vom asuma noi funcţia de premier, ca să evităm alegerile anticipate” a afirmat liderul PL, Mihai Ghimpu. În opinia sa, „în Moldova a mai rămas să fie furat doar asfaltul sovietic”: „Guvernul este un fel de paznic. Când lipseşte paznicul, întotdeauna se fură. Situaţia este gravă. Oamenii nu lucrează. Mediul de afaceri este, practic, blocat. Nu se ştie ce va fi mai departe” a adăugat, îndemnând PL, PLDM, PD şi „grupul Leancă” să renunţe la condiţii şi “să se grăbească” să formeze „un guvern profesionist pentru trei ani, care să reabiliteze încrederea cetăţenilor în guvernare”
.

Partidul Liberal nu vede soluţii pentru depăşirea blocajului politic

Preşedintele Partidului Liberal, Mihai Ghimpu, a declarat în 15 decembrie, după o nouă rundă de negocieri între partidele politice din fosta coaliţie proeuropeană că situaţia se complică, iar PL nu vede cum ar putea fi depăşită această situaţie. Mihai Ghimpu considera că blocajul este cauzat de faptul că negocierile au pornit de la o formula greşită. „Noi până acum începeam cu formarea majorităţii parlamentare, acum lucrurile au început cu prim-ministru politic, apolitic, condiţii. Şi am ajuns la problema cui îi revine funcţia de premier, ceea ce nu e corect. Noi, liberalii, nu vedem cum am depăşi această situaţie”, a declarat Ghimpu.

Mihai Ghimpu şi-a exprimat speranţa că negocierile cu participarea şefului statului ar putea debloca situaţia. „El va fi pus în situaţia ori desemnează candidatul la premier, ori aşteaptă să ajungem la un compromis”
 a precizat  liderul liberal. 

Partidul Liberal Democrat insistă să dea premierul

Partidul Liberal Democrat a continuat să insiste asupra “dreptului de a înainta candidatura pentru funcţia de prim-ministru.” Poziţia partidului a fost exprimată de  Valeriu Streleţ, preşedintele interimar PLDM,  în 15 decembrie, după încheierea unei noi runde de negocieri în formatul PDM, PLDM, PL şi grupul Leancă. „Noi suntem într-o perioadă extrem de complexă, de aceea optăm ferm pentru funcţia de premier. Nu suntem acum imediat după alegeri ca să vorbim de formule, număr de mandate" a argumentat Streleţ. De asemenea, a afirmat că acceptă propunerea PDM privind continuarea negocierilor în prezenţa preşedintelui Timofti. „Am avut mai degrabă o rundă de clarificări decât negocieri. Am convenit (…) să ne întâlnim cu preşedintele Timofti şi să expunem situaţia curentă şi viziunile părţilor. Vom vedea (…) dacă vom depăşi această stare de blocaj”
 a declarat liderul liberal democrat. 

În principiu, PLDM a susţinut aceleaşi „obiective finale” cu care se prezentase la consultările cu PL, PDM şi „grupul Leancă”. Este vorba despre scoaterea instituţiilor statului din captivitatea politică şi partinică - cerând, în acest sens, în primul rând demisia şefilor instituţiilor implicate în jaful din sistemul bancar, desemnarea unui prim-ministru apolitic şi resetarea guvernării - în fapt,  demararea negocierilor după principiul variantei zero. Referindu-se la cel de al treilea obiectiv, Valeriu Streleţ a anunţat că PLDM nu va accepta principiul conform căruia partidul care are cele mai multe mandate efective în Legislativ să aibă dreptul de a alege primul una din instituţiile-cheie ale statului pentru care să desemneze un candidat, întrucât acest principiu ar încuraja corupţia politică şi ar stimula traseismul politic.

PLDM a insistat să dea candidatul pentru funcţia de premier pentru a se asigura, astfel, că va fi o persoană din afara partidelor. Un alt argument adus în acest sens de liberal-democraţi a fost faptul că guvernul Streleţ a fost suspendat „într-o manieră subită şi fără motive evidente” şi, astfel, ar fi „logic şi firesc” ca acelaşi partid să propună un alt candidat. Pe de altă parte,, preşedintele interimar al PLDM, Valeriu Streleţ, a menţionat că şi în condiţiile în care s-ar aplica formula numărului efectiv de mandate,  partidul său ar trebui să desemneze candidatul pentru funcţia de premier întrucât a fost creditat cu cel mai mare număr de voturi la alegerile parlamentare din anul 2014. 

Democraţii încearcă să facă jocuri de culise 

Nici una din cerinţele înaintate de PLDM în cadrul negocierilor nu a fost acceptată de Partidul Democrat. Liderul democraţilor, Marian Lupu, a adus argumente în favoarea poziţiilor cu care a intrat în negocieri. Democraţii au insistat ca formula de desemnare a premierului să se bazeze pe numărul efectiv de mandate din Parlament – astfel, ei să înainteze candidatura pentru şeful Executivului. Pe de altă parte, Marian Lupu a declarat că în condiţiile în care toate părţile din acest proces cad de acord asupra unui mecanism de desemnare a premierului, „atunci se uşurează toate procesele de mai departe”. Liderul democrat a menţionat că “viitorul guvern trebuie să fie unul de coaliţie care are mecanisme aplicate în toată lumea şi nu trebuie să se inventeze bicicleta”.

Deşi, oficial, purta negocieri, Partidul Democrat a încercat şi alte variante pentru a ocoli PLDM. Astfel, PD i-a propus preşedintelui Nicolae Timofti patru candidaturi la funcţia de premier, fără să se consulte cu participanţii la negocieri. Era vorba despre: controversatul oligarh Vladimir Plahotniuc, Marian Lupu - preşedintele partidului, Andrian Candu - preşedintele Parlamentului şi Iurie Leancă - fostul premier. Preşedintele Timofti a refuzat, iar discuţia a fost tensionată. A doua zi, preşedintele PDM, Marian Lupu, a făcut declaraţii prin care a sugerat posibilitatea demiterii lui Nicolae Timofti. „Noi am discutat cu preşedintele şi există o presiune vizibilă pe el, niciodată nu l-am văzut în starea asta de surescitare. E extrem de vizibil că îl presează cineva în mod inacceptabil, sper că nu-l şi şantajează. (…) Urmează să vedem în ce măsură preşedintele Timofti este captiv, cum cei care îl presează au luat în captivitate instituţia prezidenţială, pentru că deja discutăm inclusiv de o problemă de securitate naţională”
.  Preşedintele Timofti a replicat printr-un comunicat ferm în care a respins insinuările lui Marian Lupu, cu precizarea că Partidul Democrat a insistat să fie desemnat Vlad Plahotniuc pentru funcţia de prim ministru.

Ulterior, Valeriu Streleţ le-a solicitat reprezentanţilor Partidului Democrat explicaţii privind înaintarea candidaturii lui Vlad Plahotniuc pentru funcţia de premier fără consultări prealabile cu celelalte partide, însă PD a refuzat să răspundă. După ce preşedintele Timofti le-a respins democraţilor lista cu candidaturi, aceştia ar fi încercat să facă presiuni, dând de înţeles că ar putea declanşa procedura de demitere a şefului statului. Directorul Centrului de analiză şi consultanţă „Politicon” a apreciat că propunerea lui Vlad Plahotniuc pentru funcţia de premier este o sfidare a bunului simţ. „Este evident că Partidul Democrat doreşte să-l aducă pe Plahotniuc în fruntea Guvernului, cu toate riscurile care există pentru formaţiune. Acesta este de fapt un program mai îndelungat de acaparare definitivă a puterii în stat. Încercarea de a propune la şefia guvernului o persoană cu cel mai înalt antirating din ţară este o sfidare a bunului simţ”.
.

Valeriu Streleţ a acuzat PD că ar vrea să preia controlul total asupra Republicii Moldova, de aceea “râvneşte” să deţină controlul asupra viitorului premier: „Demisia mea din funcţia de premier a fost iniţiată de către democraţi, atunci când au înţeles că nu vor putea să controleze guvernul. S-a întâmplat după ce am anunţat măsuri drastice, după ce am spus că avem mâinile dezlegate” în urma arestării fostului lider al PLDM, Vlad Filat, “şi am vrut să facem schimbări majore”
 a afirmat Valeriu Streleţ. 

Liberalii şi „grupul Leancă”, de acord cu democraţii

Liberalii şi deputaţii din „grupul Leancă” au afirmat că nu doresc un premier neafiliat politic. Mihai Ghimpu s-a arătat deranjat şi de o altă propunere apărută în procesul de negocieri - anume ca “premierul să poate avea dreptul de veto asupra oricărui ministru din Cabinetul de miniştri”. 

Liderul Partidului Popular European din Moldova, Iurie Leancă, a sugerat că formaţiunea sa ar putea să se retragă din procesul de negocieri dacă nu se ajunge la un consens, întrucât „actuala stare de lucruri nu mai poate fi perpetuată”
. Iurie Leancă a menţionat că, oricum, cele trei formaţiuni au numărul necesar de voturi pentru învestirea unui nou guvern. 

Timofti: Nu voi ceda presiunilor

Preşedintele Republicii Moldova, Nicolae Timofti, a declarat că nu va ceda presiunilor exercitate din diferite părţi asupra sa cu scopul de a-i influenţa deciziile în anumite probleme de importanţă vitală pentru ţară, precum formarea noului guvern de la Chişinău. Declaraţiile au fost făcute în cadrul întâlnirii cu ambasadorii unor ţări din Uniunea Europeana. Nicolae Timofti a menţionat că îi parvin informaţii cu privire la pericolul deturnării vectorului european al Republicii Moldova, cu precizarea că "unele forţe politice şi structuri oligarhice" întreprind acţiuni concertate “în ideea de a influenţa Preşedinţia şi de a-şi spori influenţa asupra altor instituţii ale statului” se precizează într-un comunicat difuzat de presedinţia de la Chişinău. Diplomaţii europeni şi-au exprimat sprijinul pentru liderul moldovean, asigurându-l de sustinere în efortul său de a promova practicile europene. "Orice presiune asupra şefului statului este inacceptabilă. Vom sprijini un guvern care va face să funcţioneze instituţiile, să distrugă sistemul statului captiv, să consolideze societatea, să reducă nivelul corupţiei şi să asigure independenţa energetică a ţării. Dorim dezvoltarea pozitivă şi stabilă a Republici Moldova" a declarat şeful delegaţiei Uniunii Europene, Pirkka Tapiola. "Este importantă stabilitatea, dar şi mai importantă este prezervarea democraţiei în Republica Moldova"
 a afirmat, la rândul său, ambasadorul Franţei la Chişinău, Pascal Vagogne. Ambasadoarea Germaniei, Ulrike Knotz, s-a declarat şocată să audă că se exercită presiuni asupra şefului statului.

Preşedintele Republicii Moldova declarase anterior că Partidul Democrat a exercitat presiuni asupra sa pentru desemnarea candidatului la funcţia de prim-ministru în persoana controversatului oligarh Vladimir Plahotniuc, fostul prim-vicepreşedinte al acestui partid şi considerat finanţatorul formaţiunii politice. Nicolae Timofti a îndemnat partidele parlamentare să rămână în spaţiul constituţional şi să se mobilizeze în vederea constituirii unei majorităţi parlamentare care să permită formarea unui guvern proeuropean funcţional. De asemenea, a îndemnat politicienii moldoveni să abandoneze "jocurile politicianiste, care nu sunt o soluţie în situaţia dificilă în care se găseşte Republica Moldova"
, condusă de un guvern interimar de la sfârşitul lunii octombrie pe fondul creşterii popularităţii partidelor de stânga proruse în sondaje.

Preşedintele moldovean cere retragerea trupelor ruseşti din Transnistria - Moscova reacţionează

În cadrul Conferinţei internaţionale Politica de neutralitate: cooperare internaţională pentru pace, securitate şi dezvoltare, desfăşurată la Ashabad, capitala Turkmenistanului, preşedintele Republicii Moldova, Nicolae Timofti, i-a solicitat Rusiei să-şi retragă fortele militare şi stocurile de muniţii de pe teritoriul regiunii transnistrene. "Am fost nevoiţi să constatăm că statutul nostru de neutralitate nu a fost şi nu este respectat de Federaţia Rusă, care îşi menţine trupele în regiunea transnistreană, deşi la Reuniunea OSCE de la Istanbul, în 1999, s-a angajat să le retragă" a declarat preşedintele moldovean. "Reiterez pe această cale poziţia Republicii Moldova cu privire la necesitatea finalizării retragerii stocurilor de muniţii şi forţelor militare ale Federaţiei Ruse de pe teritoriul ţării noastre. De asemenea, pledăm pentru transformarea operaţiunii de pacificare din zona de securitate în una civilă sub mandat internaţional" a adăugat liderul de la Chişinău. În context, Nicolae Timofti a menţionat că Republica Moldova încearcă să utilizeze conceptul de neutralitate “într-o manieră care să permită contracararea riscurilor şi ameninţărilor“ la adresa securităţii naţionale. "Principiul de neutralitate nu este aplicabil în raport cu organizaţiile criminale, extremismul, terorismul şi încălcările dreptului internaţional. Toate statele lumii, inclusiv cele neutre, trebuie să se solidarizeze şi să facă front comun împotriva acţiunilor teroriste care atentează la cele mai importante valori ale umanităţii"
.

Urmare a refuzului Federaţiei Ruse de a-şi retrage trupele, a fost sesizată  Curtea Constituţională de la Chişinău în legătură cu dispozitiile privind neutralitatea, stipulate în Constituţie. Autorii sesizării au precizat că dislocarea unor trupe militare străine în regiunea estică a Republicii Moldova aduce atingere statutului de neutralitate, determină nerealizarea de facto a acestei prevederi constitutionale şi, de aceea, “prevederea trebuie lovită de nulitate juridică, atât timp cât trupe militare străine se află pe teritoriul ţării noastre”
. 

Ministerul rus al Afacerilor Externe a reacţionat la declaraţiile făcute de Nicolae Timofti în legătură cu retragerea contingentului de trupe ruse din regiunea transnistreană. „Nu este prima dată când preşedintele Republicii Moldova face asemenea declaraţii, care contravin obligaţiunilor internaţionale, semnate de Chişinău, privind Misiunea de Pacificare din stânga Nistrului”
 se precizează într-un comunicat al diplomaţiei ruse. Oficialii rusi susţin că pe parcursul a 24 de ani pacificatorii ruşi au fost o garanţie a securităţii. 

Harta României Mari, ruptă în Parlamentul de la Chişinău 

Deputatul PSRM Vlad Bătrâncea a rupt, demonstrativ, harta României Mari în plenul Parlamentului de la Chişinău, în cadrul dezbaterilor cu privire la o donaţie de hărţi pentru instituţiile moldovene de învăţământ. Deputatul a propus audierea ministrului Educaţiei pe subiectul "propagandei românismului". Propunerea sa a fost susţinută doar de deputaţii PSRM şi ai Partidului Comunist. 

Socialiştii şi comuniştii din Parlamentul de la Chişinău s-au arătat revoltaţi de faptul că instituţiile de învăţământ primar, gimnazial şi liceal din Republica Moldova urmează să primească, prin ordin de ministru, câte o hartă Organizarea administrativă a Regatului României, 1930, pentru disciplina Istoria românilor şi universală. Hărţile au fost donate ministerului. "Ce-s cu prostiile astea? Eu nu mai spun că vă bateţi joc cu BAC-ul, dar cu ce ocazie vă bateţi joc de copii. Noi nu permitem asta. O să vă ia oamenii în furci. Vreţi să o luaţi în cap, o să o luaţi" a afirmat Igor Dodon, liderul Partidului Socialist. "Asta că influenţează materialul didactic nici nu discută nimeni. Noi avem harta Moldovei care se răspândeşte până la Balcani. Noi trebuie să discutăm aşa ceva nu numai în Parlament, dar şi în societate" s-a indignat liderul comunistul Vladimir Voronin. "Copiii nu sunt pregătiţi pentru această propagandă"
 a afirmat Vlad Bătrâncea, cel care a rupt harta României Mari. 

Partidul Socialist va depune în Parlamentul de la Chişinău un proiect de modificare a Constituţiei, pentru a exclude posibilitatea ca Republica Moldova să se unească, vreodată, cu România, a declarat preşedintele formaţiunii politice, Igor Dodon."Socialiştii au pregătit un proiect pentru amendarea Constituţiei. Sugerăm modificarea articolului 142, pentru a exclude posibilitatea lichidării suveranităţii şi statalităţii Republicii Moldova prin organizarea unui referendum"
 a afirmat Dodon. Liderul socialiştilor moldoveni a adăugat că, după depunerea proiectului în Parlament, se va vedea "cine este cine". Socialiştii au acuzat Ministerul Educaţiei de la Chişinău că "otrăvesşe mintea elevilor şi studenţilor" inducând ideea unirii Republicii  Moldova cu România. 

“Probabilitate ridicată” pentru o lovitură de stat în Republica Moldova

Există o “probabilitate ridicată” pentru o lovitură de stat în Republica Moldova, iniţiată de forţele proruse prin coordonarea serviciilor secrete ale Federaţiei Ruse, a avertizat grupul analitic Da Vinci AG.  Potrivit analiştilor, destabilizarea situaţiei din Republica Moldova ar putea fi urmată de apariţia unor “focare regionale de tensiuni, care ar include şi o parte a regiunii Odesa”. De asemenea, “este posibilă destabilizarea situaţiei din România, pe baza factorului etnic” se precizează.  “Scenariul de forţă în Republica Moldova ar putea actualiza problema “caracterului oportun” al prezenţei trupelor ruse pe teritoriul Transnistriei şi întări prezenţa acestora în regiune”
. 

În material se menţionează că în 20 decembrie 2015 la Tiraspol a sosit Gheorghi Meniailo, expert în cadrul Institutului Rus pentru Cercetări Strategice (RISI), deplasarea acestuia având drept scop “îmbunătăţirea activităţii Centrului Nistru-Prut al RISI”. Sub coordonarea general-locotenentului Leonid Reşetnikov, RISI a fost unul dintre autorii strategiei pentru anexarea Crimeei şi ocupării Donbasului.  “La ora actuală, există toate semnele că se pregăteşte destabilizarea situaţiei în Republica Moldova, organizarea unei lovituri de stat, înlocuirea preşedintelui Timofti şi iniţierea de alegeri legislative anticipate, în interesul forţelor proruse” au subliniat analiştii. “Perioada pentru radicalizarea situaţiei în Republica Moldova şi încercările Rusiei de a strâmtora România în această regiune a fost aleasă în mod avizat. Atenţia aproape a tuturor jucătorilor din regiune este îndreptată spre propriile probleme. UE şi, în primul rând, Germania, traversează o criză socio-politică legată de refugiaţi, Turcia se confruntă cu atacuri teroriste, Ucraina este ocupată cu negocierile cu Rusia referitor la zonele sale estice” au afirmat experţii.  “Pentru a preîntâmpina intervenţia României în conflict, Bucureştiul ar trebui distras spre rezolvarea unor probleme interne critice. Astfel de probleme ar putea fi activarea grupărilor radicale maghiare de pe teritoriul României, care au legătură cu Rusia”
 se mai menţionează în analiză.  

În opinia autorilor, Rusia ia în calcul destabilizarea situaţiei în Republica Moldova paralel cu destabilizarea situaţiei din sudul regiunii Odesa, ceea ce i-ar oferi Kremlinului “incontestabile avantaje politice, militar-politice, economice şi logistice pentru a-şi continua planul privind Ucraina”. În acţiunea destabilizatoare ar fi implicat Renato Usatîi, care “manifestă o dorinţă evidentă pentru alegeri anticipate”. 

Usatîi: Alegerile anticipate sunt inevitabile 

Preşedintele formaţiunii politice proruse „Partidul Nostru” şi primarul oraşului Bălţi, Renato Usatîi, este convins că în 2016 vor fi organizate alegeri anticipate întrucât “nu va fi posibil de ales şeful statului” de Parlament. Declaraţiile au fost făcute în cadrul Clubului de presă „Rezonanţa socială”. „Sunt sigur că vor fi alegeri anticipate în septembrie-octombrie 2016. Desigur, există două scenarii că se va alege un premier, primul scenariu prevede că va fi orice reprezentant din partea Partidului Democrat, iar al doilea scenariu e că va fi numit chiar Vlad Plahotniuc. Premierul va fi numit către 29-30 decembrie, când oamenii au mesele întinse de sărbători, când rudele de peste hotare sunt acasă, deoarece atunci oamenii nu vor ieşi să protesteze” a afirmat politicianul.

Renato Usatîi a menţionat că scopul său este să se ajungă la alegeri anticipate. „Trei ani să stăm în opoziţie este exclus chiar dacă premier ar ajunge Plahotniuc. Nu vor reuşi să se menţină la putere atâta timp. Dacă vor reuşi să aleagă premierul, atunci cu preşedintele nu le va merge” a mai afirmat liderul PPPN. Renato Usatîi a menţionat că după alegeri ar putea face “un anumit fel de parteneriat cu Igor Dodon”
, ca să formeze împreună majoritatea parlamentară şi să guverneze împreună. 

Formaţiunea prorusă “Partidul Nostru” cere demisia lui Timofti

Membrii formaţiunii proruse "Partidul Nostru", conduşi de Renato Usatii, au organizat un protest lângă reşedinţa din Chişinău a preşedintelui Nicolae Timofti. Cei aproape 1000 de manifestanţi au cerut demisia lui Nicolae Timofti, au bătut în tobe strigând "Jos cu Timofti!" şi "Preşedintele să demisioneze!". Poliţia a izolat intrarea în locuinţa preşedintelui. 
Ulterior, activiştii de la Partidul Nostru au iniţiat un protest la Condriţa, la 30 de kilometri de Chişinău, unde au continuat să ceară demisia preşedintelui. Protestatarii au susţinut că Occidentul le cere autorităţilor din Moldova să pună în funcţie un guvern, format din foşti oficiali corupţi. "Nu avem preşedinte independent, lui Timofti i se spune cum să se comporte şi ce sa spună. Ne este ruşine cu un asemenea lider"
 a afirmat Renato Usatii. Opoziţia prorusă cere alegeri parlamentare şi prezidenţiale anticipate. 
Criza politică de la Chişinău îngrijorează Occidentul

Criza politică de la Chişinău este un motiv de îngrijorare pentru Uniunea Europeană, a afirmat Înaltul Reprezentant pentru afaceri externe şi politica de securitate. Federica Mogherini. Uniunea Europeană este gata să ajute Republica Moldova, dar soluţia ieşirii din criză este în mâinile cetăţenilor moldoveni. „Sperăm că ţara va găsi ieşirea din această criză politică prelungită pentru că aceasta este o prioritate mai ales pentru poporul Republicii Moldova, ca şi pentru UE” a declarat comisarul european după o reuniune a Consiliul de Afaceri Externe desfăşurată la Bruxelles. „Scopul nostru este să ajutăm Moldova, cum am făcut-o deja prin liberalizarea vizelor care a fost o mare realizare pentru oamenii acelei ţări. Dar, Moldova trebuie acum să găsească stabilitate în interesul propriei prosperităţi”
 a adăugat Înaltul Reprezentant pentru afaceri externe şi politica de securitate. 

Asistentul secretarului de Stat al SUA, Bridget Brink, s-a aflat într-o vizită de lucru în Republica Moldova unde a avut întrevederi cu reprezentanţii clasei politice în vederea identificării soluţiilor pentru depăşirea crizei politice şi învestirea unui nou guvern la Chişinău. Au informat despre întrevederi cu asistentul Victoriei Nuland lideri ai Partidului Liberal Democrat şi Partidului Comunist. Dialogurile au vizat situaţia social-politică şi economică din Republica Moldova, identificarea soluţiilor pentru depăşirea crizei politice şi învestirea unui nou guvern, continuarea procesului de implementare a agendei interne de reforme, asigurarea parcursului pro-european al ţării, precum şi aspecte de securitate regională.

Potrivit unui comunicat al PCRM, în cadrul întâlnirii cu Vladimir Voronin au fost abordate subiecte importante, precum situaţia din Republica Moldova şi căile de depăşire a crizei politice. Liderul comunist a accentuat că PCRM a lansat mai multe iniţiative pentru identificarea unor astfel de soluţii, inclusiv “asumarea de către întreg corpul legiuitor al Parlamentului” a responsabilităţii colective pentru selectarea şi desemnarea în componenţa noului govern a unor persoane profesioniste, neafiliate politic - sau, ca alternativă, crearea unui guvern de centru-stânga, propuneri care nu au fost acceptate de partidele parlamentare. Bridget Brink a fost de acord că “Republica Moldova traversează actualmente o perioadă mai dificilă în istoria sa” şi a opinat că “clasa politică urmează să demonstreze maturitate şi responsabilitate pentru situaţia din ţară şi soarta cetăţenilor”, subliniind că “guvernul SUA va susţine eforturile orientate spre democratizarea Republicii Moldova, combaterea corupţiei şi instaurarea statului de drept”. Oficialul american a subliniat importanţa continuării reformelor, în special în domeniul justiţiei, asigurarea supremaţiei legii, combaterea corupţiei şi consolidarea sistemului financiar-bancar. Asistentul Victoriei Nuland a mai afirmat că SUA vor susţine “Republica Moldova în efortul de a restabili relaţiile cu partenerii de dezvoltare” inclusiv cu Fondul Monetar Internaţional.

O întrevedere cu Bridget Brink a avut şi ministrul în exerciţiu al Afacerilor Externe şi Integrării Europene, Natalia Gherman. Au fost discutate “subiecte de pe agenda relaţiilor moldo-americane”, precum şi unele aspecte legate de evoluţia situaţiei din regiune, situaţia social-politică din Republica Moldova, implementarea reformelor de pe agenda europeană dar şi procesul de soluţionare a conflictului transnistrean. 
 Plahotniuc revine în politică, paralel cu o dizidenţă comunistă

Aproximativ două treimi din parlamentarii comunişti au părăsit PCRM-ul condus de Vladimir Voronin pentru a înfiinţa o nouă formaţiune politică - Platforma Social Democratică Pentru Moldova. Din grupul deputaţilor care au părăsit rândurile comuniştilor se numără Violeta Ivanov - şefa grupului parlamentar al PCRM, Galina Balmoş, Anatolie Zagorodnîi, Victor Mîndru, Alexandru Banicov, Boris Golovin, Sergiu Stati, Igor Vremea, Vladimir Vitiuc - vicepreşedintele Parlamentului, Artur Reşetnicov - secretar executiv al PCRM şi nepot al lui Vladimir Voronin, Petru Porcescu, Anatolie Gorilă, Corneliu Mihalachi şi Elena Gudumac. Acţiunea a fost anunţată de Violeta Ivanov, care a subliniat că transmite “o decizie istorică”. “Îi am alături de mine pe colegii mei pe care îi cunosc de ani de zile. Împreună, reprezentăm un grup de 14 deputaţi din parlamentul Republicii Moldova. Ne-am adunat aici pentru a transmite un mesaj important. O decizie istorică. O decizie prin care oferim o şansă Moldovei. Avem nu doar dreptul, dar şi obligaţia de a întreprinde măsuri radicale. Considerăm că politicienii trebuie să se trezească. Toţi deputaţii trebuie să avem un obiectiv comun. Anunţăm că (…) părăsim PCRM şi formăm Platforma Social-Democratică‘Pentru Moldova”’
 a afirmat Violeta Ivanov. Decizia a fost precedată de anunţul controversatului om de afaceri şi politician Vlad Plahotniuc, anume că renunţă la autosuspendarea din funcţia de prim-vicepreşedinte al Partidului Democrat şi revine în partid pentru a forma o majoritate de guvernare. 

Evoluţiile au precedat expirarea termenului-limită dat de preşedintele Nicolae Timofti partidelor care negociază formarea unei coaliţii de guvernare pentru a se pune de acord asupra desemnării unui premier. Preşedintele Timofti a afirmat, anterior, public, că PD a exercitat presiuni asupra sa pentru a-l desemna pe Vlad Plahotniuc candidat la funcţia de prim-ministru, cu menţiunea că „nu va ceda presiunilor”.

Din Partidul Comuniştilor au plecat mai mulţi membri importanţi de-a lungul timpului, printre care Marian Lupu, actual preşedinte al Partidului Democrat, şi Igor Dodon, liderul Partidului Socialiştilor. În urma acestei ultime sciziuni, Partidul Comuniştilor, condus de Vladimir Voronin, rămâne cu şapte mandate în Parlamentul de la Chişinău din cele 21 câştigate în urma alegerilor legislative din 30 noiembrie 2014. 

Presa de la Chişinău a apelat la “matematica parlamentară”, apreciind că, odată cu noiile plecări, s-ar putea forma o nouă majoritate în Parlament, de 51 de mandate. Cel mai numeros grup în noua conjunctură ar urma să fie PDM cu 20 de mandate - 19 în urma alegerilor din 30 noiembrie 2014 şi unul neafiliat. În „grupul Leancă” sunt trei deputaţi şi fostul liberal-democrat Petru Ştirbate. Partidul Liberal, care a susţinut permanent refacerea Alianţei, are 13 mandate care ar putea susţine noul guvern. Adaăugând cei 14 deputaţi desprinşi din PCRM s-ar ajunge la 51 de mandate - suficiente pentru formarea unei noi majorităţi. 

Desprinderea celor 14 deputaţi comunişti din grupul PCRM şi anunţul făcut de oligarhul Vladimir Plahotniuc legat de faptul că revine în politică au fost considerate de analiştii politici drept acţiuni concertate. Printre scopurile urmărite s-ar număra evitarea alegerilor anticipate şi pregătirea terenului pentru viitoarea alegere a şefului statului. Textul care anunţa revenirea lui Plahotniuc în politică a fost postat pe o reţea de socializare în 21 decembrie, la câteva zile după întâlnirea dintre Nicolae Timofti şi ambasadorii occidentali în care preşedintele a denunţat presiunile PD. La rândul său, Plahotniuc a afirmat că s-a întâlnit „cu mai mulţi parteneri externi, oficiali veniţi să discute situaţia politică din ţară, dar şi membri ai corpului diplomatic” cărora le-a „prezentat soluţiile” pentru scoaterea Moldovei din criză, fiind “întrebat” de ce nu se implică în implementarea lor. “Am promis că mă voi implica, iar acum a venit momentul să o fac. Începând de astăzi, revin în partid şi voi participa în mod direct la formarea majorităţii parlamentare care să asigure o guvernare stabilă şi care sper să reuşească să cumuleze voturile necesare pentru alegerea preşedintelui ţării în luna martie”
. 

Directorul Institutului de Politici Publice a apreciat că plecarea celor 14 deputaţi din PCRM este o ruptură substanţială în rândul partidului, cu atât mai mult cu cât constituiau majoritatea biroului politic. Expertul este de părere că o posibilă explicaţie a acţiunii deputaţilor comunişti este temerea de o eventuală contopire a PCRM cu PD sau formarea unui nou partid de aceste două formaţiuni, în frunte cu oligarhul Vladimir Plahotniuc. În cazul unui asemenea scenariu, analistul a opinat că sunt puţine şanse ca aceşti deputaţi să voteze în favoare unei majorităţi parlamentare dorite de Partidul Democrat. „Pentru cine vor vota aceşti 14? Este foarte greu de spus dacă ei vor susţine sau nu PD-ul. Trebuie să ne amintim că domnul Voronin declarase cândva, cu jumătate de gură, că s-ar putea discuta şi scenariul contopirii PD-PCRM sau formării unui alt partid. Asta ar fi însemnat că domnul Voronin în fond nu ar fi fost împotrivă să formeze o coaliţie cu Plahotniuc, contând mai puţin dacă acesta ar fi fost în funcţia de prim-ministru sau nu. Deci, trebuie luată în calcul şi o asemenea variantă. Faptul că aceşti 14 au părăsit PCRM ar putea însemna că nu ar susţine o variantă cu PD-ul plus domnul Plahotniuc în funcţia de premier”
. 
Potrivit directorului Institutului de Analiză şi Consultanţă „Politicon” este destul de evident că aceste două acţiuni sunt concertate şi se află într-o legătură logică. „Este vorba despre necesitatea formării unei coaliţii majoritare în Parlament şi votarea unui guvern pe de o parte, iar pe de altă parte continuă o acţiune de promovare a lui Vladimir Plahotniuc la postul de premier. Procesele sunt sincronizate şi trebuie să ne aşteptăm că în timpul apropiat vom avea chiar şi un rezultat în acest sens”
. Expertul în politică a apreciat că Plahotniuc a decis să revină în politică în primul rând pentru a-şi reface imaginea negativă pe care o are în societate. Prin aşa-zisa „terapie de şoc” anunţată de Plahotniuc, analistul înţelege faptul că intenţionează să implementeze o politică foarte nepopulară, de reducere a cheltuielilor, de disciplină financiară pronunţată pentru depăşirea crizei. „Acest gen de terapie este o politică foarte nepopulară care provoacă mari nemulţumiri sociale. Faptul că vorbeşte în astfel de termeni denotă că deja se vede în funcţia de şef de guvern, utilizând terminologia specifică pentru această poziţie. Într-un fel, îşi anunţă programul de guvernare aşa cum îl înţelege el şi acest lucru vorbeşte din nou de intenţia acestui om de a ocupa funcţia de premier”.

Analistul consideră, totodată, că desprinderea celor 14 deputaţi comunişti are scopul de a atinge alte două ţinte. “În primul rând, obţinerea votului liberalilor prin ambalarea deputaţilor comunişti în cutia de social-democraţi, dat fiind că PL-ul a susţinut întotdeauna că nu va vota niciodată alături de comunişti. În al doilea rând, se doreşte crearea unei confuzii faţă de Partidului Politic Platforma „Demnitate şi Adevăr” (PPPDA) prin utilizarea termenului de „platforma social-democrată”
. 
Deputatul socialist Bogdan Ţârdea consideră, de asemenea, că ieşirea celor 14 deputaţi comunişti din grupul PCRM este o acţiune planificată şi, în plus, orchestrată de comun acord cu preşedintele comuniştilor, Vladimir Voronin. „În primul rând, au plecat 14 deputaţi, adică exact câţi nu ajung pentru a crea această nouă majoritate de 51 de mandate. În al doilea rând, printre cei care conduc această operaţiune este chiar nepotul domnului Voronin, Artur Reşetnicov, care este persoana cea mai de încredere a acestuia în PCRM. De aceea, nu este deloc surprinzător că Voronin nu-i acuză pe aceşti „revoluţionari” să le zic aşa, la fel cum din partea lor nu văd acuzaţii grave şi plauzibile la adresa liderului partidului” a afirmat deputatul socialist. Mai mult decât atât, în PCRM au rămas două persoane de încredere ale oligarhului Vladimir Plahotniuc - Oleg Reidman şi Oxana Domenti - care ar avea rolul “de a supraveghea Partidul Comuniştilor pentru ca formaţiunea să se menţină în albia unor înţelegeri cu Partidul Democrat pentru alegerea ulterioară a preşedintelui ţării”
. 

Deputaţii comunişti care au format Platforma Social-Democratică Pentru Moldova au afirmat că nu intenţionează să fuzioneze cu Partidul Democrat. Platforma ar fi fost creată pentru ca în jurul acesteia să se formeze o majoritate parlamentară necesară pentru ieşirea din criza politică. 

Fostul deputat comunist Violeta Ivanov a negat ipoteza potrivit căreia ieşirea celor 14 deputaţi din grupul PCRM ar fi o mişcare gândită din interiorul partidului, iar ceilalţi şapte comunişti, în frunte cu Vladimir Voronin, ar putea  vota premierul şi Cabinetul de miniştri. „Noi am făcut un apel public. Nu am avut o poziţie clară în interiorul fracţiunii, nu am avut înţelegere în interiorul fracţiunii, de aceea am şi făcut pasul respectiv”. Violeta Ivanov a declarat că toţi cei 14 comunişti “nu mai pot să stea în umbră şi să privească pasiv la criza” din Republica Moldova - cu atât mai mult cu cât ea şi colegii săi s-au deplasat mult în teritoriu şi au aflat care sunt dorinţele cetăţenilor. „Ei ne-au delegat în Parlament pentru a soluţiona probleme. De aceea am decis crearea Platformei Social-Democratice Pentru Moldova”
. 

Referitor la o posibilă participare cu miniştri în cadrul guvernului, Violeta Ivanov a afirmat că din echipa sa fac parte „persoane bine pregătite, cu experienţă, competente, oneste, care, într-adevăr pot schimba situaţia în bine”. De asemenea, a menţionat că noua structură din Parlament îşi va păstra priorităţile declarate de PCRM: suveranitate, neutralitate şi soluţionarea problemelor social-economice. 

Referitor la poziţia faţă de vectorul extern al Republicii Moldova, Violeta Ivanov a declarat că pentru Platformă este prioritară relaţia strategică cu Federaţia Rusă. „Suntem cointeresaţi să avem relaţii bune cu Federaţia Rusă, cu care avem comerţ şi de la care luăm gaz. Avem şi cetăţeni ai Republicii Moldova care lucrează acolo. Ne dorim construirea Europei la noi acasă. Noi am fost cei care am semnat planul de acţiuni Republica Moldova - UE. Suntem pentru implementarea standardelor europene, dar nu vrem să fim conduşi din afara ţării. De aceea, noi ne dorim să ne creăm condiţii bune şi să implementăm standardelor europene”. Legat de integrarea europeană, Violeta Ivanov a afirmat că “lucrurile trebuie privite realist” - integrarea neputându-se realiza rapid. „Noi nu vorbim acum despre principii care vor fi realizate peste 20-30 de ani, dar despre ceea ce vrem să facem astăzi. Am văzut cu toţii că disperarea oamenilor este mai mare decât oricând, de aceea clasa politică trebuie să se trezească”
.

La rândul său, Vladimir Vitiuc a afirmat că platforma din care face parte nu intenţionează să fuzioneze cu PD. Potrivit lui Vitiuc, platforma a fost creată pentru ca în jurul ei să se formeze majoritatea necesară pentru soluţionarea crizei politice. Vitiuc consideră că în Cabinetul de Miniştri fotoliile nu trebuie împărţite proporţional cu numărul de mandate pe care le are fiecare grup din cadrul majorităţii. „Eu nu sunt adeptul împărţirii ministerelor proporţional. Ministerul trebuie condus de profesionişti”. Vladimir Vitiuc consideră că Acordul de Asociere la UE nu este „o icoană” şi că unele puncte trebuie revizuite.

Dodon cheamă comuniştii să i se alăture şi se distanţează de Usatîi 

Liderul Partidului Socialiştilor din Republica Moldova, Igor Dodon, a anunţat că se dezice de parteneriatul cu Partidul Politic „Partidul Nostru” condus de Renato Usatîi. Dodon i-a reproşat lui Usatîi că este mai preocupat să „spună poveşti”, să organizeze concerte şi să-şi facă poze cu liderul PL, Mihai Ghimpu, decât „să fie aproape de alegător”. Igor Dodon a publicat pe Internet o înregistrare video făcută în oraşul Comrat din sudul Republicii Moldova în care afirmă că, împreună cu partidul său, se află în campanie electoral. A subliniat că în anul 2016 „va avea de îndeplinit o sarcină destul de dificilă” - să lupte împotriva tuturor, întrucât socialiştii „nu mai au nici un partener sau aliat stabil”
.

Igor Dodon a comentat plecarea celor 14 deputaţi din grupul parlamentar al Partidului Comuniştilor şi crearea de către aceştia a unei platforme social-democrate. Potrivit liderului socialiştilor, odată cu acest pas Partidul Comunist dispare, iar Partidul Socialist rămâne unica formaţiune politică de stânga. Dodon a făcut apel la structurile teritoriale ale comuniştilor să adere la partidul pe care îl conduce, cu menţiunea că plecarea celor 14 deputaţi ar putea fi un truc făcut cu acordul preşedintelui Partidului Comunist, Vladimir Voronin. 
Timofti l-a desemnat premier pe Ion Sturza 

Preşedintele Republicii Moldova, Nicolae Timofti, l-a desemnat, în 21 decembrie 2015, pe omul de afaceri Ion Sturza pentru funcţia de prim-ministru. "Domnul Sturza cunoaşte foarte bine problemele privind economia ţării, starea financiară şi cea generală. Sper că va reuşi să rezolve problemele cu care se confruntă astăzi societatea. Sper că liderii partidelor proeuropene vor analiza, se vor mai gândi şi vor lua o decizie corectă"
 a declarat Nicolae Timofti.  Anunţul a fost făcut după ce preşedintele moldovean a avut consultări cu liderii Partidului Democrat, Partidului Liberal-Democrat, Partidului Liberal şi grupului politic Iurie Leancă. În cazul în care Ion Sturza nu primeşte votul de încredere din partea Parlamentului, preşedintele Republicii Moldova are dreptul să mai nominalizeze un candidat - dacă eşecul se repetă, şeful statului trebuie să decidă dizolvarea Legislativului şi să convoace alegeri anticipate. 

În martie 1998, Ion Sturza a fost ales deputat în Parlamentul Republicii Moldova, iar în luna mai a fost numit vicepremier şi ministru al Economiei şi reformelor în Cabinetul condus de Ion Ciubuc. În perioada februarie - noiembrie 1999 a fost prim ministru al Republicii Moldova, fiind desemnat de către preşedintele din epocă, Petru Lucinschi. După ce a demisionat din funcţie, Ion Sturza s-a ocupat, cu succes, de afaceri.  Potrivit unui top realizat de revista Forbes, Ion Sturza are o avere estimată la 90-95 de milioane de euro.  

Candidatul desemnat pentru funcţia de premier, Ion Sturza, a susţinut că doreşte o administraţie publică locală modernă. Unul dintre paşii propuşi în direcţia dezvoltării administraţiei locale este regionalizarea acesteia. În opinia lui Ion Sturza, problema fundamentală în Republica Moldova este că, în percepţia politicienilor, cetăţeni sunt simplu votanţi, iar autorităţile publice locale doar un instrument mobilizator al votanţilor. „Pentru politicieni sunteţi votanţi. Dacă am ajunge să avem un stat incluziv, iar statul ar face serviciile pentru cetăţeni, pentru noi ar fi perioada de glorie” a declarat premierul desemnat în cadrul întrevederii cu membrii Congresului Autorităţilor Locale din Moldova. Potrivit lui Ion Sturza, programele de dezvoltare regională, inclusiv asistenţa financiară de peste hotare, nu trebuie “repartizată pe criterii politice”, aşa cum se întâmplă în prezent. „Când va fi învestit guvernul, trebuie să fim pregătiţi pentru un val de proiecte de peste hotare. Nu trebuie să ne ruşinăm să luăm diferite utilaje de mâna a doua de la statele europene. Nu trebuie aşteptat un guvern sau un ministru genial în dezvoltarea teritorială, trebuie să acţionăm din proprie iniţiativă”
. De asemenea, Ion Sturza a lansat un formular online prin intermediul căruia a dorit să primească de la cetăţenii moldoveni propuneri de idei şi acţiuni concrete pe care, dacă ar fi votat de Parlament, guvernul său ar putea să le pună în practică.

În cadrul unei întâlniri cu membrii societăţii civile, Ion Sturza a precizat că, dacă va fi învestit, membrii Cabinetului de miniştri pe care l-ar conduce vor trebui să semneze o declaraţie de integritate. Potrivit premierului desemnat, viitorii miniştri nu trebuie să fi comis acte de corupţie, trafic de influenţă şi nu trebuie să se afle în conflict de interese. De asemenea, viitorii miniştri vor trebui să declare că nu au patrimoniu care nu poate fi justificat, nu au încălcat flagrant etica şi morala publică, nu au colaborat cu serviciile secrete ale altor state şi nu colaborează cu serviciile secrete din stat. Viitorii miniştri vor trebui să aibă studii complete la o instituţie recunoscută în ţară sau peste hotare. Ion Sturza a promis că va fi atent la propunerile societăţii civile, cu care va fi în dialog permanent. 

Ion Sturza a început consultările cu grupurile parlamentare în privinţa programului de guvernare. Consultările premierului desemnat în 21 decembrie 2015 s-au desfăşurat pe fundalul unui şir de declaraţii din partea mai multor partide din Parlament şi din afara acestuia, potrivit cărora Ion Sturza este un premier sortit eşecului. Imediat după prezentarea acestuia de către Nicolae Timofti a apărut reacţia din partea reprezentanţilor partidelor politice. Astfel, în timp ce o parte dintre formaţiuni şi-au exprimat disponibilitatea de a discuta cu noul premier, altele au refuzat comunicarea şi au proferat acuzaţii la adresa sa. Partidul Democrat, al lui Marian Lupu, Partidul Socialiştilor, condus de Igor Dodon, şi cei 14 deputaţi care au părăsit Partidul Comuniştilor au anunţat că nu vor susţine un guvern condus de Ion Sturza. Igor Dodon a declarat că grupul PSRM nu va vota în favoarea lui Ion Sturza,  acuzându-l că în perioada anterioară în care a fost  premier, guvernul pe care l-a condus a favorizat corupţia şi a avut mari restanţe la plata salariilor.

 În 22 decembrie 2015, Ion Sturza s-a întâlnit cu reprezentanţii Partidului Liberal Democrat. Discuţiile s-au purtat asupra principiilor de formare a viitorului guvern, criteriilor de selectare a membrilor Cabinetului de miniştri şi problemelor cu care se confruntă Republica Moldova. După întâlnire, Ion Sturza a declarat că în discuţia cu PLDM au mai fost abordate probleme de securitate şi restabilirea relaţiilor cu instituţiile internaţionale, dată fiind în perspectiva pericolului de a nu putea fi plătite salariile şi pensiile în urma lipsei unor resurse interne şi a finanţării din exterior. Premierul desemnat a declarat că din guvernul tehnocrat pe care vrea să-l creeze nu este exclus să facă parte şi figuri politice - condiţia fiind ca, odată cu primirea mandatului, să-şi suspende calitatea de membri de partid. „Totodată, trebuie să demonstreze că sunt patrioţi, profesionişti şi să fie dispuşi să semneze o declaraţie de integritate elaborată de societatea civilă. Aceasta ar însemna să declare pe proprie răspundere că nu au cazier juridic şi fiscal, că pot să-şi justifice toate proprietăţile, că nu se află în conflict de interese şi nu au relaţii cu serviciile secrete interne sau din alte ţări” a afirmat Ion Sturza.

Preşedintele interimar al PLDM, fostul premier Valeriu Streleţ, a precizat că a existat o discuţie cu preşedintele ţării pe marginea candidaturii lui Sturza. "Jocul politic a fost făcut de Partidul Democrat când a votat demisia guvernului şi PD continuă să facă acest joc. Candidatura domnului Sturza îi aparţine preşedintelui. Domnul preşedinte mi-a solicitat opinia, la care i-am zis că este dreptul domniei sale de a alege, dar am subliniat că partidele sunt cele care vor decide"
 a declarat Streleţ. Purtătorul de cuvânt al preşedintelui Timofti a afirmat, la rândul său, că urmează să mai aibă loc "discuţii şi interpretări”. 
Premierul desemnat a avut o întrevedere cu Mihai Ghimpu şi cu deputaţii Partidului Liberal. Liberalii s-au arătat dezamăgiţi de faptul că discuţiile cu premierul desemnat au avut loc în lipsa unei majorităţi parlamentare, precizând că vor lua o decizie în privinţa votului dat guvernului Sturza în cadrul Biroului Politic al formaţiunii. După întâlnire, Sturza a declarat că s-a aşteptat la o discuţie „mai puţin politicoasă”, însă “întrevederea a decurs invers”, ceea ce reprezintă „un semnal bun” „Am decis să evaluăm situaţia, domnul Ghimpu urmează să aibă discuţii interne în partid, iar apoi o să continuăm dialogul”.

La rândul său, Mihai Ghimpu a declarat că, în cadul întâlnirii, Ion Sturza a reiterat poziţiile exprimate public anterior referitoare la situaţia politică, economică, socială şi bancară.  Liderul liberalilor a declarat că formaţiunea sa va lua o decizie referitoare la felul în care va vota noul guvern după discuţii în cadrul Biroului Politic al partidului. „Este păcat că de data aceasta am pornit cu stângul. Formăm un guvern fără a avea acoperire parlamentară, iată unde este marea problemă” a adăugat Mihai Ghimpu. 

Preşedintele Partidului Democrat din Republica Moldova, Marian Lupu, a declarat că decizia preşedintelui Nicolae Timofti de a-l desemna pe Ion Sturza pentru funcţia de premier este "regretabilă" şi a anunţat că democraţii nu vor lua în considerare această candidatură. "Este un candidat fără susţinere politică. Această nominalizare este o înţelegere ascunsă a preşedintelui Nicolae Timofti cu Partidul Liberal Democrat. Asistâm la un joc de culise. Va urma o perioadă de show. Şansele guvernului Sturza sunt zero. Această candidatură a fost discutată cu mult timp în urmă, pe ascuns" a afirmat Marian Lupu. De asemenea, a precizat că democraţii "nu vor lua în considerare candidatura desemnată de şeful statului"."Nu vom avea discuţii cu Ion Sturza. (…) Modul în care a fost nominalizată candidatura a fost abuziv. Nu vom avea nici o întâlnire cu candidatul desemnat"
.

Andrian Candu, preşedintele Parlamentului şi deputat democrat, a afirmat, la rândul său, că Partidul Democrat nu va vota guvernul Sturza iar dacă se va insista ca Partidul Democrat să nu desemneze candidatul la funcţia de premier, ţara va intra în criză politică. „M-am întâlnit cu Ion Sturza în calitate de preşedinte al Parlamentului. I-am dat asigurări că întreg procesul privind votarea premierului va decurge cum trebuie. Însă, nu-i pot asigura votul politic. Acesta depinde de fiecare deputat”. “Dacă se va insista ca PDM să nu desemneze premierul, cred că vom intra în criză politică”
. 

Ion Sturza, şi deputaţii Partidului Popular European din Moldova au viziuni comune despre cum trebuie rezolvate problemele ţării - însă nu şi în legătură cu profilul viitorului guvern. După întâlnirea dintre Iurie Leancă şi Ion Sturza cei doi au declarat că urmează să mai aibă discuţii referitoare la profilul noului Cabinet de miniştri şi a votului pentru noul guvern. Ion Sturza a menţionat că, în general, soluţiile sale şi cele ale deputaţilor popular-europeni sunt similare, existând divergenţe referitoare la caracterul politic al noului guvern. În timp ce Ion Sturza  susţine ideea unui Executiv apolitic, Iurie Leancă este adeptul unui Cabinet de miniştri format din reprezentanţi ai partidelor politice. Preşedintele PPEM a declarat că decizia referitoare la votul pentru desemnarea Cabinetului Sturza va fi luată împreună cu colegii de partid. 

Decretul privind desemnarea lui Sturza pentru funcţia de premier, contestat la Curtea Constituţională

Un grup de deputaţi din Parlamentul de la Chişinău au depus la Curtea Constituţională a Moldovei sesizarea privind controlul constituţionalităţii Decretului preşedintelui Republicii Moldova privind desemnarea candidatului pentru funcţia de prim-ministru şi interpretarea articolului 98 alin. (1) din Constituţia Republicii Moldova, în care se menţionează că „după consultarea fracţiunilor parlamentare, preşedintele Republicii Moldova desemnează un candidat pentru funcţia de prim-ministru”. Sesizarea a fost semnată de cei 14 deputaţi care au părăsit PCRM - Violeta Ivanov, Galina Balmoş, Anatolie Zagorodnîi, Victor Mîndru, Alexandru Banicov, Boris Golovin, Sergiu Stati, Igor Vremea, Vladimir Vitiuc, Artur Reşetnicov, Petru Porcescu, Anatolie Gorilă, Corneliu Mihalachi şi Elena Gudumac. 

Curtea Constituţională a respins sesizarea celor 14 deputaţi. Magistraţii au declarat că este nefondată. „Atribuţiile preşedintelui de a numi un candidat la funcţia de prim-ministru este o obligaţie constituţională. Preşedintele trebuie să-şi asigure majoritatea parlamentară şi cooperarea constructivă cu minoritatea. Dacă nu este o majoritate, are obligaţia de a desemna chiar dacă fracţiunile nu sunt de acord cu persoana desemnată. În cazul formării unei majorităţi, preşedintele desemnează candidatura majorităţii după ce a primit notificarea oficială cu specificarea disponibilităţii de a numi acest candidat” a menţionat preşedintele Curţii Constituţionale. La rândul său, Nicolae Osmochescu, fost judecător al Curţii Constituţionale, a avut o poziţie similară.  „Constituţia obligă şeful statului să consulte partidele parlamentare, dar nu şi să accepte candidatura pentru funcţia de premier. Preşedintele trebuie să aibă poziţia sa şi ultima decizie trebuie să aparţină preşedintelui”. Potrivit Hotărârii Curţii Constituţionale, „în cazul constituirii unei majorităţi parlamentare absolute, preşedintele Republicii Moldova desemnează candidatul susţinut de această majoritate. Majoritatea parlamentară urmează a fi formalizată, nu doar declarată, cu indicarea deputaţilor care o constituie şi notificarea oficială în adresa preşedintelui Republicii Moldova, cu specificarea disponibilităţii de a susţine o anumită candidatură pentru funcţia de prim-ministru”
. 

Ion Sturza a apreciat că decizia Curţii Constituţionale este „echilibrată”. „Este o decizie echilibrată. Voi continua procedurile constituţionale în baza decretului preşedintelui”. Premierul desemnat a precizat că, în general, nu comentează deciziile instanţelor. „Am văzut că sunt multe emoţii dar am mai spus şi o spun din nou - eu am învăţat să nu comentez deciziile instanţelor şi ar fi bine să ne învăţăm să o facem cu toţii”
 a afirmat.

Avertisment legat de gravitatea crizei economice

Economia Republicii Moldova rămâne extrem de vulnerabilă la şocurile externe şi interne. Situaţia precară din sectorul bancar este imputabilă, în mare parte, Băncii Naţionale, a afirmat Ion Sturza. „Pentru noi este foarte important să avem o conducere legitimă a Băncii Naţionale, profesională în primul rând. La BNM trebuie să ai sedimentat un pic de înţelepciune şi de experienţă. Trebuie reîntorşi banii în economie, iar băncile să fie impuse să “caute” agenţi economici pe care să-i finanţeze”
.

Ion Sturza a menţionat că nu i-ar plăcea să se „umilească” în faţa instituţiilor internaţionale de finanţare aşa cum a făcut în 1998-1999, dar nu sunt alte şanse pentru a dezvolta economia ţării. „Teoretic, în condiţii ideale, am putea spera în 2016 la aproximativ 200 de milioane de dolari asistenţă directă la buget, mă refer la creditul românesc, bani de la Banca Mondială etc. Dacă să presupunem că avem un guvern, că relansăm discuţiile cu instituţiile financiare, prin lege aş obliga guvernul ca banii din asistenţa externă pe care i-am primi” în 2016 “să se ducă în activităţi economice. Dar nu haotic, ci în obiectele mari de infrastructură cum ar fi interconectările energetice, infrastructura drumurilor”.

De asemenea, le-a transmis oamenilor de afaceri că este nevoie de o politică fiscală previzibilă şi stabilă. „Aş analiza foarte atent posibilitatea de a reduce povara fiscală, inclusiv TVA-ul, cu două puncte procentuale. Aş interzice prin lege ca Ministerul Afacerilor Interne şi Procuratura să poată interveni la agenţii economici. Eu mă uitam cu stupoare că MAI are timp cu mascaţii să intre la o fabrică de ouă ca să verifice ştampilele”
.

Sturza: cel mai probabil, vor fi alegeri anticipate

Ion Sturza este de părerea că, foarte probabil, în Republica Moldova vor avea loc alegeri anticipate. În acelaşi timp, susţine că va rămâne în politică chiar dacă Parlamentul nu-i acordă votul de încredere. „Cred că în cel mult trei luni vom intra în proces electoral. Am avut întâlniri cu ambasadorii străini. Ei nu privesc anticipatele ca un pericol pentru Republica Moldova”.

Premierul desemnat a mai precizat că atunci când a acceptat să fie candidat la funcţia de prim-ministru nu intenţiona să se lanseze în politică. „Nu am venit din start cu ideea de a mă implica în politică, dar trenul s-a pornit şi nu are frână. Vom consolida o nouă forţă politică. Este prematur să vorbim despre ideologie, dar cu siguranţă vor fi oameni care au fost în politică şi au avut de suferit. O vom susţine şi pe Maia Sandu şi Platforma X. Ideea e să consolidăm şi să aducem la guvernare o clasă politică nouă, care să distrugă matricea”
 a subliniat Ion Sturza.

Sondajele de opinie de la finalul anului 2015 au arătat că, în Republica Moldova, cetăţenii au pierdut încrederea în partidele care au format, după alegerile din noiembrie 2014, Alianţa de Integrare Europeană. Astfel, rezultatele unor noi alegeri anticipate ar putea schimba radical situaţia în Parlament. Datele unui sondaj realizat de Asociaţia Sociologilor şi Demografilor din Republica Moldova indică faptul că şanse cele mai mari le-ar avea Partidul Socialiştilor şi „Partidul Nostru”, condus de Renato Usatîi. 

FRANŢA: FRONTUL NAŢIONAL, CONSOLIDAT. STRATEGIE COMUNĂ A STÂNGII ŞI DREPTEI CONTRA EXTREMEI DREAPTA

În Franţa, alegerile regionale s-au desfăşurat în două tururi de scrutin – respectiv, în 6 şi în 13 decembrie 2015. Prevăzute a avea loc, iniţial, în martie 2015 - odată cu alegerile departamentale - regionalele au fost amânate pentru luna decembrie dată fiind modificarea regiunilor metropolitane, al căror număr a fost redus la 13, faţă de 22, iniţial. Din cauza amânării, mandatul consilierilor regionali, obţinut în urma alegerilor din decembrie 2015, va fi mai scurt cu nouă luni, următorul scrutin urmând să aibă loc în martie 2021. 

Cu ocazia scrutinului din decembrie 2015, în Franţa au fost aleşi 1910 consilieri regionali sau teritoriali: 1671 în noile regiuni metropolitane, 51 pentru Adunarea din Corsica, 41 consilieri regionali în Guadelupe, 45 în Réunion, 51 consilieri teritoriali în Guyana şi în Martinica. Numărul total al candidaţilor din fiecare regiune a fost repartizat în secţii departamentale, funcţie de ponderea demografică a fiecărui departament. Alegerea preşedinţilor şi vicepreşedinţilor consiliilor regionale  se desfăşiară ulterior.
Frontul Naţional, pe primul loc în intenţiile de vot, potrivit sondajelor
Frontul Naţional fusese creditat ca fiind ocupantul primului loc în intenţiile de vot, potrivit unui sondaj publicat cu trei zile înainte de primul tur al alegerilor regionale din Franţa. Formaţiunea de extremă dreapta a înregistrat o creştere a intenţiilor de vot cu 2,5% (28,5%), potrivit acestui studiu, efectuat de Elabe pentru Les Echos. Astfel, Frontul Naţional s-a clasat în faţa dreptei (LR-UDI-MoDem, 28%) - care a înregistrat o scădere de 2,5% - şi a Partidului Socialist, creditat cu 23% din intenţiile de vot, potrivit aceluiaşi sondaj. Formaţiunile de stânga înregistraseră o scădere în intenţiile de vot de 2,5% după ce ecologiştii, EELV şi aliaţii lor au înregistrat o scădere de 2% comparativ cu scorul obţinut în sondajele anterioare, realizate în luna octombrie. „Cota de popularitate a Frontului Naţional a înregistrat o creştere după atentatele teroriste comise, în 13 noiembrie 2015, la Paris”
. 


Potrivit unui studiu Ipsos „asupra sociologiei electoratului” - parţial publicat de Le Monde cu două zile înainte de primul tur de scrutin - Frontul Naţional „strânge 34,8% din intenţiile de vot ale tinerilor aparţinând segmentului 18-24 de ani”
. Pe de altă parte, 65% dintre cei înscrişi pe listele electorale şi care aparţin acestui segment de vârstă sunt absenteişti. Potrivit aceluiaşi sondaj, Frontul Naţional beneficiază de 46,5% din intenţiile de vot ale muncitorilor, de 41,5% din intenţiile de vot ale funcţionarilor şi de 41,4% din intenţiile de vot ale şomerilor. 

Pentru a măsura evoluţia scorurilor Frontului Naţional, Le Monde a propus, într-o analiză, raportarea procentuală a rezultatelor din primul tur de scrutin al regionalelor din Franţa în 2015 la rezultatele înregistrate în primul tur de scrutin al prezidenţialelor din 2012. S-a constatat că Frontul Naţional a înregistrat un avans considerabil cu precădere „în zonele în care este puternic implantat”
. Astfel, în 12 din cele 42 de departamente, formaţiunea de extremă dreapta „a înregistrat o creştere de peste 15 puncte procentuale”. 

Un sondaj BVA realizat anterior primului tur de scrutin, pentru presa regională - pe eşantioane variind între 913 şi 1401 persoane, în funcţie de regiune - a relevat faptul că partidul condus de Marine Le Pen înregistrează „o progresie clară”. Privit în perspectiva „triangulară”, Frontul Naţional apărea ca fiind câştigător în Nord-Pas-de-Calais-Picardie şi în Provence-Alpes-Côte d’Azur. Pe de altă parte, extrema dreapta apărea ca fiind la egalitate cu dreapta în Bourgogne- Franche-Comté şi umăr la umăr cu stânga şi dreapta în Normandie. 
Strategii ale principalelor forţe concurente, anterior scrutinului

Cu ocazia ultimei întâlniri electorale organizată înaintea primului tur de scrutin, Marine Le Pen a recunoscut că alegerile regionale reprezintă doar o etapă în atingerea principalului său obiectiv - prezidenţialele din 2017. „Alegerile regionale sunt o piatră la baza edificiului pe care trebuie să-l construim”. Frontul Naţional este conştient de faptul că etapa regională este crucială pentru a dobândi credibilitate în sensul exercitării puterii. Preşedinta formaţiunii de extremă dreapta a subliniat că proiectul său este „solid”, „realist” şi „realizabil”, exprimând totală încredere în victorie - cu atât mai mult cu cât sondajele de opinie plasau Frontul Naţional în prima linie a intenţiilor de vot.

În segmentele stângii şi dreptei tradiţionale liderii politici şi-au pus problema de a face „un baraj” contra extremei dreapta în cazul unor rezultate notabile ale Frontului Naţional în primul tur de scrutin - şi modului în care ar putea fi materializată o astfel de strategie. În acest sens, premierul socialist Manuel Valls a declarat că „Atât pe dreapta cât şi pe stânga eşichierului politic, fiecare va trebui să asume responsabilităţi pentru a împiedica Frontul Naţional să câştige vreo regiune. Subliniez, este vorba de toţi, căci mesajul se adresează, în egală măsură, dreptei şi stângii”
. În fapt, Partidul Socialist a realizat că, încă înainte de primul tur de scrutin apărea, cu mare grad de probabilitate, situaţia în care va trebui să decidă, între cele două tururi, asupra strategiei de urmat în regiunile unde extrema dreapta ar fi foarte bine poziţionată şi în care stânga - chiar reunită - nu ar avea şanse finale de victorie. Astfel, Partidul Socialist întrevedea faptul că, într-o perspectivă foarte apropiată, în anumite regiuni fie avea să-şi menţină listele cu riscul de a favoriza Frontul Naţional - fie să le retragă şi să renunţe la prezenţa în consiliile regionale. Mai exista posibilitatea teoretică a fuzionării listelor socialiştilor cu ale republicanilor. „Există trei posibilităţi în funcţie de scorurile obţinute: să ne menţinem listele, să le retragem, sau să realizăm un acord tehnic cu listele de dreapta pentru a bara Frontul Naţional”, dar „vom face lucrurile în ordinea firească”
 după primul tur de scrutin, a declarat Christophe Borgel, secretarul naţional al Partidului Socialist, pentru alegeri. Pe de altă parte, anterior primului tur de scrutin, candidaţii socialişti au preferat să nu se refere explicit la aceste posibile scenarii, pentru a nu ceda, din start, voturi pentru dreapta. 

Ideea fuziunii listelor a fost respinsă, anterior primului tur, de liderii politici apropiaţi lui Nicolas Sarkozy. „Vom avea aceiaşi candidaţi şi aceleaşi programe între cele două tururi de scrutin. Nu avem motive să ne poziţionăm înaintea primului tur căci, foarte probabil, vom fi pe primul sau pe al doilea loc în toate regiunile”
. Ideea fizionării listelor suscitase critici puternice şi în rândul Partidului Socialist. 
Victorie fără echivoc a Frontului Naţional în primul tur de scrutin
Profitând de nemulţumirile provocate de criza economică, de atacurile teroriste din 13 noiembrie 2015 şi de controversele generate de valul de imigranţi, Frontul Naţional a obţinut în primul tur al alegerilor regionale din Franţa, desfăşurat în 6 decembrie 2015, 27,73% - respectiv 6.018.775 din voturile exprimate la nivel naţional. În unele regiuni a depăşit pragul de 40%.  Astfel,Frontul Naţional s-a clasat pe primul loc în şase din cele 13 regiuni (Alsace-Champagne-Ardenne-Lorraine, Bourgogne- Franche-Comté, Centre-Val de Loire, Languedoc-Roussillon-Midi-Pyrenees, Nord-Pas-de-Calais-Picardie, Provence-Alpes-Côte d’Azur), obţinând un rezultat istoric. Nivelul absenteismului, în primul tur de scrutin, a fost de 50,09%.  

Partidul Socialist şi aliaţii săi - care obţinuseră 29,5% din voturile exprimate în primul tur de scrutin al alegerilor regionale anterioare, din 2010 - au fost votaţi, în primul tur de scrutin din decembrie 2015, de 23,4% dintre alegători, obţinând victoria în două regiuni (Aquitaine-Limousin-Poitou-Charentes, Bretagne), precum şi în Corsica. 

Reculul s-a manifestat şi în cazul dreptei, listele Republicanilor-UDI-MoDem obţinând 27,2% din sufragii - faţă de 30,7% în 2010. În fapt, după primul tur de scrutin din decembrie 2015, dreapta şi aliaţii săi centrişti au obţinut victoria în patru regiuni (Rhône-Alpes, Auvergne, Ile-de-France, Normandie şi Pays de la Loire). Creditat cu o victorie detaşată înainte de atentatele de la Paris, „partidul Les Républicains, al fostului preşedinte conservator, Nicolas Sarkozy, a văzut voturile îndreptându-se spre Frontul Naţional”
. Stânga spera să păstreze, în final, conducerea în Guadelupa şi Martinica, iar dreapta era bine plasată în Réunion şi în Guyana. 

Frontul Naţional a câştigat teren „în mod neaşteptat” în zone „netradiţionale” pentru această formaţiune politică - de exemplu, în trei departamente din sud-vestul Franţei, „unde stânga era puternică, în mod tradiţional”
, dar şi în zone controlate de dreapta. Astfel, formaţiunea de extremă dreapta a devansat net, în primul tur, Partidul Socialist şi opoziţia de dreapta în trei regiuni-cheie: în nord (Nord-Pas-de-Calais-Picardie), unde a candidat Marine Le Pen, în sud-est (Provence-Alpes-Côte d’Azur), unde a candidat de nepoata sa, Marion Maréchal Le Pen, şi în est (Alsace, Champagne-Ardenne, Lorraine) unde Frontul Naţional a fost reprezentată de strategul său, Florian Philippot. Pe plan naţional, "suntem de departe primul partid din Franţa, cu un procentaj superior alianţei Republicani-centrişti"
 şi-a exprimat mulţumirea vicepreşedintele Frontului Naţional, Florian Philippot. 
Scrutinul a fost considerat primul test la urne după atentatele comise la Paris, în 13 noiembrie 2015, şi revendicate de Statul Islamic. Frontul Naţional a sperat să obţină la alegerile regionale un rezultat bun, de natură să-i consolideze preşedintei partidului, Marine Le Pen, şansele la alegerile prezidenţiale din 2017. 
Marine Le Pen: „Incontestabil, Frontul Naţional este cel mai important partid din Franţa”

Scorul istoric obţinut de Frontul Naţional în primul tur de scrutin a entuziasmat liderii şi susţinătorii formaţiunii de extremă dreapta. „Frontul Naţional este, acum, fără îndoială, cel mai important partid din Franţa”, „avem vocaţia de a realiza unitatea naţională de care ţara are nevoie” a declarat Marine Le Pen într-un discurs rostit la Hénin-Beaumont. Rezultatele obţinute „confirmă dinamica foarte puternică a Frontului Naţional” a afirmat Florian Philippot. Această dinamică s-a amplificat, permanent, după atentatele comise în 13 noiembrie 2015 la Paris. La rândul său, Jean-Marie Le Pen a salutat victoria Frontului Naţional în primul tur al alegerilor regionale. „Privesc triumful Frontului Naţional şi mă bucur. Cu o floare nu se face primăvara dar această seară este primăvara franceză”
 a declarat „patriarhul” Frontului.

Din perspectiva cercetătorilor şi analiştilor, procentajul ridicat obţinut de Frontul Naţional evidenţiază faptul că partidul de extremă dreapta a reuşit să identifice punctele sensibile ale francezilor, „identitatea, imigraţia, securitatea”.  Frontul Naţional a plasat în centrul discursului său „ordinea, naţiunea, securitatea, protecţia”. Îngrijorările legate de terorism se concretizează într-o „teamă reală”, iar in discursul naţionalist „există, pe de o parte, „ceilalţi” (...) şi, pe de altă parte „noi”, cei care trebuie protejaţi”. Privit din această perspectivă, discursul Frontului Naţional nu este perceput ca fiind „unul al urii, dar al unităţii”, motiv pentru care „votul pentru extrema dreapta a reprezentat pentru alegători o manieră de a schimba viaţa, o speranţă”
 a precizat Nicolas Lebourg, istoric specializat în extrema dreapta.

Alegătorii nu au votat în funcţie de problematicile regionale, „determinarea lor apărând în raport cu climatul naţional”. În actualul context, „problemele aduse în prim plan de Frontul Naţional au fost cele care au marcat campania”
 a menţionat cercetătorul Sylvain Crépon. 
La rândul său, preşedintele Institutului Viavoice, pentru studiul opiniilor, a afirmat că rezultatul obţinut de Frontul Naţional este expresia unei „logici a rupturii care riscă să prevaleze asupra vechii logici a alternanţei”. Este vorba despre „un vot al furiei”, care „nu favorizează nici stânga radicală nici dreapta moderată”
. 
Actualul succes al Frontului Naţional este „urmarea intersecţiei între o ofertă reformulată şi o cerere radicalizată” a apreciat politologul Pascal Perrineau. Problemele de ordin economic şi bulversările geopolitice „hrănesc o cerere crescândă de autoritate şi de protecţie, care intră în rezonanţă cu discursul Frontului Naţional”. În plus, în anul 2015, majoritatea teroriştilor care au comis atentate în Hexagon au fost „cetăţeni francezi proveniţi din rândul imigraţiei. (...) A apărut ideea că duşmanul trăieşte alături de noi, că are aceeaşi carte de identitate cu noi”
. În întâmpinarea acestor frământări, Frontul Naţional a formulat cele mai radicale soluţii - dar adaptându-şi oferta şi discursul. 
„Baraj” socialist pentru Frontul Naţional în al doilea tur de scrutin
După primul tur de scrutin, Partidul Socialist a anunţat că se retrage din turul al doilea al alegerilor regionale din cele puţin două regiuni-cheie pentru "a  bara" victoriia finală a Frontului Naţional  "În regiunile unde există riscul ca Frontul Naţional să iasă învingător şi în care stânga nu devansează dreapta, Partidul Socialist a decis să facă baraj republican” a declarat secretarul general al Partidului Socialist, Jean-Christophe Cambadélis. În fapt,  în Nord-Pas-de-Calais-Picardie, în Provence-Alpes-Côte d’Azur şi în Alsace, Champagne-Ardenne, Lorraine, "timp de cinci ani, socialiştii nu vor avea consilieri" - dar „vor intra în rezistenţă”
. 
A doua zi după anunţarea rezultatelor primului tur de scrutin, premierul Manuel Valls a precizat poziţia Partidului Socialist. „Când îţi iubeşti ţara, nu eziţi” a afirmat, lansând un apel către simpatizanţi şi membri ca, în cele trei regiuni, să voteze candidaţii dreptei. Subliniind procentajul istoric obţinut de Frontul Naţional, Manuel Valls s-a referit la „cele două concepţii asupra Republicii” - cea a republicanilor conduşi de Nicolas Sarkozy şi cea a extremei dreapta „îngustă, meschină, care nu oferă vreo soluţie pentru cei aflaţi în suferinţă”. Şeful Executivului de la Paris a precizat că, în regiunile în care Partidul Socialist şi-a retras candidaţii, în al doilea tur de scrutin electoratul „va trebui să aleagă între aceste două viziuni”
. 
Pe de altă parte, Manuel Valls a precizat că „asumă propriile responsabilităţi”, spre deosebire de Nicolas Sarkozy care a decis că Republicanii „nici nu-şi fuzionează listele nici nu se retrag”
, excluzând posibilitatea unui acord electoral cu stânga, în acest sens. După primul tur de scrutin, fostul preşedinte francez a rostit, în faţa militanţilor, un „nu hotărât diverselor aranjamente tactice”. Cu aceeaşi ocazie, deputatul republican Edouard Courtial a afirmat că nu vrea să intre „în ciorba electorală”, iar senatorul Roger Karoutchi a apreciat că, foarte probabil, „Franţa a intrat, durabil, în perioada tripartidismului”
.  
Al doilea tur de scrutin: Frontul Naţional a pierdut alegerile 

          Extrema dreapta franceză a pierdut al doilea tur al alegerilor regionale, nereuşind să obţina victoria în nici una dintre cele 13 regiuni, în pofida succesului istoric înregistrat în primul tur de scrutin. Frontul Naţional, condus de Marine Le Pen, a sperat ca, în al doilea tur, să obţină victoria în câteva regiuni ale Frantei, mizând, cu precădere, pe respingerea de către electorat a partidelor tradiţionale acuzate de a nu avea soluţii pentru problemele economice şi de a nu fi fost capabile să prevină atentatele teroriste comise la Paris în 13 noiembrie 2015. „Frontul Naţional s-a clasat pe a treia poziţie în urma turului doi al alegerlor regionale din Franţa”
.
Premierul socialist francez, Manuel Valls, şi fostul preşedinte conservator, Nicholas Sarkozy, au cerut ca eşecul Fontului Naţional la alegerile regionale „să nu fie primit cu triumfalism”, cu atât mai mult cu cât scrutinul a evidenţiat popularitatea în creştere a extremei dreapta. "Nici o uşurare, nici un triumfalism în această seară (...) Pericolul extremei dreapta nu a fost înlăturat, mai este mult până acolo"
 a reactionat şeful Executivului francez după aflarea rezultatelor care indicau eşecul Frontului Naţional, condus de Marine Le Pen, în toate cele 13 regiuni ale Franţei metropolitane. 
Anterior, în cursul săptămânii dintre cele două tururi de scrutin, premierul francez, Manuel Valls, invocase un risc de "război civil" în situaţia în care extrema dreapta ar câştiga alegerile regionale. În prima sa intervenţie după anunţarea rezultatelor celui de al doilea tur de scrutin, Nicolas Sarkozy a cerut, la rândul său, clasei politice franceze şi electoratului „să nu uite avertismentul” rezultatului din 6 decembrie 2015. 
Partidul Socialist şi-a retras candidaţii din două regiuni, „preferând ca acestea să fie câştigate de formatiunea Les Républicains, condusa de fostul preşedinte conservator Nicholas Sarkozy, decât să ajungă sub conducerea extremei dreapta”
. Astfel, cele trei figuri marcante ale Frontului Naţional - preşedinta Marine Le Pen, nepoata ei, Marion Maréchal-Le Pen, şi strategul formaţiunii, Florian Philippot - nu au reuşit să-şi adjudece regiunile unde au candidat. Şefa partidului a fost învinsă în Nord Pas-de-Calais Picardie ca urmare a retragerii candidatului socialist, care le-a cerut simpatizanţilor săi să voteze în turul doi cu candidatul conservator. Regiunile franceze dispun de puteri importante în domeniile transportului local, educaţiei şi dezvoltării economice.

Sarkozy, criticat de propriul partid

Membri marcanţi ai formaţiunii Les Républicains, condusă de Nicolas Sarkozy, i-au reproşat acestuia că victoria obţinuta în al doilea tur de scrutin al alegerilor regionale nu a fost atât de categorică pe cât o arătau sondajele.  Candidaţii conservatori au obţinut victoria în 7 din cele 13 regiuni ale Franţei metropolitane, în urma unui scrutin ce a marcat înfrangerea extremei dreapta condusă de Marine Le Pen - care a creat mari emoţii dupa ce a obţinut în primul tur un rezultat istoric. În fapt, „Frontul Naţional a fost votat, pe 6 decembrie 2015, la nivel naţional, de  aproape  28% dintre alegatori, în unele regiuni obţinând chiar peste 40%”
.

Partidul Socialist, situat în urma Republicanilor, a avut un rezultat superior celui din sondaje, cu atât mai mult cu cât socialiştii le-au cedat de bunăvoie conservatorilor două regiuni, pentru ca acestea să nu fie câştigate de Frontul Naţional. De altfel, acest element este evidenţiat de criticii lui Nicolas Sarkozy. Astfel, Nathalie Kosciusko-Morizet, fost ministru, a apreciat că dacă socialiştii nu s-ar fi retras din cursa electorală în cele două regiuni, acestea ar fi fost, cu siguranţă, adjudecate de extrema dreapta. La rândul său, fostul premier conservator François Fillon a considerat că ascensiunea Frontului Naţional a privat partidul său de o victorie clară care „l-ar fi slăbit considerabil pe actualul lider socialist, a cărui popularitate a scăzut dramatic pe fondul eşecurilor de politică economică”. De asemenea, François Fillon a avertizat că popularitatea extremei dreapta va continua să crească "atât timp cât francezilor nu li se propune un proiect puternic şi credibil"
. 

Sigmar Gabriel: Austeritatea,  responsabilă pentru ascensiunea Frontului Naţional în Franţa 

Politicile de austeritate promovate la nivel european de cancelarul Angela Merkel sunt responsabile, în mare parte, pentru ascensiunea extremei-dreapta în Franţa, a afirmat vicecancelarul social-democrat german, Sigmar Gabriel. "În Franţa, leagăn al democraţiei, Frontul Naţional a făcut campanie sub sloganul „naţional şi social”, devenind primul partid al ţării" a declarat oficialul de la Berlin. "Angela Merkel şi politica sa de ortodoxie bugetară au o parte din responsabilitate pentru ascensiunea extremismului. Am avertizat-o pe Angela Merkel să nu dicteze politici de austeritate Franţei. Dacă m-ar fi ascultat, nu am fi ajuns la rezultatul de acum" a adăugat liderul social-democrat german. "Nimic nu va avea pentru Germania un cost mai mare decât victoriile electorale ale Frontului Naţional"
 a subliniat vicecancelarul german.
„Situaţia politică din Franţa nu rămâne fără efect asupra politicii europene”. O victorie a preşedintei Frontului Naţional, Marine Le Pen, în alegerile prezidenţiale din 2017 „ar avea consecinţe catastrofale asupra Europei şi asupra cooperării franco-germane”
. 
Partidul condus de Marine Le Pen, ostil Uniunii Europene şi monedei unice, a câştigat europarlamentarele din mai 2014, devenind prima forţă politică franceză în Parlamentul de la Strasbourg. „Procentajul ridicat obţinut de extrema dreapta din Franţa” la alegerile regionale „nelinişteşte”
 a afirmat eurodeputaul Gianni Pittella.  Presa europeană a reacţionat la rezultatele primului tur de scrutin din Franţa. „Mareea neagră”
, a titrat publicaţia belgiană Le Soir, în timp ce Bild a detaliat maniera în care  „un clan familial distruge Franţa”
.
O realitate îngrijorătoare: Frontul Naţional, în permanentă creştere procentuală 

Rezultatul final al alegerilor regionale din Franţa nu reuşeşte să cosmetizeze o realitate îngrijorătoare. La nivelul întregii ţări, Frontul Naţional a obţinut 28% din sufragii - ceea ce reprezintă un rezultat de excepţie, echivalând cu 6,8 millioane de voturi în al doilea tur de scrutin. Mai mult decât atât, în cel de al doilea tur, Frontul Naţional a obţinut cu 800.000 de voturi mai mult decât în primul tur de scrutin - progres contracarat de o mobilizare impresionantă din partea contracandidaţilor. Procentajul înregistrat de Frontul Naţional este în continuă creştere după anul 2007. 
Campania pentru alegerile regionale a fost focalizată pe minimizarea rezultatului Frontului Naţional şi, între cele două tururi de scrutin, pe strategia ce trebuia aplicată pentru a „bara” formaţiunea condusă de Marine Le Pen - ceea ce a preocupat atât stânga cât şi dreapta franceză. Eforturile au fost justificate prin faptul că, pentru prima dată după apariţia sa pe eşichierul politic din Hexagon, Frontul Naţional ar fi putut obţine preşedinţia unor regiuni - între care se remarcă Nord-Pas-de-Calais, Picardie, unde a candidat Marine Le Pen şi Provence-Alpes-Côtes d’Azur, unde a candidat nepoata sa, Marion Maréchal-Le Pen. În regiunea PACA (Provence-Alpes-Côte d’Azur) Frontul Naţional a înregistrat, permanent, unul dintre cele mai bune rezultate - aflate în permamentă creştere după prezidenţialele din 2012. Rezultatele Frontului Naţional în zona de nord sunt, de asemenea, în creştere după anul  2012. Sondajele - cu precădere cele realizate după atentatele de la Paris - au confirmat această tendinţă. 
Dreapta a învins în şapte regiuni - stânga, în cinci
În urma alegerilor regionale desfăşurate în Franţa în decembrie 2015, Frontul Naţional nu a reuşit să obţină un rezultat câştigător în nici una din regiunile Hexagonului. Pe de altă parte, stânga a conservat conducerea în cinci regiuni iar dreapta, în şapte.. 

În Nord-Pas-de-Calais, Picardie, Xavier Bertrand (Les Républicains) a câştigat 57,77% din sufragii, devansând-o pe Marine Le Pen, care a obţinut 42,23%. Retragerea listei socialistului Pierre de Saintignon şi îndemnul de a vota pentru Bertrand - scopul fiind de a "opri" Frontul Naţional, care s-a clasat pe primul loc în turul întâi - a dat rezultate.

În Provence-Alpes-Côte d’Azur, lista LR-UDI-MoDem a deputatului-primar (Les Républicains) din Nisa, Christian Estrosi - care a fost devansat cu mult în primul tur - a obţinut victoria cu 54,78% din voturile exprimate în faţa deputatei Frontului Naţional din Vaucluse,, Marion Marechal-Le Pen (45,22%). După retragerea listei Partidului Socialist condusă de Christophe Castaner şi îndemnul adresat socialiştilor de a vota pentru Estrosi, acesta „şi-a multiplicat, între cele doua tururi, gesturile de deschidere către alegătorii de stânga”. 

În Ile-de-France, Valérie Pécresse (Les Républicains) s-a situat pe primul loc cu 43,80%, devansând, la limită, Partidul Socialist reprezentat de Claude Bartolone, care a obţinut 42,18%. Frontul Naţional, reprezentat de Wallerand de Saint-Just a fost creditat cu 14,02% din sufragii. Valérie Pécresse a rostit, fără întârziere, discursul de învingător - în timp ce Claude Bartolone şi-a recunoscut înfrângerea, cu menţiunea că doreşte "noroc pentru l'Ile-de-France"
.

În Rhône-Alpes, Auvergne, primarul din Puy-en-Velay, Laurent Wauquiez - lista LR-UDI-MoDem - s-a impus în a doua cea mai importantă regiune franceză cu 40,61% din sufragii, în faţa preşedintelui în exerciţiu din Rhône-Alpes, Jean-Jack Queyranne, şi a listei sale de uniune a stângii (36,84%). Candidatul Frontului Naţional, Christophe Boudot, a obţinut 22,55% din voturile exprimate.

În Aquitaine, Limousin, Poitou-Charentes, preşedintele în exerciţiu, socialistul Alain Rousset - care şi-a fuzionat lista cu EELV - a păstrat această mare regiune, cu 44,27% din voturile exprimate în al doilea tur de scrutin, în faţa lui Virginie Calmels, candidata uniunii de dreapta şi centru (34,06%). Candidatului Frontului Naţional, Jacques Colombier, a fost creditat cu 21,67% din sufragii.

În Alsace, Champagne-Ardenne, Lorraine, Philippe Richert (Les Républicains) a câştigat cu 48,40%. Pe a doua poziţie s-a plasat Florian Philippot (Frontul Naţional) cu 36,08%. Jean-Pierre Masseret (Partidul Socialist) a obţinut 15,51% din sufragii. 
În Bourgogne, Franche-Comté, rezultatul a fost foarte strâns. Stânga reprezentată de Marie-Guite Dufay a câştigat cu 34,68%, în faţa dreptei reprezentată de François Sauvadet  (32,88%) şi a Frontului Naţional reprezentat de Sophie Montel (32,44%).

În Languedoc-Roussillon-Midi-Pyrénées, socialista Carole Delga, favorită în această regiune tradiţional de stânga - unde a beneficiat, între cele două tururi de susţinerea ecologiştilor - a obţinut victoria cu 44,81% din voturile exprimate, în faţa vicepreşedintelui Frontului Naţional, Louis Aliot (33,87%). Politologul Dominique Reynie (Les Républicains) s-a situat al treilea (21,32%).

În Pays de la Loire, lista dreptei şi centrului condusă de liderul grupului senatorilor Les Républicains. Bruno Retailleau, a obţinut  victoria cu 42,70%, în faţa listei socialiştilor şi ecologiştilor uniţi în jurul lui Christophe Clergeau (Partidul Socialist), care a obţinut 37,56%. Frontul Naţional a fost creditat cu 19,74%.
În Bretagne, candidatul socialist Jean-Yves Le Drian - ministrul  Apărării - a obţinut victoria cu 51,41%, devansându-l pe Marc Le Fur (Les Républicains) care a obţinut 29,72% şi pe Gilles Pennelle (FN) creditat cu 18,87%.

În Normandie, victoria a fost obţinută la limită. Astfel, Hervé Morin (LR-UDI) a obţinut 36,43%, devansându-l cu 4700 de voturi pe Nicolas Mayer-Rossignol (PS) creditat cu 36,08%, Nicolas Bay (FN) a obţinut 27,50%.

În regiunea Centre-Val de Loire, datorită unui acord cu listele EELV şi Frontului de Stânga, preşedintele socialist în exerciţiu, François Bonneau, a câştigat cu 35,43%, în faţa lui Philippe Vigier din cadrul UDI - capul unei liste de uniune între dreapta şi centru, care a adunat 34,58% din voturile exprimate. Candidatul Frontului Naţional, Philippe Loiseau, care s-a clasat primul în 6 decembrie 2015, a obţinut 30% în al doilea tur de scrutin.
În Corsica, primarul naţionalist al oraşului Bastia, Gilles Simeoni (lista Per a Corsica) a obţinut victoria cu 35,34%, devansând lista lui Paul Giacobbi (stânga diversă) care a obţinut 28,49% din voturi. Pe poziţia a treia s-a situat  lista lui José Rossi (LR-UDI-MoDem), cu 27,07% - candidat pentru susţinerea căruia Nicolas Sarkozy se depasase la Ajaccio. Candidatul Frontului Naţional, Christophe Canioni, a obţinut 9,09% - cu aproximativ 2% mai puţin decât în primul tur.
Outre-mer (Peste mări):

În Réunion, lista uniunii dreptei şi UDI, condusă de preşedintele în exerciţiu Didier Robert (Les Républicains), a câştigat alegerile regionale cu 52,69% din voturile exprimate. Astfel, s-a impus în faţa listei stângii şi MoDem - Huguette Bello - care nu a reuşit să convingă alegătorii din cel mai important teritoriu de peste mări (850.000 de locuitori), şi a obţinut doar 47,31%.
În Guadelupe, Victorin Lurel (Partidul Socialist), preşedintele în exerciţiu al regiunii, care candida pentru al treilea mandat, a fost înfrânt (42,48% din voturile exprimate) de Ary Chalus (DVG) care a obţinut un scor de 57,52%.
În Guyana, lista preşedintelui în exerciţiu al Consiliului Regional, Rodolphe Alexandre (Stânga diversă, DVG) a obţinit o victorie detaşată (54,55%) în Colectivitatea Teritorială din Guyana (CGT) - o Adunare unică in care regiunea va fuziona cu departamentul -, în faţa listei conduse de omologul său de la nivelul Consiliului General, Alain Tien-Liong (DVG), care a obţinut 45,45% din voturi.
În Martinica, Serge Letchimy (45,86%) a fost înfrânt de separatistul Alfred Marie-Jeanne (54,14%) - care, între cele două tururi de scrutin, şi-a fuzionat lista cu cea a Republicanilor. 
Corsica vrea secesiunea. Tensiuni fără precedent la Ajaccio

Sondaje de opinie relevă că aproximativ două treimi dintre corsicani vor organizarea unui referendum pe tema independenţei insulei, anexată de Franţa în 1768. În acelaşi timp, o treime dintre francezi vor ca insula să se desprindă de Franţa. Corsica are cel mai înalt nivel de violenţă din Europa de Vest. 

Naţionaliştii corsicani au câştigat alegerile regionale din decembrie 2015, ceea ce a dat un nou avânt mişcării de secesiune. Blocul Per a Corsica (Pentru Corsica) a câştigat 24 din cele 51 de mandate în Legislativul local. Solicitările Per a Corsica includ statut oficial pentru limba corsicană, regim special de taxe pentru localnici şi amnistie pentru deţinuţii politici. Liderul naţionalist Gilles Simeoni - primar în Bastia, al doilea oraş ca importanţă al insulei - a precizat că în cazul în care „corsicanii vor independenţa, nu îi poate opri nimeni”. Corsicanii afirmă că autorităţile „franţuzesc Corsica”
, iar cultura locală este sistematic distrusă. 

Premierul francez, Manuel Valls, a respins noţiunea de „naţiune corsicană“ şi a înlăturat orice idee de „separare“ de Franţa după accederea la putere în Corsica a unor lideri naţionalişti. „Unii vorbesc de o naţiune corsicană. Eu nu prea ştiu ce înseamnă aceasta. Există o singură naţiune - naţiunea franceză. Nu se pune problema să revenim asupra acestui punct“, a declarat Manuel Valls. „Alipirea Corsicii la Republica Franceză nu este şi nu va fi niciodată negociabilă“ a precizat, ferm, şeful guvernului de la Paris, în opinia căruia „nu este posibilă o separare“ pentru insula mediteraneană. Manuel Valls a exclus, de asemenea, posibilitatea de a acorda limbii corsicane statut de limbă co-oficială în insulă, precum şi de a-i amnistia pe cei consideraţi de naţionalişti drept „deţinuţi politici“. „Republica Franceză recunoaşte limba corsicană, ea chiar se învaţă în şcolile din sistemul public (...). Dar există o singură limbă oficială, franceza“ a subliniat premierul francez. „În Franţa nu există nici un deţinut politic (...) Nu poate avea loc nici o amnistie şi nu va avea loc“
 a adăugat, amintind de asasinarea, în 1998, a principalului reprezentant al statului în Corsica, prefectul Claude Erignac. Liderul naţionalist şi nou preşedinte al Executivului regional corsican, Gilles Simeoni, a reacţionat puternic la declaraţiile lui Manuel Valls, acuzându-l de refuzul dialogului. „Este un fel de insultă la adresa sufragiului universal“
 a afirmat Simeoni. 
În Corsica, anul 2015 s-a încheiat pe fondul unor puternice tensiuni. După ce mai mulţi pompieri au fost agresaţi la Ajaccio, în noaptea de Crăciun, într-un cartier cu o importantă populaţie de origine magrebină, s-au înregistrat acţiuni islamofobe fără precedent. Condamnând violenţele din Ajaccio, Manuel Valls a dat asigurări, printre altele ,că „statul nu va da înapoi niciodată în Corsica“
.
 Nu este prima dată în Franţa când pompierii sunt agresaţi pentru că poartă uniformă şi, implicit, simbolizează puterea publică. Fenomenul a luat amploare în ultimii ani. Pe de altă parte, Corsica şi Limousin erau unicele regiuni în care nu se înregistraseră asemenea acte de agresiune. Ce s-a întîmplat? Le Figaro a  încercat să ofere un răspuns. Există tensiuni latente în Corsica unde, în perioada 1960-1970 au fost primiţi numeroşi imigranţi. În epocă exista o mare cerere de braţe de muncă în viticultură. A urmat o perioadă de boom în construcţii. În prezent, pe fondul recesiunii, unele cartiere periferice au devenit veritabile ghetouri etnice. Potrivit Le Figaro, există pericolul ca tensiunile astfel create să izbucnească mai repede în Corsica, „din cauza insularităţii”, decât pe continent.

Noile autorităţi locale din Corsica au condamnat manifestările cu caracter rasist şi islamofob care au avut loc după agresiunile împotriva pompierilor. Unul dintre liderii naţionalişti corsicani, Jean-Guy Talamoni, a amintit că în Corsica, în timpul celui de Al Doilea Război Mondial, evreii au fost protejaţi şi nu s-au făcut deportări în lagărele naziste. Rasismul şi islamofobia nu fac parte din cultura corsicană, iar cei care strigă, în corsicană, "Arabi Fora" ("afară cu arabii") profanează limba corsicană, a declarat liderul naţionalist.

VARIA
RETROSPECTIVĂ 2015
Arcul de instabilitate şi insecuritatea de la graniţele europene au fost caracteristici ale anului 2015. A fost un an al crizelor, care a început şi s-a încheiat simetric - cu atentate sângeroase comise în Paris. Problematica Ucrainei a trecut în plan secund - primul plan fiind ocupat de cele patru mari crize cu care s-a confruntat, aproape concomitent, Europa: criza de securitate în est, criza imigraţiei şi a refugiaţilor în sud, pericolul terorist - atât la graniţele sale cât şi în interior - şi criza datoriei elene.
Ianuarie - Atacuri teroriste în Paris: carnagiul de la Charlie Hebdo şi reacţia liderilor mondiali

1 ianuarie - Lituania a devenit al 19-lea stat membru al zonei euro;

1 ianuarie - Letonia a preluat preşedinţia rotativă a Consiliului UE;

2 ianuarie - Armenia a devenit membră a Uniunii Economice Eurasiatice, alături de Rusia, Belarus şi Kazakhstan;

7 ianuarie - România a preluat preşedinţia anuală a Comitetului de Securitate al OSCE;

7 ianuarie - A fost comis un atentat la redacţia revistei satirice Charlie Hebdo din Paris; au urmat alte două atacuri teroriste în capitala Franţei; 17 persoane au decedat;

9 ianuarie - Luare de ostatici la un magazin evreiesc din Paris; au murit patru persoane şi autorul atentatului, Amedy Coulibaly;
11 ianuarie - La Paris a fost organizat Marşul Solidarităţii în semn de omagiu pentru victimele atentatului de la Charlie Hebdo; la eveniment au participat peste 3.7 milioane de oameni, printre care peste 50 de şefi de stat şi de guvern;

21 ianuarie - Preşedintele american, Barack Obama, a rostit penultimul său discurs despre Starea Naţiunii;

21-24 ianuarie - S-a desfăşurat a 45-a ediţie Forumului Economic Mondial;

25 ianuarie - Formaţiunea de stângă Syriza a câştigat alegerile în Grecia;

Februarie - Primul Consiliu European al anului

6-8 februarie - S-a desfăşurat a 51-a Conferinţă pentru Securitate, la München;

12 februarie - Franţa, Germania, Rusia şi Ucraina au negociat armistiţiul de la Minsk, privind aplicarea deciziilor stabilitate la precedenta reuniune;

12-13 februarie - S-a desfăşurat primul Consiliu European al anului; 
14-15 februarie - Au fost comise două atentate teroriste: într-un centru cultural din Copenhaga, Danemarcaunde şi la Marea Sinagogă din Krystalgade, unde a fost ucis un paznic din comunitatea evreiască; 
Martie - Un an de la anexarea Crimeei

18 martie - Un an de la anexarea peninsulei Crimeea de către Rusia;

18-19 martie - Summit-ul şefilor de stat şi de guvern din cadrul Uniunii Europene;

25 martie - UE a prezentat raportul anual privind Politica Europeană de Vecinătate;

29 martie - Partidul fostului preşedinte francez, Nicolas Sarkozy, a câştigat alegerile locale în Franţa, devansând Partidul Socialist şi Frontul Naţional;

Aprilie - se declanşează criza imifranţilor şi refugiaţilor în UE

1 aprilie - Palestina a devenit membră a Curţii Penale Internaţionale;

3 aprilie - Rusia a preluat preşedinţia rotativă a BRICS (Brazilia, Rusia, India, China şi Africa de Sud);

12 aprilie - Hillary Clinton şi-a anunţat candidatura la alegerile prezidenţiale, intenţionând să devină prima femeie-preşedinte din istoria Statelor Unite;

23 aprilie - Consiliul European s-a reunit în sesiune extraordinară după naufragierea unei ambarcaţiuni cu imigranţi în Marea Mediterană, soldată cu aproximativ 700 de  dispăruţi; momentul a declanşat criza refugiaţilor şi a imigranţilor;

23 aprilie - Comisarul pentru politica de vecinătate şi negocieri pentru extindere, Johannes Hahn, a anunţat că UE nu plănuieşte o extindere în următorul deceniu;

24 aprilie - SUA au preluat preşedinţia Consiliului Arctic într-un moment  tensionat între Washington şi Moscova pe fondul crizei din Ucraina;

24 aprilie - Armenia a comemorat 100 de ani de la masacrarea unui milion şi jumătate de armeni în timpul Imperiului Otoman;

Mai - NATO şi UE strâng rândurile la reuniunea din Antalya

1 mai - La Milano s-a deschis Expoziţia Mondială cu tema “Hrănirea planetei, energie pentru viaţă” (până la 31 octombrie 2015);

7 mai - În Marea Britanie au avut loc alegeri legislative. Partidul Conservator a câştigat scrutinul, formând un nou guvern şi anunţând negocieri cu UE privind reforma şi eventuala ieşire a Marii Britanii din Uniune;

9 mai - Ziua Europei; s-au aniversat 65 de ani de la Declaraţia Schuman care a pus bazele proiectului european;

12 mai - Secretarul de stat al SUA, John Kerry, a efectuat o vizită la Moscova unde s-a întâlnit cu preşedintele Vladimir Putin şi ministrul rus de Externe, Serghei Lavrov; 

12-13 mai - În Antalya, miniştrii de Externe din NATO au discutat despre situaţia de securitate la graniţele Alianţei şi despre metodele de contracarare a războiului hibrid; cooperarea NATO-UE a intrat într-o nouă etapă de consolidare;

21-22 mai - La Riga s-a desfăşurat summit-ul Parteneriatului Estic; 
24 mai - În Polonia a fost ales un nou preşedinte; Bronislaw Komorowski (Platforma Civică) a pierdut în faţa contracandidatului său, Andrzej Duda (Partidul Lege şi Justiţie);

27 mai - Secretarul general ONU, Ban Ki moon, s-a adresat Parlamentului European, îndemnând la solidaritate în problema fluxului imigranţilor;

Iunie - Criza din Grecia se amplifică

5 iunie - Grecia a obţinut amânarea plăţii datoriei până la finalul lunii; momentul avea să anunţe acutizarea crizei datoriei elene şi răspunsul comun european;

7-8 iunie - Liderii G7 s-au reunit în Germania pentru a discuta în legătură cu principalele provocări economice şi de securitate la adresa sistemului internaţional;
10 iunie - Papa Francisc I l-a primit la Vatican pe preşedintele rus, Vladimir Putin, solicitându-i să angajeze un proces de pace în estul Ucrainei;

18 iunie - Partidul fostului premier, Lars Lokke Rasmussen, a câştigat alegerile în Danemarca, urmând să formeze un guvern de coaliţie cu DPP, partid de dreapta, eurosceptic;

19 iunie - Uniunea Europeană a decis prelungirea sancţiunilor împotriva Crimeei până în iunie 2016;

22 iunie - Summit extraordinar al statelor membre UE din zona euro, pe tema acutizării crizei din Grecia;

24-25 iunie - Miniştrii Apărării din cadrul NATO s-au reunit la Bruxelles, decizând accelerarea construirii Unităţilor pentru Integrarea Forţelor NATO din România, Polonia, Bulgaria, Estonia, Letonia şi Lituania;

25 iunie - Plenul Parlamentului European a aprobat Fondul European pentru Investiţii Strategice, de impulsionare a economiei europene prin atragerea unui capital financiar de 315 miliarde de euro;

26 iunie - Adunarea Parlamentară a Consiliului Europei a considerat Rusia ca stat agresor;

26 iunie - Gruparea teroristă Statul Islamic a comis un atentat în Tunisia, cauzând moartea a 37 de persoane;

26 iunie - Consiliul European de vară a discutat relocarea celor 40.000 de refugiaţi din Italia şi Grecia; a fost demarată şi elaborarea unei noi Strategii de Securitate a UE;

27-30 iunie - FMI nu a prelungit termenele scadente ale plăţii datoriei elene, iar miniştrii de Finanţe din Eurogrup au refuzat să prelungească sprijinul pentru Grecia; Atena a anunţat organizarea unui referendum asupra planului propus de creditori;

30 iunie - Uniunea Europeană a ajuns la un acord cu privire la abolirea tarifelor de roaming începând cu iunie 2017;

Iulie - Acord istoric privind programul nuclear iranian

1 iulie – Luxemburg a preluat preşedinţia rotativă a Consiliului UE;

1-5 iulie - Grecia a devenit primul stat european aflat în incapacitate de plată. Cetăţenii eleni au respins în proporţie de 61% planul de salvare propus de creditorii externi; 

3 iulie - A fost lansată noua strategie militară a Pentagonului, care nu exclude posibilitatea unui conflict cu Rusia şi China;

12 iulie - Liderii zonei euro şi Grecia au ajuns la un acord; un eventual nou program de asistenţă financiară pentru Grecia a fost estimat la 82-86 miliarde de euro;

14 iulie - Negocierile dintre Teheran şi marile puteri din Grupul 5+1 - SUA, China, Rusia, Marea Britanie, Franţa şi Germania - privind programul nuclear iranian s-au încheiat cu succes, părţile ajungând la un acord istoric; Iranul urmează să renunţe la instalaţiile nucleare, iar marile puteri vor ridica, treptat, sancţiunile economice contra Teheranului;

20 iulie - SUA şi Cuba au reluat relaţiile diplomatice după 54 de ani; cele două ţări şi-au redeschis ambasadele;

27 iulie - Turcia a invocat articolul IV din Tratatul Nord-Atlantic în vederea consultărilor cu aliaţii pe fondul extinderii activităţii teroriste a Statului Islamic; războiul din Siria se acutizează;

August - Primele miliarde de euro alocate de UE pentru gestionarea crizei imigraţiei

10 august - Uniunea Europeană a anunţat alocarea a 2.4 miliarde de euro pentru gestionarea crizei imigraţiei în statele membre;

24 august - Bursa de la Shanghai a închis în scădere cu 8,5%, cea mai drastică prăbuşire din ultimii opt ani; ziua a fost considerată Lunea Neagră a pieţelor financiare;

28 august - Organizaţia Internaţională pentru Imigraţie a anunţat că 323.000 de imigranţi şi refugiaţi au traversat Marea Mediterană spre Europa de la începutul anului;

Septembrie - La New York, liderii lumii au adoptat la sediul ONU Obiectivele de Dezvoltare Globală. Putin s-a întâlnit cu Obama

9 septembrie - Preşedintele Comisiei Europene, Jean-Claude Juncker, a susţinut primul  discurs despre Starea Uniunii. ”Nu prea există spirit european în această Uniune şi nu prea există uniune în această Uniune” e afirmaţia care a făcut înconjurul Europei;

18 septembrie - A izbucnit scandalului privind falsificarea emisiilor de noxe al automobilelor produse de compania germană Volkswagen;

22 septembrie - Consiliul Justiţie şi Afaceri Interne al UE a votat, cu majoritate calificată, cotele obligatorii privind redistribuirea celor 40.000, respectiv 160.000 de imigranţi. Cehia, Slovacia, România şi Ungaria au votat împotriva acestui plan;

22 septembrie - Alexis Tsipras a fost reînvestit în funcţia de premier al Greciei;

23 septembrie - Consiliul European pe tema imigraţiei a discutat înfiinţarea unor centre de primire pentru imigranţii din zonele de conflict vecine cu UE; 

23-24 septembrie - Papa Francisc I a avut convorbiri cu preşedintele Barack Obama, la Casa Albă şi a susţinut un discurs istoric în faţa Congresului SUA;

26 septembrie - Liderii celor 193 de state membre ONU au votat, în cadrul celei de-a 70 -a Adunări Generale, Agenda pentru Dezvoltare Durabilă 2030;

28 septembrie - Barack Obama şi Vladimir Putin au avut o întrevedere la ONU - prima după 2 ani; au discutat despre securitatea în Ucraina şi războiul din Siria;

29-30 septembrie - Rusia a lansat primele bombardamente împotriva Statului Islamic în Siria;

30 septembrie - Drapelul Palestinei a fost arborat pentru prima dată la ONU;

Octombrie - SUA, Japonia şi alte zece state au semnat Parteneriatul Trans-Pacific

3 octombrie-6 noiembrie - Trident Juncture 2015, cel mai mare exerciţiu militar NATO din ultimii 13 ani, a fost organizat în principal în Italia, Spania şi Portugalia;

 6 octombrie - SUA, Japonia şi alte zece ţări din zona Pacific au semnat un parteneriat comercial major, care acoperă în jur de 40% din economia mondială. Parteneriatul Trans-Pacific (TPP), negociat intens în ultimii cinci ani, va genera un nou bloc economic cu mai puţine bariere comerciale între cele 12 state implicate;

 20 octombrie - Preşedintele Chinei, Xi Jinping, a efectuat o vizită în Marea Britanie, semnând contracte economice în valoare de aproximativ 30 miliarde de lire sterline;

25 octombrie - La Bruxelles s-a desfăşurat un summit regional pe tema imigraţiei; liderii statelor afectate au decis crearea a 100.000 de locuri de primire pentru a gestiona mai bine acest aflux;

25 octombrie - Partidul Lege şi Justiţie a câştigat, ferm, alegerile legislative din Polonia;

27 octombrie - ONU a anunţat că peste 700.000 de imigranţi au traversat Mediterana în anul 2015 pentru a ajunge în Europa;

29 octombrie - China a renunţat la politica unicului copil. În aceeaşi zi, Parlamentul European a anunţat câştigătorul premiului Saharov 2015, respectiv blogger-ul Raif Badawi, din Arabia Saudită, autor al web site-ului Liberalii saudiţi liberi. Raif Badawi a fost arestat în 2012 şi condamnat la 10 ani de închisoare, 1.000 de lovituri de bici şi o amendă substanţială pentru a fi insultat valorilor islamice pe site-ul său;
Noiembrie - Noi atacuri teroriste devastatoare la Paris. Turcia se reapropie de UE, după doborârea avionului militar rusesc
2-3 noiembrie - La Bucureşti a fost organizat summit-ul liderilor de stat din Europa Centrală şi de Est, eveniment premergător summit-ului NATO de la Varşovia;

12-13 noiembrie - Uniunea Europeană şi statele partenere din Africa au participat la summit-ul din capitala Maltei, La Valleta, pentru a identifica modalităţi comune de gestionare a fluxului de imigranţi şi refugiaţi;
 13 noiembrie - Parisul a fost lovit de un nou atentat terorist, soldat cu sute de morţi şi răniţi. Franţa a devenit prima ţară membră a UE care a invocat clauza de solidaritate a Tratatului Uniunii Europene;
15-16 noiembrie - Liderii G20 s-au întâlnit la Antalya, unde a avut loc şi o a doua întrevedere între Barack Obama şi Vladimir Putin;

21 noiembrie - La Bruxelles a fost declarată alertă teroristă de nivel maxim, menţinută câteva zile;

23-26 noiembrie - Preşedintele francez, François Hollande, a organizat mai multe întrevederi bilaterale (David Cameron, Barack Obama, Angela Merkel, Vladimir Putin) în scopul formării unei coaliţii internaţionale împotriva terorismului;

24 noiembrie - Un puternic incident diplomatic a izbucnit între Moscova şi Ankara, după ce aviaţia turcă a doborât un avion militar de tip SU-24 al Rusiei la graniţa turco-siriană; unul dintre cei doi piloţi a fost ucis de rebelii sirieni;

29 noiembrie - La Bruxelles a avut loc summit-ul UE-Turcia, unde liderii europeni au decis să aloce Ankarei fonduri suplimentare de 3 miliarde de euro pentru gestionarea fluxului de imigranţi, consolidarea unei cooperări prin intermediul Europol şi Frontex; s-a decis deschiderea unui nou capitol de negociere pentru aderarea Turciei la UE;

30 noiembrie -La Paris s-a deschis Conferinţa pentru Schimbările Climatice COP21, la care au participat peste 150 de lideri mondiali;

Decembrie – Recrudescenţă a extremei dreapta în Franţa. NATO invită Muntenegru să adere la Alianţă

1-2 decembrie - La Bruxelles, în cadrul reuniunii miniştrilor de Externe NATO, s-a decis ca Muntenegru să fie invitt pentru a deveni al 29-lea membru al Alianţei;

3-4 decembrie - Miniştrii de Externe din cadrul OSCE s-au reunit la Belgrad pentru a discuta reconstruirea cadrului de securitate şi stabilitate în Europa;

5 decembrie - Un atac terorist soldat cu 14 morţi a fost comis de un cuplu în San Bernardino (California);
9 decembrie - Angela Merkel a fost desemnată personalitatea anului 2015 de revista TIME;

13 decembrie - La Paris, 193 de state membre ONU au votat în unanimitate un acord istoric pe tema schimbărilor climatice. Statele lumii şi-au propus să menţină încălzirea globală la 2 grade Celsius până la finalul acestui secol;

13 decembrie - Partidul Les Républicain al fostului preşedinte Nicolas Sarkozy  a câştigat alegerile regionale din Franţa, după ce formaţiunea de extremă dreapta Frontul Național câştigase în primul tur; partidul condus de Marine Le Pen nu a câştigat, în final, nici o regiune administrativă;

13 decembrie - A fost aleasă prima femeie într-o funcţie publică în Arabia Saudită;

14 decembrie - Ankara şi Bruxelles au deschis un nou capitol de negociere în procesul de aderare a Turciei la UE;

15 decembrie - La Moscova a avut loc o nouă întrevedere între preşedintele rus, Vladimir Putin şi secretarul de stat al SUA, John Kerry;

15 decembrie - Arabia Saudită a anunţat formarea unei coaliţii anti-terorism formată din 34 de state din regiune;

17-18 decembrie - La ultimul Consiliu European al anului, liderii UE au discutat, printre altele, criza imigraţiei, referendumul „Brexit” şi sancţiunile împotriva Rusiei;

18 decembrie - Consiliul de Securitate a adoptat o rezoluţie pentru soluţionarea politică a conflictului din Siria;

20 decembrie - Partidul de guvernământ din Spania a câştigat alegerile legislative, însă nu a obţinut majoritatea pentru a forma un nou guvern, riscând să fie exclus dintr-o viitoare coaliţie a forţelor de stânga.
PREVIZIUNI PENTRU 2016 
Potrivit The Economist, anul 2016 va fi marcat, la nivel internaţional, de puternice provocări de natură economică şi politică. Principalii jucători politico-economici la nivel mondial vor fi supuşi unor presiuni globale.

1. Creşterea ratei dobânzii în SUA va contribui la îmbunătăţire rezultatelor băncilor americane. Dolarul este estimat la o cotaţie de 1,1 dolari pentru un euro, ceea ce nu va fi de bun augur pentru exportatorii americani.

2. Schimburile comerciale globale se vor creşte cu 3% în 2016 - comparativ cu o creştere de 8-9%, cum s-a întâmplat înainte de criza finaciară.

3. Jocurile Olimpice de vară din Brazilia vor genera venituri mari pentru ţara latino-americană, în marea parte datorită publiciţăţii. Piaţa de publicitate din Brazilia va creşte cu 11% .

4. Marile companii farmaceutice vor reuşi să prelungească speranţa de viaţa a oamenilor. Chiar şi în Africa de Sud, ţată puternic afectată de SIDA, speranţa de viaţă va atinge 52 ani - iar la nivel global, 72,7 ani.

5. În Germania va avea loc o nouă „revoluţie industrială”. Se estimează că în 2016 roboţii şi echipamentele de producţie construite de nemţi vor creşte productivitatea Germaniei cu până la 30%.

6. Eliberat de sancţiuni, Iranul va exporta jumătate de milion de barili de petrol pe zi la nivel mondial. Sumele câştigate din petrol vor fi investite în diverse domenii - cu precădere  în industria producătoare de maşini şi în industria hotelieră.

7. India nu va detrona economic China în 2016, care are vânzări de trei ori mai mari decât India în industria retail. China îşi va păstra supremaţia, deşi este în scădere, faţă de India care va avea o creştere de 8% în comerţul cu amănuntul.

8. Mediul de afaceri din Rusia va fi perturbat de sancţiunile economice impuse de UE şi de preţul barilului de petrol care a atins un minim istoric. Comerţul cu amănuntul va scădea din nou, în 2016, cu 1% .

9. Creditarea în China va creşte, în 2016, cu 11%. China începe să fie una dintre marile puteri cu mari datorii.

10. Cererea tot mai mică a Chinei pentru materii prime va afecta Australia. Cu noi capacităţi de producţie de gaz natural lichefiat, preţul benzinei se va menţine la 40% faţă de maximele înregistrate.
Provocări pentru Europa

Uniunea Europeană a încheiat un an dificil. Peste un milion de refugiaţi au ajuns în Europa în 2015. Războaiele din Siria, Irak şi de pe continentul african, determină, permanent, alte persoane să ia calea refugiului.  

În anul 2016, Europa va continua să se confrunte cu provocări. Astfel, politica legată de imigraţie, o mare problemă pentru Uniunea Europeană, va rămâne în centrul preocupărilor. Se aşteaptă răspunsuri la întrebări precum: în ce fel fi distribuiţi imigranţii între statele membre UE? cum vor fi integraţi în contextul problemelor interne ale Uniunii, unde partidele populiste de dreapta câştigă teren?. În plus, creşterea numărului de refugiaţi duce şi la creşterea sumelor necesare preluării acestora. "Luptăm împotriva Statului islamic, de ce nu suntem pregătiţi să acceptăm oamenii care fug din acea regiune?"
 - lansa întrebarea Jean-Claude Juncker.
Situaţia economică a Grecia va rămâne, de asemenea, în 2016 o temă prioritară. Al treilea pachet de ajutor a fost decis de ţările membre ale zonei euro în 2015, dar cu o serie de condiţii. Guvernul Tsipras a realizat reforme, iar finanţatorii manifestă un optimism rezervat. „A fost absolut necesar pentru noi să spunem că Grexit nu este o opţiune. Dacă nu am fi spus acest lucru tare şi clar, Grexit s-ar fi putut întâmpla. A fost o posibilitate, dar nu o opţiune”
 - spunea preşedintele Comisiei Europene, Jean-Claude Juncker. 
Alegeri în Rusia şi Ucraina; summit NATO

În septembrie 2016, atenţia va fi îndreptată spre Europa de Est şi spre alegerile parlamentare din Rusia. Mai multe grupări din opoziţie intenţionează să se unească împotriva lui Vladimir Putin şi să acceadă în Duma de Stat - printre care Partidul Progresului, al bloggerului Alexei Navalnâi. În Ucraina vor fi urmărite cu atenţie alegerile în contextul crizei din Bazinul Donului, în estul ucrainean.

În perioada 8-9 iunie, Varşovia va găzdui reuniunea la vârf a Alianţei Nord-Atlantice. Miza principală a întâlnirii va fi armonizarea intereselor divergente pe care le urmăresc statele membre. Partenerii din estul Europei - între care ţara gazdă Polonia - doresc o politică mai severă de apărare şi de disuasiune îndreptată împotriva Rusiei. “Statele Unite au interesul să menţină unitatea în cadrul Alianţei. iar statele sudice, între care Turcia, vor să împiedice o focusare a NATO pe situaţia din est. Este de înţeles, dacă se ţine cont că Turcia se învecinează cu Siria şi Irak”
.

Începând din 10 iunie 2016, timp de patru săptămâni, în Franţa se va desfăşura Campionatul European de Fotbal. Vor participa 24 de echipe naţionale - un număr record. După atentatele teroriste comise la Paris în 13 noiembrie 2015, Campionatul se va desfăşura în condiţii foarte severe de securitate.  
SITUAŢIE TULBURE ÎN TRANSNISTRIA, DUPĂ ALEGERI

Memento: opozanţii lui Sevciuk au câştigat alegerile 

Într-o atmosferă tensionată, transnistrenii au ales cei 43 de membri ai Sovietului Suprem şi membrii consiliilor locale. Potrivit Tiraspolului, pe listele electorale au fost înscrise 431307 de persoane cu drept de vot. Pe de altă parte, autorităţile de la Chişinău au afirmat că în Transnistria ar locui în total 380-400 de mii de persoane, inclusiv minori, iar cifra anunţată de Tiraspol ar fi exagerată pentru a ascunde amploarea exodului populaţiei din regiune. Persoanele care nu s-au putut prezenta la urne în ziua scrutinului au votat anticipat. Miliţia din regiunea transnistreană a fost plasată într-un regim de lucru alert, cu un program de 12 ore şi patrulări mai frecvente. Tiraspolul a motivat această măsură evocând eventuale presiuni asupra candidaţilor şi echipelor lor şi în vederea evitării unor "provocări". Autorităţile de la Chişinău - care nu recunosc legalitatea acestor alegeri - le-au cerut organizaţiilor internaţionale să nu trimită observatori şi să nu recunoască rezultatele scrutinului. În pofida apelului, “Rusia, Abhazia şi Osetia de Nord au trimis observatori. Nu au fost realizate sondaje şi nu au fost prezentate exit-poll-uri”
. Lupta s-a dus între reprezentanţii mediului de afaceri şi echipa executivă condusă de către Evgheni Şevciuk.  În fapt, “principalii jucători electorali au fost partidul “Renaşterea (Vozrojdenie)” al lui Şevciuk şi partidul “Înoirea (Obnovlenie)”controlat de holdingul “Şeriff””
. 


Potrivit agenţiei Tass, administraţia de la Kremlin nu mai mizează pe Şevciuk şi pe echipa sa - motiv pentru care Moscova a refuzat să se implice atât de partea liderului separatist de la Tiraspol cât şi de partea grupului Sheriff. Tass a subliniat înrăutăţirea nivelului de trai în regiunea transnistreană după venirea la putere a echipei lui Şevciuk. “Reprezentantul special al preşedintelui rus pentru Transnistria, Dmitri Rogozin, nu s-a deplasat la Tiraspol pentru a-l susţine pe Evgheni Sevciuk”
.  


Formaţiunea liderului de la Tiraspol, Evghenii Sevciuk, a fost înfrânta în alegerile din autoproclamata republică Transnistreană. “Dintre cele 43 de mandate de deputaţi, 31 le-au revenit politicienilor din grupul oponenţilor lui Sevciuk, membri ai partidului “Obnovlenie” şi unor candidaţi independenţi”
. Potrivit Comisiei Electorale Centrale de la Tiraspol, la urne s-au prezentat 47% dintre alegători.

Destabilizarea situaţiei ar putea atrage implicarea terţilor

Situaţia riscă să se deterioreze în Transnistria după ce candidaţii sprijiniţi de administraţia transnistreană au obţinut doar o treime din mandatele Legislativului local. Susţinătorii liderul separatist Evgheni Sevciuk şi-au anunţat intenţia de a protesta împotriva rezultatelor scrutinului. Câştigătorii scrutinului au precizat, la rândul lor, că administaţia Sevciuk nu se grăbeşte să accepte rezultatele alegerilor, cerând să nu fie tergiversată convocarea primei şedinţe a noului Soviet Suprem. Totodată, procurorul de la Tiraspol a avertizat împotriva acţiunilor de protest neanunţate cu cel puţin 10 zile înainte - după cum prevede legislaţia transnistreană. Pe de altă parte, Sevciuk a demis premierul şi vicepremierul de la Tiraspol. Astfel, şefa guvernului, Tatiana Turanskaia, a fost eliberată din funcţie după ce a obţinut un mandat de deputat în Legislativul regiunii separatiste. De asemenea, Vasili Vlasov, vicepremier responsabil cu dezvoltarea regională, transport şi comunicaţii, a fost demis după accederea în Sovietul Suprem. Premier interimar a fost desemnată Maia Parnas, care îndeplinea funcţia de prim-viceprim-ministru.

Potrivit dniester.ru Sevciuk ar fi cerut sprijinul şi permisiunea Moscovei pentru a se menţine la putere. Administraţia de la Tiraspol “a sperat să primească semnale pozitive de la Moscova pentru a organiza o rebeliune armată în care să fie implicate serviciile speciale şi militarii. Ţintele ar fi deputaţii aleşi ai partidului Obnovlenie şi reprezentanţii structurilor mediului de afaceri care au sprijinit această formaţiune politică”
. Experţi locali au precizat că “o eventuală destabilizare a situaţiei în Transnistria ar putea atrage implicarea terţilor, ceea ce ar pereclita contingentul de militarii ruşi aflaţi în zonă”. Potrivit altor analişti, schimbarea în Legislativul de la Tiraspol va produce schimbări esenţiale în relaţia Chişinău-Tiraspol. În fapt, situaţia ar trebui să ducă la revigorarea discuţiilor privind soluţionarea diferendului transnistrean, în condiţiile în care oamenii de afaceri au susţinut constant aprofundarea relaţiilor economice cu Republica Moldova şi prelungirea prevederilor preferenţiale în comerţul cu UE după 1 ianuarie 2016. Dar, “lucrurile vor rămâne neschimbate cât timp va exista un interes economic comun al elitelor politice de la Chişinău şi Tiraspol de a profita de instabilitatea din regiune”
. 
“Victorie” în negocierile cu UE, privind relaţiile comerciale

În prima săptămână a lunii decembrie 2015, un comunicat al aparatului prezidenţial transnistrean a anunţat o nouă “victorie a diplomaţiei transnistrene”, care “în cadrul negocierilor directe cu experţii Comisiei Europene a reuşit să convingă asupra păstrării posibilităţii de comerţ fără taxe pe piaţa europeană pentru întreprinderile din Transnistria”. Din comunicat şi din declaraţiile unei surse guvernamentale reiese că de-a lungul a trei ani şi în urma a opt runde de negocieri foarte complicate cu experţii UE, “Transnistria a reuşit să înduplece Bruxelles-ul să accepte un sistem de preferinţe intermediar între ATP şi Zona de Liber Schimb, care ar putea fi păstrat o perioadă îndelungată”
. Conform noului model, companiile din regiune vor putea avea relaţii comerciale cu UE în baza aceloraşi norme şi reguli ca şi cele din restul Moldovei, dar fără îndeplinirea condiţiilor privind certificarea mărfii, contabilizarea volumului de producţie, modernizarea proceselor tehnologice. Pentru îndeplinirea acestor condiţii companiilor transnistrene li se va acorda un timp suplimentar, care nu a fost specificat.

Faptul că există condiţii ce trebuie îndeplinite de autorităţile şi companiile transnistrene a fost confirmat de Iurii Ganin, preşedintele Camerei de Comerţ din Transnistria. “Dacă dorim să facem parte din comerţul internaţional în baza tuturor regulilor şi normelor, trebuie să avem un sistem de impozitare  armonizat cu principalii parteneri comerciali - şi europeni, şi eurasiatici”. Potrivit lui Iurii Ganin, UE “a fost nevoită” să ofere un sistem separat întrucât, în caz contrar, ar fi survenit “în primul rând, deteriorarea semnificativă a relaţiilor moldo-transnistrene, în al doilea rând, o separare reală şi gravă a celor două spaţii vamale”. Totodată, Serghei Shirokov, Directorul Oficiului din Tiraspol al Biroului de Studii Politice şi Tehnologii Informaţionale „Mediator” a subliniat că “UE nu a dorit să fie văzută ca parte în culpă, responsabilă de noua criză”
.

Şefa diplomaţiei UE, Federica Mogherini, a exprimat îngrijorare faţă de conflictele nerezolvate din Transnistria, Nagorno-Karabah şi Georgia. ”Uniunea Europeană este îngrijorată de progresele foarte lente în rezolvarea conflictului din Transnistria, de creşterea tensiunilor în Nagorno-Karabah şi de situaţia din Georgia. Nimeni nu are de câştigat din tergiversarea soluţionării acestor conflicte”
. Înaltul Reprezentant al Uniunii Europene pentru Afaceri Externe şi Politică de Securitate a făcut apel la toate părtile implicate în rezolvarea acestor conflicte pentru a depune eforturile necesare pentru a se ajunge la soluţii politice, cu respectarea principiilor OSCE. 

Sevciuk promite stingerea datoriilor în 2016 

 
Evgheni Sevciuk a afirmat că va achita, în 2016, toate restanţele salariale acumulate pe parcursul anului 2015. Prognozele bugetare rămân, însă, îngrijorătoare, tendinţa de descreştere a veniturilor menţinându-se de peste un an. La o şedinţă cu membrii Executivului, Sevciuk a precizat că datoriile la pensii au început să fie parţial achitate - nu din surse bugetare, dar din noi împrumuturi. Nu a indicat mărimea şi sursa împrumuturilor, menţionând doar că provin din „exterior”. Potrivit responsabilei cu finanţele transnistrene, Elena Ghirjul, deficitul la plata pensiilor şi a altor angajamente sociale a atins 1,3 miliarde de ruble transnistrene - echivalentul a 120  milioane de dolari. Restanţele salariale care nu au putut fi stinse în 2015 sunt de aproximativ 300 de milioane de ruble, a mai spus Elena Ghirjul, cu precizarea că “vor fi stinse în anul 2016, dacă se va găsi o sursă de finanţare”. Legislativul va trebui să găsească în jur de 100 de milioane de dolari pentru „categoriile socialmente protejate”
. 

Regiunea transnistreană se confruntă cu o criză economică fără precedent. În 2015, PIB-ul Transnistriei s-a contractat cu 10-12% din cauza conjuncturii nefavorabile din regiune şi a instabilităţii în Ucraina, recesiunii economice în Rusia şi scăderii cererii în UE, potrivit unui studiu al Centrului Analitic Expert-Grup de la Chişinău. Criza socială s-a manifestat printr-o scădere a veniturilor populaţiei cu aproximativ 30%, ceea ce a a avut ca efect, inevitabil, scăderea consumului cu aproximativ 21-22%. Criza bugetară s-a caracterizat printr-o creştere de aproape 4,5 ori a restanţelor salariale, atât în sectorul public cât şi în sectorul privat.

FLASH. OPINII DE PRESĂ
Sub semnul alegerilor

„Singura certitudine este aceea că stânga, cea care a triumfat la alegerile regionale din Franţa în 2010 şi care conducea 21 din cele 22 de regiuni din jurul capitalei, suferă o nouă înfrângere electorală”
 scrie Le Parisien despre primul tur al alegerilor regionale din Franţa. 

 „Un triumf istoric pentru Frontul Naţional”
, titrează Courrier International, subliniind scorurile extrem de ridicate obţinute de partidul de extremă dreapta în anumite regiuni. Partidul condus de Marine le Pen “conduce în 6 din cele 13 regiuni”
 notează Le Temps. 

Partidul republican al lui Nicolas Sarkozy “a încheiat primul tur de scrutin pe primul loc în doar patru regiuni” - relevă The Financial Times. În acelaşi timp, “socialiştii preşedintelui François Hollande au ieşit învingători în trei regiuni”. Rezultatul este “devastator pentru blocul politic socialist care, până acum, a deţinut supremaţia în aproape toate regiunile”
..

Potrivit rezultatelor finale ale alegerilor din Franţa, dreapta şi-a adjudecat şapte regiuni, printre care şi “capitala, pe care stânga o deţinea de 17 ani”, remarcă Le Point. Totuşi „Franţa spune NU extremei dreapta”
. 

„Frontul Naţional este încă departe de porţile puterii”
, afirmă Le Monde, iar The Independent precizează că Marine Le Pen “insistă că se află în cursa pentru preşedinţie”
. 

„Comparativ cu primul tur de scrutin, prezenţa la urne în turul al doilea a fost în creştere”
 menţionează Le Figaro. Cotidianul german Frankfurter Allgemeine Zeitung  subliniază „divizarea politică a Franţei” şi conchide: „Oricum ar fi, Frontul Naţional a dovedit că pe viitor trebuie să se ţină cont de el”
.

Referindu-se la alegerile legislative din Venezuela, publicaţia braziliană O Globo comentează: „Sprijinul faţă de actualul preşedinte Nicolás Maduro, un chavist convins, continuă să fie mare. Dar este pentru prima oară când opoziţia ar avea un avantaj în faţa chavismului, deşi, ajuns la putere cu o marjă redusă, Maduro a acţionat ca şi cum ar fi fost vorba despre o majoritate categorică”
.

The Jerusalem Post precizează că „pentru prima oară în istoria saudită, la alegerile locale” din 12 decembrie 2015 “cel puţin şase femei au fost alese în consiliile municipale, una dintre ele intrând în consiliul municipal al unui district care ţine de Mecca”
. 

Victoria femeilor este cu atât mai importantă cu cât, potrivit ziarului egiptean Al-Ahram, „femeia din Mecca, de exemplu, a candidat împotriva a şapte bărbaţi”
.

Ziarele privesc cu interes alegerile din Spania. Cotidianul madrilen El Periodico precizează că, după şomaj, „corupţia este a doua problemă care îi preocupă pe spanioli”. Partidele politice şi-au adaptat programele electorale, „promiţând toleranţă zero”
 faţă de acest flagel. 

În Portugalia, Diario Economico este de părere că „alegerile din Spania vor fi un punct de start”, iar vecinii lor „ar putea sfârşi prin a avea o soluţie politică instabilă şi cu aspect tranzitoriu, asemenea celei portugheze”
. 

„Jocurile nu sunt făcute” afirmă publicaţia portugheză Diário de Notícias referindu-se la alegerile parlamentare din Spania. „Spaniolii sunt singurii noştri vecini, iar binele lor este şi al nostru”
 subliniază aceeaşi publicaţie 
 Le Monde estimează că „Spania se pregăteşte să întoarcă pagina bipartitismului”
, făcând loc noilor formaţiuni, Podemos - antiausteritate - şi Ciudadanos, de centru-dreapta. 

 The Wall Street Journal se referă la „alegerile” din Spania, care “vor marca o cotitură”. Pe fondul unei „reveniri a creşterii economice şi unei tendinţe de scădere a şomajului”, alegătorii ar putea “să antreneze o schimbare de proporţii în peisajul politic al Spaniei”, opinează cotitidanul de pe Wall Street. „Partidul Popular şi-a pierdut majoritatea parlamentară, iar premierul Mariano Rajoy ar putea deveni cel de al treilea lider european înlăturat de la putere în acest an din cauza politicii de austeritate”. Acelaşi ziar notează că principalele partide aflate pe eşichierul politic spaniol sunt acum Partidul Popular şi Partidul Socialist - partide tradiţionale - şi „noii veniţi Podemos şi Ciudadanos” - dar, „se pare că alegătorii ar dori ca toate cele patru partide să rămână în arena politică, ei fiind curioşi să le vadă cum vor iniţia noul mod de abordare a politicii spaniole”
.

„Spania, sortită pactelor”
 afirmă La Vanguardia. „Spania răstoarnă bipartidismul şi lasă în aer guvernul”
, avertizează El Mundo. 


Alegătorii din Slovenia au reuşit să atragă atenţia presei. The Irish Times punctează că „slovenii au respins prin referendum căsătoriile între persoane de acelaşi sex”
. 
Ziarul sloven Delo menţionează că „în cazul respingerii amendamentului adus legii căsătoriei, unii avertizaseră deja că ar putea fi modificată Constituţia”
.

„Statul Islamic a trimis în penumbră al-Qaida”

„Militanţii Statului Islamic s-au retras din ultimul sector care se mai afla sub controlul lor, în oraşul irakian Ramadi, în timp ce forţele de securitate irakiene au încercuit cartierul şi se pregăteau de asaltul final” pentru recucerirea localităţii
 relatează The Wall Street Journal. 

„Recucerirea oraşului Ramadi, căzut în mâinile luptătorilor Statului Islamic în luna mai, este una din cele mai semnificative victorii ale forţelor armate irakiene de la pătrunderea jihadiştilor dinspre Siria şi ocuparea unei treimi din teritoriul irakian, în 2014”, punctează The Telegraph adăugând că „Ramadi este capitala provinciei majoritar sunnite Anbar din valea fertilă a râului Eufrat, situat la numai două ore de mers cu maşina de Bagdad”
. 

Pe fondul înfrângerilor suferite pe câmpul de luptă în Irak şi Siria, “şeful grupării jihadiste îşi face auzit glasul pentru prima dată după şapte luni” precizează Le Soir. Cotidianul belgian menţionează că, într-o înregistrare difuzată pe reţelele sociale, „al-Baghdadi cheamă la răzvrătire în Arabia Saudită şi promite atacuri împotriva Israelului”
. 

The Washington Post atrage atenţia asupra concurenţei dintre Statul Islamic şi al-Qaida. „Statul Islamic a trimis în penumbră al-Qaida, grupările afiliate acesteia din urmă au intensificat lupta pentru întâietate” prin atacuri asupra occidentalilor, extinderea controlului asupra unor teritorii din ţări sfâşiate de război şi folosirea propagandei şi a asasinatelor pe post de represalii pentru a-şi slăbi adversarul, detaliază publicaţia de la Washington. Concluzia este că „aceste mişcări reflectă ameninţarea planetară pe care încă o mai reprezintă al-Qaida şi semnalează intensificarea rivalităţii cu Statul Islamic, care alimentează războaie şi dă apă la moară radicalismului, din sudul Asiei şi până în Africa şi Europa occidentală”
. 

Le Figaro avertizează asupra urgenţei unei acţiuni pentru salvarea comunităţilor creştine din Orient, „ameninţate cu extincţia în Irak şi în Siria”
. 

Statul Islamic şi acoliţii săi nu par intimidaţi de ameninţările Occidentului. The Guardian menţionează că „un individ a înjunghiat trei persoane într-o staţie de metrou londoneză, neuitând să strige că a făcut asta “pentru poporul sirian””
. 

Statul Islamic ordonă asasinarea nou-născuţilor şi minorilor cu handicap, scrie El Mundo. “Sălbaticul ordin a început deja să fie aplicat”, iar “ONU avertizase încă din luna februarie 2015 cu privire la folosirea copiilor cu handicap drept scuturi umane în acţiunile sinucigaşe ale Statului Islamic”
.

Ziarele atrag atenţia asupra ameninţării unor atentate care ar putea viza capitale importante. „Poliţia din Viena s-a aflat în alertă ca urmare a unui avertisment privind posibile atentate”
 pe perioada sărbătorilor, scrie The Guardian, iar The Washington Post relatează că „ambasada SUA a atenţionat cetăţenii americani că ar putea fi ţinta unor “ameninţări” neprecizate, într-o destinaţie populară de shopping din capitala chineză”
. 

În discursul său, preşedintele Obama a subliniat deciziile pe care administraţia de la Washington le-a luat, în ultima perioadă, în privinţa luptei împotriva Statului Islamic, precizează The New York Times. „Pentagonul a hotărât să trimită trupe în Irak şi Siria pentru operaţiuni speciale; s-a luat decizia de lansare a atacurilor aeriene împotriva instalaţiilor petroliere care asigură mare parte din finanţele Statului Islamic. În plus, secretarul american de stat, John Kerry, a subliniat că trebuie stopat războiul în Siria, astfel încât toate părţile să se concentreze pe inamicul comun, Statul Islamic”
. 

The Washington Post punctează că „preşedintele Obama nu a profitat de discursul său rostit la o oră de vârf ca să evidenţieze vreo schimbare majoră în lupta împotriva Statului Islamic, luptă despre care a tot spus că necesită nişte ani ca să poată fi finalizată şi în care nu va fi nevoie de o implicare militară prea mare din partea SUA”.  Publicaţia menţionează că „preşedintele Obama s-a arătat ferm convins că Statul Islamic va fi distrus, iar Statele Unite vor face ca valorile pe care le susţin - dreptatea, egalitatea şi libertatea - să prevaleze în faţa grupărilor teroriste care apelează la violenţă pentru a promova o ideologie a distrugerii”
. 

Il Gironale menţionează că sfârşitul anului 2015 “a fost caracterizat prin nivelul ridicat de alertă, după arestările de la Bruxelles”. În Rusia, Kremlinul a decis să închidă Piaţa Roşie de la Moscova, locul tradiţional al festivităţilor de sfârşit de an. “Oficial, decizia a fost luată din cauza unei filmări, dar adevăratul motiv este teama de represalii din partea Statului Islamic”
. 

În anii trecuţi, în Betleem, de Crăciun “se organizau parade şi petreceri”, scrie The Washington Post. În anul 2015, pe fondul violenţelor care îi opun pe palestinieni israelienilor, deşi „Crăciunul nu a fost chiar anulat, este un moment sumbru”, constată cotidianul american. Iar „la Ierusalim, este foarte greu de găsit un brad de Crăciun”
. 

La Paris atmosfera nu este destinsă, precizează The Financial Times. Pieţele de Crăciun din Oraşul Luminilor sunt „bântuite de spectrul atentatelor”
, afirmă ziarul londonez, adăugând că şi gradul de ocupaţie al hotelurilor a scăzut cu 30%, la fel cu al rezervărilor pentru cursele de avion spre capitala Franţei. 

În Tadjikistan, „pomul de Crăciun a fost de-a dreptul interzis, la fel ca şi schimbul de daruri în şcoli”, menţionează The Guardian. Explicaţia ar fi că „sezonul sărbătorilor de iarnă este contestat” în fosta republică sovietică, în care „populaţia este majoritar musulmană”
. 

Sultanatul Brunei a interzis sărbătorirea Crăciunului „pentru că ar putea dăuna credinţei musulmanilor”, relatează The Telegraph. Cotidianul londonez mai menţionează că “nici Moş Crăciun nu scapă de influenţa noii tehnologii”, căci „firma Boston Dynamics l-a dotat pe tradiţionalul moş cu reni sub formă de roboţi”
. 

Potrivit Le Soir, “doi suspecţi au fost arestaţi în Belgia, sub acuzaţia de a fi plănuit atacuri, la Bruxelles, de Anul Nou, în locuri emblematice din capitala europeană”. În urma percheziţiilor “au fost descoperite materiale informatice şi de propagandă şi uniforme militare ale Statului Islamic”
 a precizat Parchetul federal belgian. 

Potrivit ziarului The Arab Times, în Kuweit “de Revelion au fost interzise festivităţile ample, iar corturile folosite pentru petreceri au fost monitorizate”. La rândul său, Somalia, după ce a interzis festivităţile dedicate Crăciunului, “a interzis şi festivităţile de Anul Nou, de teama grupării teroriste locale Al Shaabab”
.

 Autorităţile turce au arestat doi pakistanezi şi un britanic, “sub suspiciunea de apartenenţă la Statul Islamic”
. Pe de altă parte, “ofiţerii de contraterorism din Pakistan au reţinut 13 militanţi locali care încercau să înfiinţeze o filială a Statului Islamic”
. 

Newsweek anticipează că principalele teme de politică externă în anul 2016 vor fi “haosul şi radicalizarea Orientului Mijlociu” Un subiect de interes aparte va fi “posibila expansiune a Statului Islamic de la Sirte, Libia, spre est şi vest, punând în pericol graniţa tunisiană şi un gazoduct important spre Italia”
. Un nou val de refugiaţi din Orientul Mijlociu ar putea pune presiune şi mai mare asupra sistemului Schengen. 

Revista Time a prezentat un bilanţ sumbru: 69 de jurnalişti ucişi în 2015, în lume, în timp ce-şi exercitau profesia. “Dintre aceştia, 28 au fost asasinaţi de grupuri militante islmiste, printre care se remarcă al-Qaeda şi Statul Islamic”
.

China anunţă sfârşitul politicii copilului unic, de la 1 Ianuarie 2016, după restricţiile în vigoare de peste trei decenii. Cotidianul italian La Stampa precizează că guvernul de la Beijing „a susţinut în permanenţă că această restricţie, în special în zonele urbane, a contribuit la dezvoltarea ţării şi la ieşirea din sărăcie a 400 de milioane de oameni”
. 

În China, „planificarea familială a devenit rapid sinonimul intruziunii violente a statului în cele mai intime aspecte ale vieţii cetăţenilor săi” menţionează Le Monde. În concluzie, deşi este „uneori prezentată ca un cadou făcut de puterea politică sub forma relaxării controlului asupra vieţii private, decizia de a pune capăt politicii copilului unic este, în realitate, un imperativ economic şi social”
 subliniază cotidianul parizian. 

The New York Times evocă legea pentru combaterea terorismului adoptată de China. Despre aceasta, criticii afirmă că „acordă puteri extinse, de care s-ar putea abuza, pentru supravegherea cetăţenilor paşnici şi pentru furtul de secrete comerciale”
. 
NATO se extinde spre Est - Rusia reacţionează

“NATO a invitat Muntenegru să devină cel de al 29-lea membru al organizaţiei, a anunţat secretarul general Jens Stoltenberg”
 precizează ziarul sârb Blic. Invitarea Muntenegrului de a deveni membru NATO “este benefică pentru întreaga regiune”
 a apreciat Tanjug. 

Invitaţia lansată de NATO pentru Muntenegru, “care înseamnă extinderea mai mult spre Est a alianţei, a provocat un răspuns previzibil din partea Rusiei”
 a afirmat Stars and Stripes. Kremlinul a avertizat că va riposta pe măsură. “Rusia va renunţa la proiectele comune demarate cu Muntenegru, inclusiv la cele din domeniul cooperării tehnico-militare”
 subliniază Ria Novosti. 

Miniştrii de Externe ai NATO au în vedere măsuri de întărire a apărării antiaeriene turceşti, afirmă The Wall Street Journal. „Se pune accent pe protecţia mai bună a frontierei turco-siriene şi pe noi baterii de rachete sol-aer care să fie desfăşurate după retragerea rachetelor Patriot germane şi americane instalate în 2013”
 precizează ziarul american. 

Avioanele de recunoaştere Tornado şi de aprovizionare în zbor, pe care le trimite Germania pentru operaţiunile aeriene din Siria, „vor staţiona la baza militară Incirlik” scrie Haberturk. Avioanele germane nu vor efectua bombardamente, însă „vor fi dotate cu rachete aer-aer pentru a se putea apăra”
.
NATO „se blindează împotriva jihadiştilor şi la frontiera de sud” afirmă La Razon. Pentru linia de consolidare la frontiera sudică, „s-a aprobat instalarea unei divizii speciale la Bucureşti, care va curpinde 280 de soldaţi”
 scrie ziarul spaniol. 
Ţările membre NATO s-au oferit să finanţeze misiunea Resolute Support din Afganistan cel puţin până în 2017 scrie Kommersant. „La reuniunea ministerială a NATO desfăşurată la Bruxelles, ţările alianţei şi partenerii lor s-au înţeles să înceapă o campanie de strângere de fonduri pentru finanţarea armatei afgane în perioada 2017-2020. Volumul finanţării era estimat anterior la 6 miliarde de dolari anual, dar cifra finală va fi cunoscută abia la summitul NATO de la Varşovia, din iulie 2016”
.
The Guardian notează că şeful NATO, Jens Stoltenberg, a anunţat la Bruxelles că „Alianţa lucrează la măsuri suplimentare de sprijin pentru Turcia, ca stat membru”. Pe de altă parte, însă, „a îndemnat la reţinere în privinţa escaladării tensiunilor dintre Moscova şi Ankara”
. 
USNews. relevă mesajul preşedintelui Statelor Unite, care „a încurajat” Turcia şi Rusia „să depăşească tensiunile”. Liderul de la Casa Albă a subliniat că „Ankara şi Moscova trebuie să găsească o modalitate de a-şi rezolva diferendul pentru a putea colabora în lupta împotriva Statului Islamic”
.
NATO respinge posibilitatea de a trimite trupe în Siria pentru a lupta împotriva grupării jihadiste Statul Islamic, a declarat secretarul general al Alianţei Nord-Atlantice, Jens Stoltenberg. „Această posibilitate nu se află pe agenda Alianţei şi nici pe cea a aliaţilor noştri. SUA au nu număr limitat de trupe speciale la sol, iar obiectivul nostru este întărirea forţelor locale. Nu este un obiectiv simplu, dar este singura opţiune”
 a subliniat Jens Stoltenberg. 

La Repubblica îl citează pe Jens Stoltenberg, care insistă că “NATO trebuie să reuşească să exporte stabilitate fără să fie nevoie să trimită trupe la sol”
. 

Al-Arabiya menţionează că preşedintele american, Barack Obama, a declarat că decizia sa de a trimite forţe speciale suplimentare în Irak pentru a lupta împotriva Statului Islamic “nu este un indiciu al faptului că SUA intenţionează o invazie în Irak precum cea din 2003”
. 

The New York Times afirmă că „Rusia se reînarmează pentru o nouă epocă” în care îşi revendică influenţa prin “construirea de baze în Arctica, creşterea constantă a bugetului militar, exerciţii militare de amploare, prezenţă în spaţiul aerian al altor ţări şi intervenţia în conflicte militare externe, ca şi modernizarea echipamentului militar propriu”
.

Zaman se referă la criza relaţiilor dintre Moscova şi Ankara, situaţie care determină „sporirea tensiunilor în Karabah”. Potrivit specialiştilor, „criza ruso-turcă a depăşit demult teritoriul sirian” şi „ne confruntăm cu un plan de încercuire a Turciei, din Crimeea până în Caucaz, din Siria până în estul Mediteranei”. Sunt zone în care „Rusia îşi trasează propriul fief geopolitic”
.

“Noul guvern polonez şi-a înăsprit poziţia faţă de Uniunea Europeană”
Liderii Uniunii Europene s-au reunit la vârf. Pe agenda discuţiilor au figurat, „problema refugiaţilor, ameninţarea teroristă şi cerinţele Londrei pentru ca Regatul Unit să rămână în Uniunea Europeană” precizează cotidianul portughez Diário de Notícias. Potrivit aceluiaşi ziar, „UE este divizată în privinţa crizei refugiaţilor, iar cancelarul german Angela Merkel a avertizat deja Londra că, în chestiunile formulate de premierul britanic, David Cameron, sunt unele aspecte „imposibil de negociat”'”
. Ziarul spaniol ABC precizează că preşedintele Consiliului European, Donald Tusk, le-a cerut liderilor UE să aibă „o dezbatere „fără tabuuri”'”
.

Confruntată cu un milion de refugiaţi în cursul anului 2015, Uniunea Europeană ia noi măsuri pentru a-şi proteja frontierele externe. La Consiliul European de la Bruxelles, Uniunea convine un plan pentru întărirea pazei la graniţele sale externe însă amână cu şase luni decizia privind crearea unei forţe de intervenţie rapidă care să opereze în statele membre ce nu îşi pot securiza frontierele. „Planul Uniunii de a examina rapid proiectul poliţiei de frontieră presupune un compromis cu Cameron”. Adaugă faptul că „premierul britanic încearcă să obţină o nouă înţelegere, mai bună, pentru ţara sa înaintea referendumului privind rămânerea Marii Britanii în Uniunea Europeană”
. 
În declaraţia finală a summit-ului se precizează că Uniunea Europeană trebuie să „depună eforturi pentru a aloca, în cel mai scurt timp”
 cele trei miliarde de euro promise Turciei pentru a gestiona problema refugiaţilor sirieni aflaţi pe teritoriul său, menţionează Habertürk. 
Hürriyet aminteşte că printre propunerile vehiculate se află varianta „preluării de către unele state europene, direct din Turcia, a unui procentaj de refugiaţi pentru a evita fenomenul imigraţiei ilegale”
.
Die Welt a menţionat că Germania intenţionează să aloce 17 miliarde de euro pentru refugiaţi în anul 2016. Suma “înseamnă mai mult decât cele 15,3 miliarde de euro pe care guvernul de la Berlin le-a planificat pentru educaţie şi cercetare în anul 2015”
. 

La nivelul Comisiei Europene s-a dat aviz favorabil liberalizării regimului de vize de sejur pentru cetăţenii din Ucraina, Georgia şi Kosovo. „Un acord final pentru adoptarea acestei măsuri revine guvernelor blocului comunitar”
. 
The Wall Street Journal atrage atenţia asupra Poloniei, unde „noul guvern polonez şi-a înăsprit poziţia faţă de UE”. La criticile Bruxelles-ului, ministrul polonez al Justiţiei, Zbigniew Ziobro, a răspuns: „Nu cred că un for din afară ne poate impune ceva, întrucât asta ne-ar afecta mândria naţională”
. 

Gazeta Wyborcza precizează că „preşedintele Andrzej Duda a parafat un amendament propus de Parlamentul polonez, a cărui majoritate este formată din membri ai partidului de guvernământ Lege şi Dreptate, amendament care vizează restructurarea Curţii Constituţionale şi care va intra astfel în vigoare”. „Vă rog să spuneţi adevărul şi să nu vă lăsaţi manipulaţi” i-a îndemnat Andrej Duda pe polonezi.. Publicaţia menţionează că „preşedintele Obama se gândeşte să-şi amâne întrevederea cu preşedintele Duda, iar summitul NATO de anul viitor, programat în Polonia, e pus sub semnul întrebării”
. În ziarul britanic The Guardian, un analist polonez subliniază: „În Polonia, asta înseamnă sfârşitul democraţiei”
.

Peste ocean, Consiliul de Securitate al Naţiunilor Unite s-a reunit pentru a identifica modalităţile de combatere eficientă a grupării Statul Islamic. În cadrul unei reuniuni la care au participat miniştrii de Finanţe „a fost adoptată o rezoluţie privind stoparea surselor de finanţare a grupării Statul Islamic”
. 
“SUA îşi vor revizui politica de vize” precizează O Globo. Este citat Barack Obama care a declarat că „SUA vor revizui programul de vize speciale de care beneficiază 38 de ţări şi vor înăspri verificarea persoanelor la frontiere”
. 

„Statele europene ar putea pierde viza Waiver” precizează EU Observer.  Publicaţia detaliază că: „Legislatorii americani se pregătesc să adopte o lege care ar putea duce la pierderea vizei waiver pentru statele Uniunii Europene care nu se conformează măsurilor stricte de securitate cerute de această lege”. În plus, “Departamentul pentru securitate internă din SUA poate suspenda vizele waiver pentru ţările considerate „ameninţare iminentă la adresa securităţii naţionale””
.

„Protestele de la Chişinău s-ar putea transforma într-o revoluţie”
Potrivit Sputnik, în Republica Moldova, având în vedere nemulţumirea populaţiei, “alegătorii ar putea vota pentru reprezentanţii stângii, care sunt consideraţi pro-ruşi şi care încearcă să dezvolte legături politice şi economice cu Moscova". Din acest motiv, “UE şi SUA sunt împotriva alegerilor anticipate" iar poziţia Moscovei "nu a fost încă hotărâtă”. Accederea la putere a forţelor pro-ruse “sau condiţionat pro-ruse” în Republuca Moldova “ar fi şi o lovitură de relaţii publice”. Oficialii şi diplomaţii ruşi “ar putea să vorbească despre o ţară care a trăit toate “plăcerile” integrării europene şi a decis să se reorienteze către calea bătătorită spre Moscova şi către pieţele ruseşti". Mai mult, victoria acestor partide "ar ajuta Kremlinul să dezamorseze criza transnistreană”
.

Associated Press a sintetizat subiectul protestelor de la Chişinău, afirmând că „unii moldoveni consideră partidele pro-ruseşti mai liniştitoare (...) în vreme ce alţii protestează doar împotriva elitelor politice corupte şi a scăderii nivelului de trai”
.

Reuters subliniază importanţa, pentru opinia publică, a faptului că „nu se văd rezultatele anchetei asupra dispariţiei miliardului din bănci”
. 

Rosinformbiuro rezumă evenimentele de la Chişinău: „Opoziţia din Moldova s-a unit împotriva puterii pro-occidentale”. Sunt citate sondaje potrivit cărora „88% din populaţia Moldovei consideră că ţara merge în direcţie greşită”
.

Rossiiskii Dialog precizează că protestatarii „consideră puterea din Moldova o juntă militară” şi „ameninţă” că „vor sta până la capăt”, fiind  „gata de orice”
.

Komsomolskaia Pravda se opreşte asupra faptului că jurnaliştii de la trei canale TV din Rusia nu au putut intra în Republica Moldova şi nu au putut acoperi evenimentele de la Chişinău. TASS subliniază situaţia, afirmând că „Chişinăul încalcă dreptul internaţional, împiedicând jurnaliştii ruşi să intre în ţară”
.

Parlamentskaia Gazeta apreciază că „protestele de la Chişinău riscă să se transforme într-o nouă revoluţie”. Publicaţia precizează că primul miting împotriva puterii a avut loc în aprilie 2015, „continuând, cu întreruperi, până astăzi şi nedând semne că s-ar opri”. În susţinerea afirmaţiilor se precizează că „la manifestaţii participă atât formaţiunea lui Igor Dodon, care e pentru intrarea Moldovei în Uniunea Vamală cu Rusia, cât şi platforma „Demnitate şi Adevăr”, care, oficial, e pentru integrarea Moldovei în Europa”. Este citat liderul partidului Rodina, Aleksei Juravliov, care a afirmat că „unica soluţie pentru Moldova e uniunea cu Rusia, trecând mai întâi prin Uniunea Vamală”. Altfel, „există riscul ca şi în Moldova să aibă loc un Maidan, şi ca Rusia să-şi piardă avanpostul din Transnistria, prins între Moldova şi Ucraina”
. 
Pe fondul amplelor manifestaţii de protest de la Chişinău, RIA Novosti reproduce declaraţia purtătorului de cuvânt al Ministerului de Externe de la Moscova - un “îndemn” adresat Occidentului în sensul de a “da dovadă de reţinere în ceea ce priveşte criza politică din Republica Moldova”. Purtătorul de cuvânt al diplomaţiei ruse a exprimat regretul că procesul de formare a guvernului în Republica Moldova “capătă, uneori, caracterul unui conflict deschis între diferite forţe politice”, cu precizarea că “Rusia îşi confirmă interesul pentru dezvoltarea unor relaţii cu o Republică Moldova stabilă şi prietenoasă”
. 

Republica Moldova se află pe locul 103 din 168 de ţări incluse în clasamentul Indicelui de Percepţie a Corupţiei, realizat de Transparency International.  ”Încrederea populaţiei în capacitatea guvernanţilor de a face faţă corupţiei a fost diminuată” de „căderea a trei guverne, multiplele carenţe în realizarea Strategiei Naţionale Anticorupţie, Strategiei de reformare a sectorului justiţiei şi Acordului de Asociere Republica Moldova-UE”. Autorii clasamentului au menţionat că anul 2015 a fost marcat de multe evenimente alarmante, devenind vizibilă legătura dintre fenomenele corupţiei şi capturării instituţiilor statului. Organizaţia internaţională atenţionează factorii de decizie din Republica Moldova că „extinderea continuă a fenomenului corupţiei, capturarea instituţiilor statului şi ignorarea revendicărilor protestatarilor ar putea periclita parcursul european al Republicii Moldova, submina dezvoltarea democratică a ţării şi genera acte de violenţă în masă”
.

